因為佢處於高原生態食物鏈嘅頂端，雪豹亦俾人叫做「高海拔生態系統健唔健康嘅氣壓計」。而由於非法捕獵等多種人為因素，雪豹嘅數量正急劇減少，現已成為瀕危物種。喺中國，雪豹嘅數量甚至少過大熊貓。「只見雪豹皮，唔見雪豹」係1990年代，美國博物學家佐治·夏勒博士嘅痛心吶喊。


雪豹有好多喺寒冷嘅山區生長嘅生物特徵，佢哋身體粗壯、毛厚而濃密、耳細，呢啲特徵都有助減少身體熱量散發。雪豹喺大型貓科動物中屬於中等體型，大細似豹，頭細過豹。平均體重30到50公斤，身長100到130厘米。


皮毛係灰白色，下腹部嘅毛係白色嘅，皮毛上有黑色點斑同埋黑環。佢相對長而粗大嘅尾成為同其他相似物種區分嘅明顯特徵。呢條長尾巴生滿濃密蓬鬆嘅毛，分佈有斑紋，尾尖可以繞成圓形花結，堅硬嗰時好似鋼鞭豎起。除咗喺山地環境攀爬斜坡同埋快速奔跑嘅時候幫助雪豹來保持平衡外，喺寒冷嘅環境中，呢條尾亦可以喺佢睏覺嗰時冚住口鼻保溫。


有嘅個體由於條尾巴太過粗大，養成咗盤尾嘅習慣，形成一個捲曲嘅圓圈。雪豹嘅眼虹膜呈黃綠色，強光照射下會縮為圓狀。同另一種貓科動物猞猁類似，雪豹亦有大而披住毛嘅腳，前腳5趾，後腳4趾，前腳比後腳闊大。大腳嘅作用有如雪地靴，可以分散體重喺雪地上嘅壓力，唔會喺鬆軟嘅積雪上陷得太深，有助於喺雪地行。


腳掌嘅毛除咗可以增加喺陡峭或唔穩定雪面嘅摩擦力之外，重可以減少體熱由腳掌散失。趾端有尖銳嘅角質化硬爪。雪豹沿脊背有三條由黑斑形成嘅線紋直到條尾巴嘅根部，後面嘅黑環邊較闊而大，至尾巴端最為明顯，如同植物嘅葉子，所以有「艾葉豹」嘅俗稱。


熊狸生活喺雨林，長年響樹上活動。熊狸分布喺東南亞、越南、婆羅洲、馬來西亞、印尼、菲律賓等。中國雲南都有分布。因為砍伐森林行為嚴重破壞佢哋嘅棲息地，加上偷獵令佢哋嘅數量驟減。而家熊狸喺好多國家正處於瀕危狀態。


另外，熊狸亦都係靈貓科之中唯一條尾有抓握功能嘅動物。佢嘅尾生有蓬鬆粗糙嘅毛，具有抓握功能，起到第五隻手嘅功能。實際上，只有兩種食肉目動物嘅尾有咁嘅功能，熊狸喺其中之一。而且喺東半球，熊狸重係唯一條尾有抓握功能嘅哺乳動物。


小熊貓，又叫紅熊貓，九節狼，英文中亦有 firefox 嘅名，係一種好奇特嘅細型哺乳動物，分布響中國南方到喜瑪拉雅山麓，棲息地由地面至到大約四千米嘅高山。係屬於食肉目、小熊貓科。佢究竟應該列入熊科定係浣熊科，咁多年來一直拗緊，不過最近經過基因分析，認為同美洲大陸嘅浣熊親緣關係最接近，應該單獨列為小熊貓科。


「熊貓」呢個名最初係形容小熊貓，但係後來大熊貓更廣為人知，所以單稱「熊貓」嘅時候多數係指大熊貓。法國博物學者居維葉嘅細佬，同樣都係動物學者弗列德利克居維葉第一次見到小熊貓嘅標本嗰陣相當感動，所以就用希臘文中嘅「火焰色嘅貓」作為小熊貓嘅學名。


小熊貓長約 50 至 60 厘米，體重約 3 至 5 公斤，身體軀毛為栗子色，四肢同個肚有啲黑色毛，面部白色花紋唔似大熊貓咁明顯，但係前爪根骨嘅一部分突起成手指狀，可作為第 6 手指抓實握實啲嘢，呢點同大熊貓相同。


小熊貓主要食果實、根、筍、栓皮櫟、昆蟲等。鍾意夜行，主要喺地面行，但可以利用部分可伸縮嘅爪爬上樹，冬天可以響樹上好高嘅位度瞓。生性獨居，但幼仔會同阿媽生活大概1年。佢哋同其他食肉動物一樣，會利用汗﹑尿或者喺且門腺度用類似麝香嘅分泌物嚟劃分地盤。


目前由於森林砍伐呢啲原因，野生棲息地縮細，加上當地人認為佢條尾可以帶嚟好運而捕殺，數量已明顯減少，據估計大約只有唔到 5000 隻。小熊貓已經入 IUCN紅色名錄嘅瀕危級別，以及響華盛頓公約嘅附錄，一度列明嚴格禁止交易。


頭大耳細，外型似狗。雄性體重有成 70 公斤重，雌性大約 50 公斤。身體全長 110 至 114 公分。啱啱出世嘅熊仔可去到 325 克重。毛色由黑色到灰色。胸前有一塊月亮型嘅斑紋，黃色白色都有，同懶熊嘅胸前斑紋有啲相似。


早喺19世紀已經有動物園開始飼養印度野牛。好多動物園都單一養佢哋，但係只要有一定嘅活動空間嘅話，可以同其他品種嘅動物混埋一齊養。雖然起初好難養同令佢哋成功繁殖，但華盛頓國家動物園最後亦喺1940年代成功繁殖印度野牛，當時牛乸懷孕期大約270~280日。


喺香港，據聞以前未有山頂纜車嗰時，曾經有外國人用自己帶嚟嘅駱駝代步，但之後主人病逝，收尾隻駱駝亦都墮崖死咗。荔園動物園喺1990年代又試過引入兩隻雙峰駱駝，到動物園執咗笠之後，嗰2隻駱駝再送往深圳嘅野生動物園度住。


喺香港，1980年代曾經有人遺棄 3 隻梅花鹿，後來被運往防止虐畜會。而荔園動物園同香港海洋公園分別養過梅花鹿，前者已再冇記錄，後者喺1992年被運去嘉道理農場暨植物園度養，總共15隻，但係喺2005年棚舍俾流浪狗闖入，2隻鹿公遇襲死亡，另有5隻鹿受傷，其中2隻因傷重而要人道毀滅，所以新鹿苑已改往農場較高處，舊有棚舍已改養馬騮。


身長唔夠一米。公有短角而乸僅有骨質隆起，響鹿科動物中，公嘅角唔會特化，而且有其他鹿科動物冇嘅上犬齒。毛啡黃色，係一種保護色，加埋靈敏嗅覺，嚟逃避敵人。額內至角基內側各有一黑色條紋，以及白色嘅肚，都係主要特徵。


黃麂乸大約五個月性先至成熟，開始排卵，排卵間隔約莫十四日，每胎生一隻，懷孕期長成七到八個月。生仔後三、四日又可以受孕，唔受哺乳季節影響。全年都可連續繁殖。乸懷孕會形成約七至八個月嘅集體大量懷孕週期，黃麂仔多數同期出世，同一般草食動物嘅年週期繁殖唔同。


大洋電機係中華人民共和國一間微型摩打同埋新能源車動力總成系統嘅研發、製造同供應商，2000年創辦。公司通過咗ISO9001、ISO14001同埋ISO/TS16949體系認證，家下公司嘅生產能力約莫係每年4,000萬台，產品遠銷五大洲39國。


沖繩島係日本琉球群島最大嘅島，琉球話俗稱地下或大地。全島面積1206.96 km²，係日本第七大島，排喺本州、北海道、九州、四國同埋北方四島裏面嘅擇捉島、國後島之後。呢度曾係沖繩島戰役嘅戰場，係二戰時美軍同日本打嘅咁多仗中傷亡最大嘅一次。


島上有沖繩縣府那霸。2009年，島上人口138.5萬，包括沖繩本地人、日本人、外國人。島嘅北部好少人，而南部嘅人口密度好高，南部包括咗那霸市同沖繩市，島上人口亦集中喺呢兩個市一帶。島上嘅琉球國遺跡經已畀UNESCO收錄到世界遺產名錄。


呢一柞語言喺中世紀就經已由日文度分化咗出嚟，所以而家佢哋同日文都有幾大分別，係唔可以攞嚟互相溝通嘅，甚至琉球文自己圍內呢一柞語言，都唔可以互通，亦因為噉，佢哋喺語言學上嚟講係唔同嘅語言，但係日本政府因為某啲政治原因夾硬話佢哋淨係方言嚟。


正正因為日本政府二十世紀喺琉球群島實行嘅語言同化政策，而家冚唪唥琉球文都經已畀聯合國教科文組織列入瀕危語言，亦即係話後生一代喺日常生活基本經已轉嗮講標準日文，琉球文講得唔鹹唔淡。其中嘅與那國文同埋八重山文情況最嚴重，分別得番四百同埋四萬零人識講，預計喺幾廿年入面會滅絕𠻹。


更加弊家伙嘅係，而家嘅後生多數用緊一種叫做「沖繩日文」嘅日文方言，佢同琉球文有好大分別，因為佢嘅文法同埋用語基本都係日文嚟，淨係夾雜咗一啲琉球文單詞喺入面，噉樣反而攪到本身嘅琉球文語言結構大量噉畀日文影響。


久米島係沖繩縣內嘅第五大島，次於沖繩島、西表島、石垣島、宮古島，係有名嘅潛水地。久米島係個火山島，島上多山，最高峰宇江城嶽有特有嘅瀕危物種喜久里澤蛇，1998年呢道起咗「宇江城嶽喜久里澤蛇生息地保護區」，喺2008年10月30號「久米島溪流·濕地」登記喺濕地公約。


「大東群島」喺琉球話嘅意思係「東之涯、極東」噉解。雖然而家呢個群島嘅英文名係用日文羅馬字嘅講法做「Daito Islands」，不過喺舊時西方文獻重用遞個名「Borodino Islands」，19世紀時歐洲各國都積極探險，1820年時呢個群島由俄國發現，而安個噉嘅名佢。


1719年出版嘅《中山傳信錄》記載「八重山，一名北木山，土名彜師加紀，又名爺馬」。當時重好興用漢字寫音而非用假名，所謂「彜師加紀」，對應嘅日文音係いしかき，係八重山當地嘅琉球方言對本地嘅稱呼，琉球漢字寫法係「石垣」，而家日文將「石垣」呢箇名收窄、僅限石垣島一處而非成箇群島。


岩手縣係日本本州東北地方嘅其中一個縣，係一個農業區。岩手縣嘅面積係日本47個都道府縣入面第二大嘅，只係細過北海道，而人口就有1,229,432。岩手縣北邊係青森縣、西邊係秋田縣、南邊係宮城縣。首府同最大城市係盛岡市。


新潟縣主要係農業區，專門種稻。佢嘅稻米產量係全日本第二位，差過北海道。佢最好嘅米係新潟越光米。啲日本人話係日本最好嘅。因為咁，同稻米相關嘅米菓生産量亦係日本第一。而日本酒則僅次於兵庫縣、京都府，係日本第三位。


搭飛機由東京羽田機場到山口宇部機場大概要 1 小時 45 分鐘。搭巴士由山口機場到小郡車站大概要 30 分鐘。搭 JR 東海道，山陽新幹線到小郡車站大概要 5 小時 35 分鐘。搭 JR 山口線由小郡車站到山口車站大概要 23 分鐘。


船尾座係家下八十八西洋星座之一。佢響天球赤道一帶，佔天球面積673平方度。地球北半球來講，船尾座係冬天嘅星座，即係冬夜會見到。肉眼可以睇到嘅星，約莫140粒到。有一到四等星21粒，即係有2等星1粒、3等星7粒、4等星13粒。


1948年，瑞士化學家保羅米勒因為發現滴滴涕殺蟲嘅性能得諾貝爾化學獎。之後滴滴涕成為最常用嘅殺蟲水。但1960年代科學家發現滴滴涕破壞生態，加上因為被濫用而無以前咁有效，所以各國響1970年代開始陸續停用。


遊戲嘅主要爆機目的係50日內，要搞掂嗮層主要求嘅各種殘忍方式令自己受到傷害嘅任務。喺開始參加呢種遊戲之前，必須要提供個人資料，女仔嘅要畀多張自己本人嘅鹹相先至得。而且一旦加入遊戲後，層主重威脅半路冇得退出。


呢個遊戲出街之後，由於俄羅斯喺2015年4月到2017年3月間出現130單疑後生仔因為呢種遊戲自殺，令總統普京開始關注呢單嘢兼打擊呢種網絡教唆犯罪活動。最後喺2016年10月捉咗負責整同發佈呢個遊戲嘅人。


羅德侯鯨生存喺 5200 萬年前，身長 3.3 米，嘴較長，身體成流線型，有一對可划水嘅後肢。羅德侯鯨比過渡型態嘅陸行鯨更適應水生活，個腎可以令佢哋直接用海水，流線型嘅身體同類似鰭狀嘅四肢令佢哋水裏頭靈活咁郁，連鯊魚都唔易捉到佢哋。


摩羯座又叫山羊座，係家下八十八西洋星座之一。佢響天球赤道一帶，佔天球面積414平方度。地球北半球來講，摩羯座係秋天嘅星座，即係秋夜會見到。肉眼可以睇到嘅星，約莫50粒到。有一到四等星9粒，即係有3等星2粒、4等星7粒。


古希臘人好識得將動物聯想一番。佢哋認為喺森林裏面住咗一群名叫沙駝嘅動物，有山羊嘅腳同角，而且滿面鬍鬚，其中之一係牧羊之神潘，佢係一個好鍾意睏晏覺，又好容易畀其他嘢嚇到嘅天神，聽講「恐慌」嘅英文panic，就係改自佢嘅名。


兩人你逃我追咁逼到河邊，席琳克絲因為走投無路所以向佢阿爸河神求救。潘以為自己終於答住席琳克絲嘅膊頭，點知手上攞著嘅係河邊嘅蘆葦，寧芙仙子就乘機走人，潘失望之餘，將蘆葦束埋一齊造咗枝笛，成為潘隨身攜帶嘅樂器。


潘用潘笛吹奏優美嘅曲調時，眾神都會聚喺尼羅河邊聽。誰知一隻叫「泰風」嘅怪物突然出現，佢嘅恐怖叫聲嚇窒所有天神，潘喺失魂落魄之下，想變做魚遊走，但只將下半身變做魚尾，而上半身就維持不變。傳說宙斯覺得潘嗰陣嘅樣幾好笑，於是將佢嗰個滑稽形象搬咗上天，咁就成為咗摩羯座而家呢個形象。


嬰兒奶粉，奶粉一種，專為蘇蝦仔而設，為母乳嘅代替品，畀出世到十二個月大飲用。嬰兒奶粉又叫配方奶粉、嬰兒配方奶粉，因為佢特別配過，扮人奶。由於孲仔腸胃未成熟，而生長所需營養有特別需求，成分需要特別設計。


超高溫消毒法係巴士德消毒法以外嘅另一種奶品消毒法，同巴士德消毒法好似，用嘅溫度同時間唔同，UHT 用攝氏 120 度煮一到兩秒。呢種UHT消毒方法會破壞牛奶少少營養，但入嚮密封包裝盒之後，嚮室溫都放到好耐。


葡萄牙人，俗稱「西洋仔」，係指源自葡萄牙嘅人，識寫葡萄牙文，多數信羅馬天主教。狹義上嘅葡萄牙人專指住響葡萄牙本土嘅葡萄牙人，約莫有一千萬人，廣義上嘅葡萄牙人重包括移居世界各地嘅葡萄牙人，至少都有幾千萬。


另外，經常提到影響流動叉電器好壞嘅一個指標係轉換效率，即係標示嘅電量有幾多可以真係從流動叉電器流出來。流動叉電器轉換效率去唔到百分百，主要受制於兩樣嘢，第一樣係升壓電路造成嘅電量損失，所有鋰離子電池平均輸出電壓都唔超過3.


7伏，而流動叉電器輸出電壓一般係5伏，用能量守恆原理可以計到升高電壓會令電量最多得返原來嘅74%，爾部分效率由電池本身決定。第二樣係電路板同指示器嘅能耗等等造成嘅各種內部損耗，爾樣嘢由流動叉電器生產工藝決定。


印洲塘海岸公園嘅吉澳海、印洲塘同埋啲島仔嘅海岸線好參差不齊，形成咗多種多樣嘅地貌，包括海灣、岬角、半島、陡崖同埋沙坑。喺沙灘之間，有好多岩石同島散佈。有一塊近西流江嘅叫做「印洲」。佢嘅形狀好似一個印咁，佢應該就係印洲嘅改名原因。


早期嘅研究指出，荔枝窩同三椏涌曾經搵到矮大葉藻、喜鹽草同埋細喜鹽草呢三種海草。呢一啲海草床可以做哺育場，畀咗一個溫暖嘅屋企啲軟體動物同埋魚類嘅孲𤘅子。除咗做屋企之外，啲海草亦都可以做海膽同埋海龜等等動物嘅嘢食。


除咗海草之外，紅樹喺呢個海岸公園物種較為多嘅地方生根生長。由於紅樹林生長需要一啲特定嘅環境同條件，如果鹽濃度同潮水高低唔定，所以呢啲動植物都要對嚴峻環境具備高度適應力。兩個有代表性嘅紅樹林分別喺荔枝窩同三椏村，兩個樹林面積大約三公頃左右。


大細磨刀，又叫大小磨刀，或大小磨刀洲，上下磨刀，磨刀洲等，英文叫The Brothers，喺香港西面洋面，大嶼山同屯門之間嘅島仔。大細磨刀指大磨刀、細磨刀，另外喺兩個中間稍南，有個匙羹洲，都歸入大細磨刀。


香港仔運動場，香港運動場之一，喺香港仔黃竹坑，黃竹坑道一百零八號，近海洋公園道，黃竹坑體育館同黃竹坑遊樂場隔籬，英文叫Aberdeen Sports Ground。行政上歸南區。設施有運動場、草地球場，以及十一人草地足球場。


香港警察學院前身為警察訓練學校，喺1948年成立，隸屬於香港警務處人事及訓練處，係香港警務處嘅主要訓練培育機構，負責絕大部份有關訓練同進修嘅事宜，以警察學院同大學混合嘅模式運作，係香港紀律部隊中唯一被授予專上教育嘅學院。


泛民主派方面，資深傳媒人區家麟形容事件係震撼教育，八仙嶺大火倖存者張潤衡亦批評事件離譜，提及喺氣槍射擊訓練入面，學員會被教導接觸槍枝之前，就算係玩具槍都唔可以用來指住人，就算小學生無心，但在旁嘅警察亦應該阻止。


黃竹坑道係香港主要幹道，響香港島南區黃竹坑，大部份路段係香港1號幹線一部份。幹線段西接香港仔海旁道，東接香港仔隧道收費廣場同南風道交匯處，三線雙程分隔道路。交匯處東面，黃竹坑道響壽山村道交界接住香島道去淺水灣同赤柱。


但係，由於南港島綫嘅興建時間未明朗，因此港鐵公司喺2009年11月回應位於黃竹坑惠福道嘅東華三院賽馬會復康中心嘅訴求，修訂復康中心對開一段嘅走線，將兩條高架橋合併做一條，並且將高架橋降低高度同移離復康中心，變相放棄上述同層跨月台轉乘嘅設計。


通車初期設有3個出入口，其中B出口用行人天橋連接，行人天橋就有3個出入口，分別位於南朗山道熟食市場、黃竹坑道同業勤街，天橋部份率先喺2016年4月3號啟用，取代利美中心同偉晉中心二期之間嘅黃竹坑道行人過路處。


現時選區範圍以黃竹坑一帶為主，包括香港警察學院、香港仔網球及壁球中心、黃竹坑工業區以至深灣一帶。因應選區人口分佈，選區設有兩個投票站，分別位於涌尾香港仔網球及壁球中心同黃竹坑新會商會陳白沙紀念中學兩個地方。


2007年區議會選舉，馬月霞因應原有黃竹坑邨居民遷移，選擇去到石漁 參選，就冇再繼續喺黃竹坑選區參選。呢次選舉嘅候選人分別係自由黨嘅許雲薇、民主黨嘅徐遠華同埋民建聯嘅黃才立。而最終獲勝嘅係徐遠華，佢以796票嘅票差擊敗咗次名黃才立。


黃竹坑新圍經過百幾年嘅變遷，舊民居多數已經拆咗，剩低10號仍然維持原貌。舊民居原本係黃竹坑新圍原居民姓周嘅居所，聽講同周壽臣有親戚關係，其後喺1992年以300萬港元將業權轉畀香港政府。1996年舊民居進行大規模修葺，而家交畀康樂及文化事務署轄下嘅古物古蹟辦事處管理。


大帽山，又名大霧山，《香港雜記》繙做大磨山，係香港一山。海拔九百五十七米，係香港至高，高過第二嘅鳳凰山廿三米。大帽山處於新界中部，山體廣闊，坡度平緩，附近範圍劃入大帽山郊野公園之內。山系一帶，伸入大欖郊野公園同埋林村郊野公園。


大帽山主要由火山岩組成，喺山谷亦有唔少沉積岩。山坡嘅上半部露出山脊，亦有一啲石澗由高地流到山谷。大帽山由於係全港至高，可以遠望四處。佢南面近處係荃灣，遠啲係青衣島，再遠可以望到香港內洋。而東望則可見馬鞍山，北望近見石崗。


鷄公嶺，又叫圭角山，係香港新界西北一座山，高585米，而佢三角測量站喺572米。座山喺元朗逢吉鄉東北、牛潭尾東南方、蓮塘尾村同埋長壢村西南方、八鄉西北、古洞麒麟山以南。座山分開元朗區同北區，山地多數喺林村郊野公園裏便，喺公園西部。


青山之所以叫杯渡山，係因為有杯渡禪師喺南朝時，坐住隻大杯飄洋過海到呢度，響度住過一排，家下山腰上有座青山禪院。而大唐喺隔個海嘅南頭立咗屯門鎮，座山好近係佢，所以亦叫屯門山。亦有學者將謂古藉上屯門島，指係屯門山，因為舊時呢度無家下沖積平地，同大陸隔開，係個島來，不過尚有爭議。


大刀岃位於新界中部偏北，林村以北，大窩以西南，八鄉以東。行政上係大埔區、元朗區嘅地界。部份地劃入林村郊野公園之內。同西北面北大刀岃，一脈相承。之所叫大刀岃，皆因山脊兩側，都係懸崖或斜坡，形似大刀向天。


大刀岃同北大刀岃，係同一山體，北大刀岃佔山體東北部。山體走向，西南到東北，由林村到粉嶺。佢東側係大窩谷地，西側係打石湖嘅谷地。佢東西都有山平而走，東南對住大菴山、小菴山，西面對住鷄公嶺。南面同觀音山相連，相連處有坳位，卽係嘉道理農場入口位。


針山，又叫尖山，係香港中部一山，響新界南部。佢山頂睇嚟幾尖，海拔532米高。佢北面有草山，南面係下城門水塘，西面係城門水塘。城門隧道響佢南邊穿過。「針草帽」係麥理浩徑第7段，三條大斜路，往往決定毅行者行唔行得成。


鷄籠山，西面山腰，係薄扶林。北面山腰係爐峰峽，向東有田灣山，西南落鷄籠灣，向東北可以出山頂區。山之東，歸香港仔郊野公園。山之西，歸薄扶林郊野公園。山頂就不歸任郊野公園。上同觀龍角、歌賦山，連成高尚住宅區。


獅子山，英文叫Lion Rock，係香港新九龍同新界之間一座山，係九龍山脈嘅其中一個峰，高495米。獅子山南面係新九龍馬仔坑、橫頭磡同竹園呢啲地方。東有雞胸山，西有筆架山。而西北有望夫石同沙田紅梅谷，可以由呢個方向落大圍。


獅子山史上有好多名，好似虎頭山，金鳳山，駱駝山，鷹嘴山，禾鎌嘴山，獺子頭山。獅子山大清初期就叫虎頭山，而同期西面另有一座獅子嶺，到尾大清遷界時又響獅子嶺度起煙墩，就變成煙墩嶺，又叫煙墩山。復界後，啲人因為唔清楚，就將獅子嶺同虎頭撈埋一碟，變成家下獅子山。


獅子山因為佢個樣而叫獅子，好似一大嚿獅子石坐響個山頂上面，係九龍一大標誌。英文亦都譯做Lion Rock，意謂獅子石。獅子山山勢好斜，所以唔少爬山人士都想爬，但係亦出過唔少意外。不過因為可以望晒成個維多利亞港，所以都好多人上去。


因為第二次世界大戰、國共內戰同之後中國大陸政治運動，好多低下階層嘅人移居香港。獅子山南面嘅九龍係其中一個最多人住嘅地方，有山邊寮屋、唐樓、公共房屋、工廠大廈同山寨廠等。因此「獅子山下」代表當時典型嘅香港社會。


2014年10月23號上晝11時左右，一班自稱「香港蜘蛛仔」嘅攀山愛好者响獅子山頂懸掛一幅6米闊、28米高嘅巨型橫額，上面有一把黃色雨遮標誌，並寫上「我要真普選」，下款係「#UMBRELLA MOVEMENT」，以聲援2014年9月香港示威。


北大刀岃，又寫北大刀屻，舊誤聽爲北大頭羊，係香港一山，高四百七十九米。佢喺新界中部偏北，林村以北，大窩以西，和合石以南。行政上係大埔區、元朗區同北區嘅地界。部份地劃入林村郊野公園之內。同東南面大刀岃，一脈相承。


薑山，香港一山，俗字寫做羗山同羌山。山喺大嶼山西南，大澳同石壁之間。頂高四百五十九米。行政上歸離島區，附近範圍，都劃入南大嶼郊野公園。山來講，薑山係大嶼山西脈。筏可寫大嶼山志講，由大嶼山主山起，西面一支有昂坪山、百丈嶺、鹿湖山、薑山、靈蝠山、象山、鳳山、獅山、虎山。


薑山觀音寺，大澳人叫觀音廟，皆因以前為先天道場所，叫蓬瀛古洞，奉觀音菩薩，宣統二年開山。原本門額兼有門聯，「蓬島擁祇園、座鎮薑山開法界。瀛洲昭勝蹟、恩施化兩濟民生。」可見薑山由來已久。後尾由筏可化入佛門，後來修輯成今日佛寺，是為薑山名勝。


筆架山，又名畢架山或煙墩山，英文叫做Beacon Hill，係香港新九龍同新界交界之上嘅九龍山脈嘅其中一個峰，個峰有458米。座山因為個底有九廣鐵路嘅煙墩山隧道同後期嘅筆架山隧道留名。筆架山南山腰近大窩坪，同埋九龍塘歌和老街以北有同名住宅區。


新界東北，係山脈諸地帶，而九龍坑山，就喺山脈嘅東南角。九龍坑山，西同南都係平原，喺大埔、林村、大窩到粉嶺、上水嘅平原中，一支獨秀，同大窩另一邊北大刀岃，相對而侍。而山脈一邊，東北接石坳山、黃嶺、八仙嶺等等，一直指向大鵬灣。


九龍坑山亦可一覽各地平原山谷。西同南嘅平原，南叫大埔，西叫大窩。而大窩以北，就有粉嶺、上水平原。佢同北大刀岃之間平原河谷，係平原間嘅通衢。火車有九廣鐵路穿越，而馬路舊時亦大埔公路，如今則有粉嶺公路、大窩支東路同大窩支西路連貫。


九龍坑山因爲一支獨秀，高於各聚居地，係起發射站或者山頂轉播站嘅好地點。佢好早就有電臺同電視臺發射站。後尾因爲數碼電視廣播，擴建發射站。站分佈山頂東西，訊號可到馬鞍山、大埔、大埔海、粉嶺同上水、羅湖等地。


九龍坑山亦係行山勝地。山嘅西北部份，劃入咗八仙嶺郊野公園，山頂有牌指示，所以西發射站係郊野公園範圍，而東發射站就唔係。香港政府亦開咗衞奕信徑，途經九龍坑山頂，頂南係第八段尾，頂北係第九段頭。山頂可以去唔同地方，西南沿山脊隔火帶，可以去大埔頭，入大埔市區，同東南轉東而行，可入康樂園，轉西，就到大埔南坑。


鷓鴣山，香港一山，喺白石窩、壁屋、打鼓嶺、大埔仔、將軍澳村同魷魚灣村之間，英文Razor Hill，亦寫Che Kwu Shan。山高海拔四百三十二，行政上歸西貢區。佢南脊伸到鴨仔山，西脊伸向尖風山同葵坳山。


孖指徑係原本係香港一條山路。因為路經座山，所以座山亦以佢為名，而英文叫Smuggler's Ridge，即係走私嶺咁解。條路都經坐山後東邊一個坳，英文叫 Smuggler's Pass，所以唐字叫走私坳。


青衣山佔個青衣島一大半，同島西北寮肚山隔個山拗。青衣山三個峰由北向南矮至高咁排，最高嘅南峰有334米。因為個山三面都係海，所以極之好景，可以晒到成個維多利亞港西半，亦都隔住四圍嘅海峽，望到成個荃灣新市鎮。


青衣山個北峰叫做大山尾，係三峰之中最矮，海拔261米。佢係原居民山地。只可以畀島上原居民葬響度。個山地多數響個山東北面高啲嘅地方。山峰東北低啲嘅地方有配水庫，上面重有波地。好近長青邨同長康邨，長青巴士總站有車路行上去。


南峰叫做南灣山，係三個峰之中最高嘅，海拔333米。由於青衣島以前名為春花落，所以青衣山最高峰曾經被命名為春花山。山頂比較平，最高點有三角測量站。同中峰一樣，一樣有導航證警告飛機唔同飛咁近。民航署叫呢度做五號山。


寶雲山係香港香港島中部一座山，高320米，喺金鐘南方對上嘅位置，近山頂嘅位置被山頂道同甘道環繞，西面係馬己仙峽同歌賦山，東面係灣仔峽同金馬倫山。座山因為佢北面山腰嘅寶雲道而得名，除咗寶雲道之外，佢北面山腰約海拔200米嘅位置起咗荷蘭灣徑。


打爛埕頂山，又叫石澳山，係香港嘅山，海拔高284米，喺南區，附近範圍劃咗入石澳郊野公園。由石澳道土地灣入口至雲枕山山腰之間嘅一段山路，因為高低起伏就好似龍嘅脊骨，所以稱為「龍脊」，而打爛埕頂山係「龍脊」上最高點。


斧山係香港一山，亦係一地，喺九龍西北。佢係牛池灣後面一座山仔，山頂部成長形，有兩峰，一高四百七十七呎，另一高四百七十二呎。由於頂成長形兩突，睇落似斧或鎚。斧山因爲係利器，政府改屋宇名時，避忌叫富山。斧山有時會畀人視爲牛池灣一部份。


道風山，香港一地，亦係一山，喺沙田西便。地近沙田火車站，有車路道風山路上山。山上有基督敎屋宇，係艾香德牧師所立，仿華人屋宇風格，用意吸引唐人道、佛信徒認識基督教信仰。山上主要屋宇，叫道風山基督敎叢林。


紅燈山即係靠背壟山，係採石山東邊嘅一個山仔，嚮靠背壟道遊樂場附近。紅燈山四通八達，去到樂民新邨同常樂街、土瓜灣前天光道警察宿舍、水塘山咁。嚮舊啟德機場年代，紅燈山上安有燈塔，夜晚閃紅色光，所以叫做紅燈山。


2009年3月17號，一個30歲警察嚮紅燈山遇襲，連開兩槍，一個南亞露宿者不治。區內居民話個怪客佔據紅燈山已經1年幾。嚮樹幹上面以尼泊爾寫字條，指有人會死，家人應節食，疑似死亡預告。記者所見案發後個處留低一張斷腳木椅、一堆蘋果、梨同橙，5個黑色垃圾膠袋當衣櫃掛嚮樹上面，離空地20米，袋裏面有籃球同衫。


鴨仔山，香港一山，鷓鴣山南脊，喺魷魚灣村、邵氏影城同坑口村之間，又叫魷魚灣山，英文Duckling Hill，或寫成Ap Tsai Shan。山高約一百五十二米，滿佈行山徑，頂喺南便，有亭。東側為清水灣道，東南為影業路，南為寶寧道，西為寶琳北路、敬賢里、魷魚灣村道。


九龍仔山畀人叫做格仔山，係同啟德機場有關嘅。九龍仔原本係一座山頭，1950年代，啟德機場跑道要伸長，咁啱呢個山頭位響13跑道降落航道。為咗安全，部份山頭就剷平，沙石就用來填九龍灣起跑道，淨返就起九龍仔公園。


而九龍仔山就係呢個山頭嘅東北角，係去啟德機場13跑道降落航道必經之路。啟德機場嘅儀標導航系統會將飛機引向九龍仔山，再由機師將飛機轉灣做目視降落。由於要引導機師將飛機行啱路綫，九龍仔山就髹咗紅白相間格仔，起埋導航燈同埋無線電導航設備，所以香港人又叫佢做雷達山。


虎山係香港離島區大澳島最高峰，海拔高75米。山頂上有涼亭，可以遠眺大澳墟、起緊嘅港珠澳大橋同埋珠江口，山脊上石砌嘅海豚徑由西向東，依山而起，除咗有幾條海豚模型外，重可以由陸地睇到跳出海面嘅中華白海豚。


圓洲響19世紀嗰陣，係來往廣東省同九龍嘅一個中途站。但係到19世紀後期佢嘅地位逐漸被代替。1970年代政府發展沙田新市鎮，響沙田海兩岸做填海工程，位於沙田海中間嘅圓洲角就成為東岸陸地嘅一部份，因為變成咗個向海伸出嘅押角，於是改名做圓洲角，但隨住及後進一步嘅填海，家下已經冇角嘅痕跡，剩得個小山丘。


馬貝利係美國職業籃球員同籃球教練，司職控球後衛，1996年畀密爾華基公鹿喺選秀會揀中之後加入NBA，先後效力密爾華基公鹿、新澤西籃網、鳳凰城太陽、紐約力搏同埋波士頓塞爾特人，至2010年轉戰中華人民共和國嘅中國男子籃球職業聯賽，第二年加盟北京首鋼，喺2012、14至15年前後四年內贏三屆嘅CBA冠軍，其中佢喺2013年當選CBA常規賽MVP，2014年成為CBA全明星票王。


2002年，來自中國嘅姚明加入侯斯頓火箭，佢哋倆個嘅組合被視為係NBA繼奧尼爾同高比拜仁之後最強嘅中鋒同後衛拍檔。法蘭西斯喺姚明嘅新秀賽季好關照佢，唔單止幫姚明適應美國文化，重四圍幫姚明撑腰。因為噉中國球迷都叫法蘭西斯做「弗老大」，成為咗法蘭西斯喺中國最出名嘅外號。


2008年12月24號，法蘭西斯幫火箭打咗只係10場比賽之後，又畀侯斯頓火箭交換咗去當年選秀會揀中佢嘅孟非斯灰熊，換咗一個2011年NBA嘅選秀權，愛來避開奢侈稅。法蘭西斯喺灰熊連一場比賽都未打過，灰熊就喺2009年1月27號宣佈唔愛佢。


2010年11月31號，法蘭西斯正式加盟中國中國男子籃球職業聯賽嘅北京首鋼，成為繼馬貝利之後，第二位參加過NBA明星賽嘅CBA外援。但係佢適應唔到球隊嘅要求，最終幫首鋼打咗只係4場比賽就喺比賽中途不辭而別。


Floyd 'Money' Mayweather, Jr.係一位美國職業西洋拳手，到而家仍然保持50場50勝0敗記錄，佢係前輕中量級西洋拳手Floyd Mayweather Sr.個仔。2005年7月8號俾美國The Ring 雜誌選為「世界現役最佳西洋拳手」 。


史杜積高域係塞爾維亞一前職業籃球員，司職小前鋒，1996年畀沙加緬度帝王喺選秀會揀中，之後喺1998年正式加入NBA，喺NBA先後效力沙加緬度帝王、印第安納溜馬、紐奧良黃蜂、多倫多速龍同埋達拉斯牛仔，至2011年退役。


畢業之後，佢加咗上海電視台，主持咗《上海夜線》四年。歐陽夏丹嚮2003年10月加入中國中央電視台，佢喺2003年至2009年間首次擔任主持人。2009年8月，佢主持咗《共同關注》節目，2011年8月8號，佢主持咗《新聞聯播》節目。


2006年佢同車路士不和，同一時間阿仙奴同艾殊利高爾不和，啱啱交換。加拿斯喺阿仙奴發展好順利，罕有咁着10號波衫，做隊長。後來佢同領隊雲加反咗面，冇得做隊長，畀法比加斯做，但佢喺2009/10球季掂晒，同新拍檔華美倫合作得唔錯。


泰亞利亨利以前出身喺法國球會摩納哥，早響1998年FIFA世界盃佢就跟隨法國國家隊贏得冠軍，響世界盃佢重入咗三球。之但係佢當時人氣麻麻，尤其係響1999年轉會意大利祖雲達斯後，佢一直受傷患等因素影響，狀態非常之差。


2009年11月18號，法國同愛爾蘭打2010年FIFA世界盃外圍賽附加賽次回合加時，泰亞利亨利用手控波然後傳畀加拿斯射入，令法國出線世界盃決賽週，令愛爾蘭極之不滿，但國際足協冇罰到法國同埋泰亞利亨利。


徐英偉喺加入政府之前曾經任職銀行界，曾經服務過加拿大滙豐銀行、滿地可銀行、美林證券同美國運通銀行，亦做過香港恒生銀行投資服務經理，2008年6月到2012年6月期間，同2012年9月到2017年6月期間出任民政事務局局長政治助理。


2020年4月22號，徐英偉先畀國務院根據行政長官林鄭月娥嘅提名聯同建議任命為民政事務局局長，同埋接替被免職嘅原民政局局長劉江華。任内首件政治任務，係唔再跟隨傳統委任現任區議員入分區委員會，而起用過百名區選中落敗嘅建制派人士。


2022年1月3號，徐英偉參加洪為民生日派對聯歡會事件之下，就留足成晚之後又有食嘢，食嘢以外時間都冇戴返口罩。該聯歡會後來有人確診武漢肺炎，徐英偉被列為密切接觸者，要隔離檢疫21日。行政長官林鄭月娥點名批評對喺抗疫期間出席該大型聯歡會嘅徐英偉「尤其失望」。


原定24號完成檢疫、25號可以復職嘅徐英偉，畀行政長官勒令繼續休假，冇如期復職，同月25號，《南華早報》報道行政長官林鄭月娥啟動咗對徐英偉嘅革職程序，留待中央人民政府拍板批准。30號開始傳出徐英偉主動請辭局長職位嘅消息，到31號朝頭早終於書面向時任行政長官林鄭月娥提出徐英偉當曾經出席洪門宴就會違反口罩令事件後辭職，並且發出聲明。


2010年，馮嘉奇畀英格蘭超級足球聯賽第一名唐人班主楊家誠收歸旗下，做伯明翰足球會財務總監。2016年返香港做香港超級聯賽球會理文流浪行政總監。2017–18年球季，理文集團將會籍還返畀香港流浪足球會，自立門戶為理文足球會續戰港超聯，馮嘉奇兼任新球會領隊同行政總裁。


田蕊妮係香港女演員。1993年，田參加《未來偶像爭霸戰》歌唱比賽奪得金獎而出道，加入亞洲電視，喺劇集《縱橫四海》有突出表現，演技大獲好評，其後喺2006年尾轉去無綫電視，拍攝多套電視劇，並參與主持節目工作，而家係無綫電視經理人合約女藝員。


易小玲，喺馬尼拉人質事件嘅生還者之一。2010年8月23號，佢喺菲律賓旅遊期間，喺旅遊巴上比文多薩開槍射中下顎，令下顎碎裂變形，另外右手有兩隻手指折斷。前後易小玲喺香港同韓國經歷一共33次手術，之後佢過台灣做手術。


潘玉良喺江蘇省揚州一個貧農家庭出世，初名陳秀淸，後改名張玉良，佢喺一歲喪父，八歲喪母。13歲時佢俾舅父賣去妓院做歌女，1913年蕪湖鹽督潘讚化幫佢贖身同納佢為妾。靑年期潘玉良佢喺上海美術專科學校讀書，1921年留學法國里昻，巴黎同意大利羅馬嘅美術學校。


1936年差利·卓別靈帶埋《摩登時代》女主角波麗德古黛嚟香港旅行幾日，佢哋坐嘅哥列支總統船喺3月12號晚六點泊咗喺九龍倉碼頭，當時有幾百個中西影迷同埋記者喺嗰度等咗大半日。3月13號下晝五點，何東爵紳夫婦喺佢哋嘅府第「紅行」搞咗個茶會去歡迎差利卓別靈同埋波麗德古黛。


第2屆哈薩克總統選舉喺1999年1月10號舉行。其實呢場選舉應該係1996年舉行，但係喺1995年哈薩克公投選舉入面決定咗1998年12月舉行，到咗最後哈薩克國會通過修改憲法決定喺1999年初舉行呢場選舉。


居港權問題，泛指由於《基本法》第24條實施嘅情況下，中華人民共和國國籍、部分英國公民以及澳門葡萄牙公民）人士，喺中華人民共和國實際管治範圍入面出世嘅子女，都喺1997年7月1號，可以拎到香港永久性居民身份，所搞出嚟嘅法律同政治爭拗。


由於《基本法》第24條第3款嘅規定，唔少以往需要申請單程通行證嘅人，可以直接進入香港，而聲稱自己擁有香港永久居留權，亦因此引來大批呢類人士，喺1997年7月1號後，向入境處處長聲稱擁有香港永久居民身份。


洛史超域係一個英國歌手。佢響倫敦出世，1962年開始發展歌唱事業。佢最出名嘅英文歌曲代表作品，係1977年翻唱美國搖滾樂隊Crazy Horse所演唱嘅歌曲《I Don't Want To Talk About It》。


文多薩係菲律賓前高級督察，喺2010年8月23號馬尼拉人質事件中持械劫持、綁架同謀殺。事件中，Rolando Mendoza同菲律賓政府談判咗幾個鐘都冇結果之後，開槍殺咗8名香港人，喺當晚8時42分俾警察射殺。


1988年，同啱啱從Beyond離隊嘅劉志遠合組樂隊名為浮世繪。1990年初樂隊解散後到美國攻讀電影研究學士同碩士學位。學成回港後擔任幕後，為好多歌手作曲、編曲、監製唱片，擔任演唱會音樂總監。同埋有參與電影配樂。


佢喺壢佐卡拉布里亞嘅達文西科技高中讀書，之後入讀墨西拿大學同埋卡坦乍羅嘅大希臘大學法律系，到1991年畢業。直到2004年前佢做咗十年大狀，之後因爲歡喜籃球、足球，轉行做記者。2006年7月20號佢同乍打·卡地亞·海倫·羅密歐結婚。


梁婉微，係香港女模特兒，亦係前香港女子組合Super Gear其中一位成員，2016年參選viuTV選美節目《美選D.n.A》，入圍廿強。佢以前讀中華基督教會協和小學同埋迦密中學。喺2017年開始做宏利保險九龍南區財務策劃經理。


，簡稱早大，係日本歷史最耐嘅私立大學，1882年創辦。1901年改成而家嘅名。主校園座落響東京都新宿區，渠係日本唯一屬於Universitas 21嘅一間大學。有師生五萬五千人，校長係白井克彥，校訓係「学問の獨立、学問の活用」。


佢分別就讀東京陸軍幼年學校、陸軍士官學校預科同埋陸軍士官候補生。1928年，佢成為貴族院議員。1929年，茂麿王畢業於陸軍士官學校，同年10月獲授勳一等旭日桐花大綬章，同年12月皇籍脫離，另起葛城伯爵家，改名叫葛城茂麿。


1947年，華族制度畀人廢除，茂麿王所有官位都冇嗮。同年1月10號，佢響東京帝國大學醫學部附屬醫院因白血病而過身，終年38歲。相信死因同1945年美軍響廣島、長崎放嘅原子彈有關。同月15號，茂麿王正式下葬。


曹達華拍過嘅700幾部戲當中，以武俠片最多，佔咗有200套，其他重有一啲偵探片同間諜片。嗰陣時出名嘅武打明星重有關德興、石堅、林蛟、于素秋、鄔麗珠、任燕。1949年到1965年，喺70幾套《黃飛鴻》系列電影入面扮演黃飛鴻嘅大弟子梁寬。


1990年，曹達華收咗唯一嘅徒弟安德尊。同年，同個仔移民英國。到1993年，曹達華返香港幫無綫電視做嘢。1997年因為佢老婆腎病而返返英國生活。2000年7月，老婆過身，佢又一個人返返香港。2006年8月曾經喺旺角西洋菜南街14號天台寓樓梯跌親重傷，留院兩個月。


李小文喺1968年從成都電訊工程學院畢業，跟住喺1985年去咗加里福尼亞大學聖巴巴拉分校攞咗地理學碩士、博士同電子電腦工程碩士呢3個學位。之後重做咗中國科學院遙感應用研究所前任所長，北京師範大學資源與環境學院副院長，遙感與地理資訊系統研究中心主任同埋資源與環境科學系教授。


喺2001年，重入選咗中國科學院院士甚至登入埋國際光學工程協會嘅「里程碑系列」，而呢個聲譽喺中國內地同國外都出嗮名。2014年，佢喺做緊報告嗰陣，因為佢嘅着裝俾人哋狗仔隊影咗落嚟，結果俾人猛咁話佢係「布鞋院士」或「掃地僧」。


2012年10月，司馬燕一由上海搬返香港，就確診患上胃癌，要做手術將成個胃切除。一年後，司馬燕一度抗癌成功，佢老公使咗過百萬帶佢去荷蘭古堡補辦婚禮兼慶祝結婚17周年。但係，司馬燕喺2014年11月因為腸腎衰竭同膽管閉塞，而要入住養和醫院。


賽馬會創意藝術中心係一個幫香港創意藝術發展嘅藝術項目，嚮九龍深水埗白田街30號，前石硤尾工廠大廈舊址。賽馬會創意藝術中心由香港浸會大學主管，香港藝術發展局同香港藝術中心夾份搞出嚟，香港賽馬會慈善信託基金資助，民政事務局以政府身份支援。


2005年10月31號，創意藝術中心由當時民政事務局局長何志平主持啟動儀式。2006年11月創意藝術中心開始招租，2007年1月截止時接獲超額近5倍申請，浸大藝術中心由522份承租申請中，甄選出112份，當中6份屬藝術機構租戶，88份屬藝術工作者或藝術團體租戶，其餘屬藝術課程學生或畢業生。


為咗加強打擊民間嘅字花賭博，並防止賭博資金流向黑社會等非法集團，香港政府從1975年起開售彩票，取代原先嘅馬票。負責開彩嘅係法定機構香港獎券管理局，由香港賽馬會以「香港馬會獎券有限公司」嘅名義代理接受投注。


投注彩池除咗用嚟做派彩之外，餘額撥交社會福利署獎券基金用作慈善用途。最初嘅彩票係14揀6，每個禮拜攪珠開彩。為迎合大眾「以小博大」嘅心理，1976年大幅增加中彩難度及派彩，改變開彩方法為36揀6，正式名為「六合彩」，並將開彩次數增加為每個禮拜兩次。


雖然六合彩喺香港係合法彩票，但香港政府同香港賽馬會既從未試過喺香港以外地區搞過投注業務，又冇委托過或授權畀任何人或組織搞過相關業務。喺中國大陸，冚唪唥有「香港六合彩」、「香港賽馬會」、「香港馬會」或類似名搞六合彩活動都屬虛假業務。


中國大陸嘅假六合彩網都加咗好多香港六合彩未出現過嘅「估十二生肖」、「包波」呢啲嘢，重攞住香港賽馬會嘅名做出宣傳單張、報紙、冊仔同假嘅香港電話冧都有，甚至有網站黐莫須有嘅「委託證書」、「戒賭熱線」嚟整蠱啲人。


實際上，正式嘅香港賽馬會喺六合彩宣傳方面，話啲錢係點用喺慈善，絕對唔會主動招攬生意。由於呢啲六合彩冇王管，所以投注資金轉到背後控制嘅非法集團、黑社會入面。另外，由於中國大陸冇乜戒除賭癮嘅組織，所以流嘅六合彩出現咗嚴重嘅社會問題。


喺1980年代，由於廣東地區用魚骨天線收到香港嘅電視台，所以六合彩最先喺廣東出現，之後傳到廣西、湖南、福建、江西地區，後嚟喺廣東做嘢啲浙江商人又將佢帶到浙江一帶之後傳到成個中國大陸。雖然中國大陸政府一直猛咁打擊地下六合彩行為，但重未剷除嗮同地下六合彩有關嘅活動。


沙田馬場，係香港第二個賽馬場地，位於新界東部嘅沙田區，由香港賽馬會起同埋管理，1978年10月7號落成啟用。沙田馬場有草、泥地賽道共三條，草地跑道闊30.5米，1周長約1900米，容量為85,000人。


沙田馬場設有兩座看台，分為會員席及公眾席。會員席招待會員同來賓，公眾席就開放畀公眾人士，入場費10港紙。看台設有投注大堂，飲食設施等，會員席亦設有會員，馬主廂房等設施。場內設有全球最闊嘅彩色大屏幕，長70.


4米，面積相當於4,500部架疊起嚟嘅52厘米電視機，詳盡顯示每一場賽事嘅資料同賽果。喺看台旁邊嘅沙田會所，就為會員提供飲食同康樂設施。馬場其他設施包括馬房，騎師、練馬師同馬伕宿舍等，另有一座行政大樓畀馬會用。


響沙田馬場未起以前，跑馬地馬場係香港唯一嘅馬場。隨住香港賽馬運動平民化，響賽馬日期間經常出現「紅旗」高掛嘅情形。1964年，馬會開始考慮起多一個新馬場，以配合賽馬運動嘅發展。1971年10月，政府原則上批准馬會喺沙田起馬場。


起馬場時需要喺沙田海進行填海，呢個係當年香港最龐大嘅單一填海工程。工程共採土1600萬噸，夷平沙田4個山頭，填出共250英畝土地。填海工程響1974年3月開始，以極快速度進行。響工程高峰期，動用超過700幾名工人，以400幾架貨車，不斷將泥頭運到海邊，每七秒半就有一車泥頭倒落沙田海。


響1978年馬場落成時，看台可容納35,000人。隨住入場人數繼續增長，馬會好快就進行擴建。1985年11月，第二座看台落成啟用，兩座看台共可容納70,000人觀賽。馬房容量亦隨住需求不斷增加，到2010年，共有23座馬房，為1,260匹馬提供安身之所。


日本盃路程2,400米，每年11月最後一個星期日喺東京競馬場草地跑道跑，頭馬獎金有成2億5000萬日圓。日本盃主辦原意係希望提升日本賽馬質素同國際地位。日本盃响1999年至2005年亦係世界錦標巡迴賽嘅其中一站賽事。


睇到荷蘭以9分成為＜小組D＞嘅首名出線隊伍，投注者要喺分組賽完成之前落注買中佢，先可以贏得彩金。如果賽程進行嗰時有一隊波嘅分數已經大幅領先，咁馬會可能喺分組賽未完之前就會將呢個組別封盤唔再接受投注。彩金按賠率計算。


英冠共有 24 支球隊，喺同一球季內，球隊之間互相對賽兩次，主客各一次，贏波有 3 分，輸波 0 分，打和各得 1 分，球隊係以獲得分數排列成積分榜。聯賽積分榜係以獲得分數、得失球差及入球數目順序編排名次，如以上三項完全相同，就要以附加賽決定名次。


英冠採用升三降三制，踢完所有賽事後最高分嗰兩名，同埋第三至第六名透過附加賽勝出嘅球隊升上英超，位置由英超最尾嘅三隊取代。同時榜尾嗰三隊就會降落英甲，位置由英甲頭兩名及第三至第六名透過附加賽勝出嘅球隊取代。


英甲共有 24 支球隊，喺同一球季內，球隊之間互相對賽兩次，主客各一次，贏波有 3 分，輸波 0 分，打和各得 1 分。聯賽積分榜係以獲得分數、得失球差及入球數目順序編排名次，如果以上三項完全相同，就要以附加賽決定名次。


英甲採用升三降四制，踢晒所有賽事後積分榜最高嘅頭兩名，同埋第三至第六名透過附加賽勝出嘅球隊升上英冠，位置由英冠最尾嗰三隊取代。同時榜尾嗰四隊就會降落英乙，位置由英乙頭三名及第四至第七名透過附加賽勝出嘅球隊取代。


碧咸出身英超傳統勁旅球隊曼聯，一出道就畀人封為「萬人迷」。1999年佢跟曼聯贏得歐洲聯賽冠軍盃。2003年佢跳槽加盟西甲球隊皇家馬德里，同朗拿度、施丹等猛人一齊，但隨住年紀越嚟越大加上已經名成利就，佢決定響2007年走到美國推廣足球事業，自由身加盟美國職業足球大聯盟球隊洛杉磯銀河。


2009年到2010年，碧咸曾經兩次外借咗去AC米蘭半季，但喺2010年嗰次，佢踢踢吓波左腳跟腱撕裂，搞到要抖幾個月，無得打世界盃，去到嗰年9月至喺洛杉磯銀河復出。碧咸喺2011同2012年帶領洛杉磯銀河連攞兩屆美職總冠軍。


碧咸喺1996年首次效力國家隊。1998年FIFA世界盃佢因為畀對手挑釁變成衝突而被紅牌出場，令到英格蘭輸波。2002年FIFA世界盃臨開始之前佢受咗傷，最尾都係成功出賽。2006年FIFA世界盃佢響十六強攞到全場唯一入球入八強，但係響八強英格蘭射失十二碼，只能夠眼白白睇住英格蘭輸波。


北美足球大聯盟係美國同加拿大最高級別嘅職業足球聯賽，目前有21支美國球隊同埋三支加拿大球隊，分為東西兩個賽區。賽季每年三月開始，到10月結束，每支球隊要打34場常規賽，常規賽積分排名第一嘅球隊獲頒「支持者盾」。


由於美式足球同棒球嘅絕對優勢，足球喺美國一直唔算係主流運動。但係喺1988年，美國竟然以微弱優勢擊敗巴西同摩洛哥，奪得徂1994年世界杯嘅主辦權。為徂答謝國際足協，美國足協承諾建立一個全國性嘅甲組足球聯賽。


大聯盟嘅第一場比賽，係喺1996年4月6號，由聖荷西轟鳴喺主場聖荷西斯巴達人球場迎戰華盛頓特區聯隊嘅比賽。嗰場比賽唔單止吸引超過30000人入場觀戰，重有ESPN現場直播。由於大聯盟吸引到當時美國國家隊嘅幾員猛將加盟，所以喺相當一段時間之內人氣高企。


馬會早於1915年或以前，已開始捐助社會公益。至五十年代，香港面對戰後重建、大量移民湧入等棘手問題，促使馬會將慈善業務納入業務範圍。1955年，馬會正式決定將每年盈餘撥捐慈善及公益項目。1959年，馬會設立另一家公司，口女香港賽馬會有限公司，專責管理捐款事務。


國際中華小姐競選，前稱國際華裔小姐競選，係香港電視廣播有限公司主辦嘅每年一度國際選美賽事，由代表世界各地嘅華裔佳麗共同角逐桂冠。2007年起，中國大陸地區佳麗獲邀參賽，故大會將「國際華裔小姐」改名為更具代表性嘅「國際中華小姐」。


由於2010年嘅賽事規模比歷屆盛大，無綫電視就破例將佢押後至嗰年11月舉行，畀各方充足時間準備。為咗令之後嘅比賽能夠回復於每年年初舉行，2011年嘅賽事順延至2012年1月15號舉行。故此，喺1990年同2011年都無舉辦賽事。


環球小姐係一年一度嘅選美活動，響1952年由美國加州太平洋米爾斯服裝公司創辦。佢原先喺美國加利福尼亞州長灘舉行，到1960年，米爾斯公司執咗笠，比賽就移師去佛羅里達州邁阿密灘，一處好有規模嘅新禮堂。佢同國際小姐、世界小姐、地球小姐一齊叫做「世界四大選美」。


孫泳恩係1973年攞咗無綫電視舉辦嘅第一屆香港小姐冠軍，但因為香港小姐係1946年起已經舉辦咗十幾屆，所以佢唔係香港史上嘅第一位港姐冠軍，佢係無綫電視做過藝員。嚮1985年至1987年，做過一班前港姐搞出嚟嘅慈善團體慧妍雅集會長。


李司棋喺1968年用「高荊慧」呢個名參選香港公主，摞咗冠軍，繼而進入娛樂圈，同年喺麗的電視第二期藝員訓練班畢業，及後受蔡和平嘅邀請幫無綫電視《歡樂今宵》演出亦加入過配音組。1969年4月離開無綫，參與電影嘅演出，1971年返返無綫，1976年加盟麗的電視。


杜茱迪，香港模特兒同演員，英文名Judy Denise Anita Dirkin，唐名係為選美而起。佢係半唐番，亞爸係英國人，亞媽係廣東人。佢成名皆因一九七四年香港小姐亞軍。比賽中又得性格小姐。亦代表香港參加一九七四年世界小姐選美。


霍震霆大朱玲玲 12 歲，結婚後朱玲玲生咗三個仔，大仔霍啟剛、二仔霍啟山同埋第三仔霍啟仁。早年朱玲玲淡出社交界，專心湊三個仔。到1990年，朱玲玲曾同埋佢家姐夾份，喺中環開咗間賣英國飾物嘅精品店，但係由於家族壓力要退股。


佢中學喺香港國際學校畢業，之後英皇佐治五世學校讀預科。佢做過業餘模特兒，1977年參加香港小姐競選，得到冠軍同埋最上鏡小姐，係第一個一齊得兩個獎嘅參賽者。當選後只係娛樂圈發展咗好短時間，響無綫電視拍過一部電視劇《瑪麗關77》。


一九七九年，簽無綫電視，《獵鷹》一片成名，成為當家花旦，一九八三年射鵰英雄傳以及神鵰俠侶 演瑛姑。一九八五年，轉投亞洲電視，下年又去咗台灣。之後又重投無綫，並涉足歌壇。第一張華語唱片係劉家昌製作《我不哭》專輯。


香港電影金像獎獎座嘅女神造型據傳係臨摹自鄭文雅，不過鄭文雅喺2023年4月接受《明報周刊》訪問嘅時候否認傳聞。事緣梁銓、謝宏中、施養德、黃霑、鄭文雅等人組織香港藝術家聯盟之後，金像獎大會邀請聯盟負責設計獎座，由施養德繪製草稿，首先繪畫兩條線，然後用某套電影嘅劇照做參考，用菲林圍住女神像避免裸體設計，再由梁銓設計同打造獎座。


梁仲芬係1981年度香港小姐競選最上鏡小姐，亦係當年熱門之一，總分排第5。參選時任職保良局。當選後簽約無綫電視，即刻擔任處境劇《香港81》入面「阿萍」一角，結果一做就做到《香港86》。約滿後去咗美國進修，跟住就告別娛樂圈。


1978年，羅佩芝參加美國三藩市華埠小姐，當年報係23歲。過咗3年，1981年佢參加香港選美，報22歲。1981年呢次香港小姐，佢大熱咁攞到冠軍。但無耐有人向無綫告密，話佢唔係三藩市州立大學上酒店及餐廳管埋課程，亦都唔係22歲。


佢係香港親中派嘅支持者，曾經有份參與一份聯署，支持北京未經諮詢或香港人同意，強行訂立嘅《港版國安法》，但有關聯署之後被揭發做假，其中名單上嘅張寶華、徐熙媛、李巧靈同蔣志光之後否認有份參與，而陳汝騫就一早離世。


李美鳳係香港女演員同歌手，1987年度香港小姐競選嘅亞軍同最上鏡小姐，之後拍過唔少電視劇同電影，1991年同1992年更出過唱碟，1996年淡出幕前。佢1990年同香港男藝人林敏驄結婚，1995年離婚，1996年改嫁臺灣生意人鄭翔中。


林穎嫺係1987年香港小姐競選季軍得主。原籍廣東三水，喺香港出世同長大，喺九龍城新法書院畢業。參選香港小姐之前，已經喺新藝城做合約演員，曾經係第二代開心少女組成員。1990年去咗美國南加州大學進修，今下已經移民美國，已婚。


當選港姐冠軍之後，李嘉欣開始參與幕前演出。佢第一部作品係無綫電視電視劇《花月佳期》，同吳鎮宇合演。無耐佢開始演出港產片，好似周星馳主演嘅《鹿鼎記》李嘉欣就有份演出。佢最突出嘅係1993年同黎明合演嘅《原振俠》。


外界一般都望住李嘉欣感情史多過佢嘅演出。佢早喺啱啱參選港姐嗰陣就同倪震拍拖，但無耐分咗手。1992年佢又傳出同黎明有來往。之後佢成日都牽涉到一啲城中名人嘅緋聞，當中有啲名人重已經結過婚，因此成日俾人鬧狐狸精。


李嘉欣曾經介入劉鑾雄同寶詠琴嘅三角戀愛關係，曾經哄動一時，當時傳出李嘉欣喺電話爆粗鬧寶詠琴，甚至係半夜三更打電話去。寶詠琴曾經公開批評李嘉欣為人虛偽，平日睇落去好似仙女咁，但私下就非常不堪，話自己「最恨李嘉欣」，有病都係被佢激出嚟。


2007年，互聯網流傳幾段錄音，內容係有關李嘉欣同富商劉鑾雄爭執，對話大多係李嘉欣指罵劉鑾雄以多名女藝人簽約為名，包括蔡少芬同洪欣，實際上係故意同佢發生關係。不過一般網民相信呢啲錄音係喺1990年代偷錄嘅。


而錄音外流後，觀眾大多都落眼於點解李嘉欣背著劉鑾雄元配寶詠琴同劉鑾雄發生關係，但竟然可以咁大條道理咁謾罵劉鑾雄風流。而李嘉欣喺錄音中嘅一句指罵劉鑾雄嘅說話「我真係恭喜你呀！」更成為香港網民借來諷刺嘅句子。


梁小冰係香港女演員、歌手同模特兒，籍貫廣東南海。梁小冰喺1990年參加無綫電視香港小姐競選獲得季軍，隨後簽約成為無綫藝員。因多為演出古裝劇集，被傳媒稱為「古裝皇后」。2000年嫁畀演員陳嘉輝，2007年生咗個仔陳洋溢。


郭藹明中學係讀嘉諾撒聖心書院。1991年佢以美國南加州大學機械工程學碩士學生身份參選香港小姐競選，並奪得冠軍、國際親善小姐及最佳談吐幽默獎。獲選後，喺無綫電視發展，以拍攝電視劇為主，後再曾經簽約為亞洲電視藝員。


蔡少芬喺1989年參加過無綫電視超級模特兒大賽，1991年以17歲半之齡參加香港小姐競選，攞到季軍而同無綫電視簽約，其後演出好多部電視劇，做咗當家花旦。2000年代初，佢同宣萱、陳慧珊同郭可盈譽為無綫「四大花旦」。


蔡少芬阿爸阿媽喺佢細個時已經離異，蔡少芬同哥哥蔡少雄跟住阿媽。讀過東華三院關啟明小學、德貞女子中學、威靈頓英文中學、新法書院同埋香港培正中學。阿媽試過爛賭，重爭落賭債，蔡少芬出道之後，據聞試過辛苦做嘢幫阿媽還債。


2008年1月12號，蔡少芬同中國大陸演員張晉喺香港西貢嘅香港浸信會神學院大禮堂舉行婚禮。並喺親朋戚友、伴娘朱茵、陳法蓉同洪欣，同一眾演藝圈拍檔兼好友好似佘詩曼、宣萱、陳慧珊、黎姿、郭可盈、陳豪、馬德鐘、吳啟華等見證下完成婚禮。


李綺虹，又叫李綺紅，係香港女演員，1994年度香港小姐競選嘅季軍，1994年到1996年、2009年到2012年期間係無綫電視女藝員，中間轉去拍電影，1997年同1998年連續兩年攞到兩個電影角色嘅香港電影金像獎最佳女配角提名，不過就攞唔到獎。


佢喺1999年參選香港小姐，以大熱姿態攞到冠軍、「最上鏡小姐」、「國際親善小姐」同埋「千禧才智小姐」獎。2000年佢代表香港參選國際華裔小姐競選，以大熱姿態攞到冠軍，係繼1988年度香港代表李嘉欣贏到國際中華小姐競選冠軍後，第一個香港代表奪冠。


陳思齊，原名陳凱怡，以前係無綫電視藝員，依家係香港電視網絡經理人合約女藝員。佢喺寶覺小學同寶血女子中學畢業，其後喺香港專業教育學院修讀旅遊文憑，2000年參加香港小姐。參選期間，被傳媒封為備受睇好能入三甲嘅熱門佳麗。


佢近期喺劇集《學警雄心》及《我的野蠻奶奶》中有突出嘅表現。2006年拍攝多部電視劇有《學警出更》、《搜神傳》、《迎妻接福》及主持綜藝資訊節目《人傑地靈》等，當中以《迎妻接福》中飾演嘅傻妹角色最令人印象深刻。


黃寶瑤2016年加入由名模何紫綸創辦嘅女子組合「星座少女」，不過個組合未有突出表現就已經解散咗。2018年佢參加試鏡後被揀中做電影《我要做特務》嘅女主角，唱埋電影主題曲《習慣孤單》，不過套戲要到2021年6月先至成功上畫。


2006年底，佢向傳媒透露會喺港姐合約到期後離開TVB。其後轉職做廣告公司製作助理，僅以前港姐身份參與同港姐競選有關嘅活動。而家林莉已經轉投模特兒界發展。最近佢啱啱簽咗新經理人合約，未來主力喺模特兒界發展。


鄧上文阿爸鄧英敏都係無綫電視藝員。鄧上文細細個就同阿爸一齊上電視唱歌，1995年又參與咗電影《仙樂飄飄》。1990年代，因為九七前途問題，跟埋阿爸移民加拿大。2005年返香港參加香港小姐競選，攞到「最上鏡小姐」，不過入唔到五強。


呂慧儀係2006年度香港小姐競選季軍，隨即加入無綫電視做藝人。2008年拍《原來愛上賊》個角色「長腳蟹」好出名，所以佢花名叫長腳蟹。佢鄉下係福建南安，香港出世。另外佢係2004年度工展小姐選舉冠軍。2011年同香港先生黃文迪結婚，2014年生咗個仔叫黃柏翹，但喺2018年離婚。


2015年9月，張嘉兒同金融才俊Nathan喺加拿大溫哥華結婚。2016年9月8號下午，佢喺香港自然分娩誕下女兒。隨著女兒成長，發現女兒遺傳了父母嘅食物敏感，對麥類、奶類、雞蛋、芝士同乳酪都非常敏感。


何天兒，原名何傲兒，香港女演員，鄉下係廣東肇慶，讀過HKU SPACE副學士，係2007年香港小姐競選候選佳麗之一，並獲得「旅遊大使獎」。後入讀第22期無綫藝員訓練班，而家係風尚國際有限公司嘅旗下藝員，無綫電視代理人合約女藝員。


袁嘉敏自初中開始留學澳洲墨爾本，讀完墨爾本大學傳理系學士一年級之後返返香港，喺香港大學讀比較文學系學士。畢業後佢喺陳可辛嘅電影公司做過發行工作，2009年經陳可辛嘅伴侶吳君如推薦參加香港小姐，做咗決賽10位佳麗之一，最後雖然攞到最上鏡小姐，但入唔到三甲。


2019年11月23號，即係2019年香港區議會選舉前一日，中華人民共和國外交部駐香港特別行政區特派員公署Facebook專頁上載咗一條由40幾位藝人拍攝嘅片段，內容主要係為咗呼籲用選票「向暴力說不」。


喺愛國電影《時代》入面，許芯悅同楊明飾演情侶，拍攝時要拖手兼挨心口。不過，許芯悅指控身為楊明女友嘅莊思明，場場戲都「近距離監視」，自己被佢嘅「氣場」嚇窒，事件報道後更有人要求許收聲。許又話好驚再被人身攻擊同詛咒，人與人之間要互相尊重，有錢唔係高人一等。


喺2020年1月8號，莊思明喺社交媒體表示，當日佢坐國泰航空CX619航班前往曼谷期間，本來想向空姐借筆填寫入境表，但就被空姐無視，又提到「如果國泰嘅高層想了解更多關於這次事件嘅詳情，我絕對歡迎你哋同我聯絡！


」。但佢公開嗰班機所有機艙服務員嘅資料，就被網民批評公審同洩露他人私隱，又話佢多次提及國泰高層，似乎唔係淨係想反映意見，而係想航空公司有其他行動對嗰個服務員提出處分，網上討論亦演變成對香港相關政見嘅罵戰，親中派網民拉扯事件涉及「黄絲空姐」，亦有網民反駁莊當時戴上口罩，服務員唔一定認得莊。


事件之後發酵，台灣同馬來西亞媒體都有報道事件，國泰航空公司空中服務員工會同私隱專員公署回應事件，指有關行為涉嫌觸犯私隱條例。藝人王喜就媒體唔點名指莊思明為『類恐怖分子』，又表示拒絕同佢坐同一班機。國泰航空嘅本地主要競爭對手香港航空亦喺社交媒體揶揄事件，舉行送筆活動，並溫馨提示乘客搭飛機嘅時候，要帶筆填寫入境紙。


因應香港航空喺社交媒體嘅言論，喺1月12號，莊思明嘅男友楊明未有回應莊思明洩漏機組人員名單嘅爭議同私隱專員公署嘅回應，只係質疑香港航空，係咪乘客有需要都唔可以向服務員求助。朱庭萱就指責香港航空以『黃絲角度揶揄撐警藝人』，『跟支持祖國的人作對』，又祝香港航空早日結業。


去到2021年11月，學術期刊Journal of Organizational Computing and Electronic Commerce喺2021年11月刊登咗一篇文章討論網上捍衛品牌行為，其中就攞咗呢次莊思明同楊明攻擊網民引來大批反駁嘅例子，作為呢種行為嘅其中一個案例。


麥美恩喺加拿大溫哥華出世，父母都係香港人，阿爸係專業人士，有兩個大佢十年嘅哥哥。入娛樂圈前做項目統籌，曾經參加2008年度加拿大中文電台SunShine Nation競選，攞到最具魅力大獎。後尾參加2011年度香港小姐競選，攞到梗頸四。


2012年簽約香港無綫電視做經理人合約女藝員，做TVB娛樂新聞台主播，之後陸續主持過好多電視節目，同埋做大型活動嘅司儀。佢喺《萬千星輝頒獎典禮2017》攞到「飛躍進步女藝員」獎，係第一個主要做主持工作而攞到呢個獎嘅藝人。


張名雅係香港無綫電視前藝員，2012年度香港小姐競選冠軍兼國際親善小姐、2013年度國際中華小姐競選季軍。佢喺香港出世，選美前讀加拿大卑詩大學，主修經濟商學。而佢同屆老友岑麗香同時參選溫哥華華裔小姐競選，贏到溫哥華華裔小姐冠軍同國際中華小姐冠軍名銜。


蔡思貝參選2013年香港小姐嗰陣，一直係媒體預測嘅冠軍大熱，比賽中自信「爆燈」嘅佢，做咗比賽當晩最具戲劇性嘅佳麗。雖然蔡思貝由準決賽到決賽當晩都深受鄭裕玲、陳百祥、曾志偉鍾意，但公眾投票落後，被冠軍佳麗陳凱琳大幅拋離，結果屈居亞軍。


歐陽巧瑩係香港無綫電視前藝員，2013年參選香港小姐，攞到「友誼小姐」名銜。佢落選後主要做節目主持，包括J2行山節目《Go! Yama Girl》同《山系女行Yama Girl》。2020年3月離開無綫電視。


王卓淇係廣東廣州人，阿爸係護膚品生產商，家境唔錯。佢讀到碩士，個樣幾分似似陳法拉，所以傳媒封佢做「碩士法拉」。做過J2節目《安樂蝸》主持，亦參予劇集拍攝，第一套劇《愛情食物鏈》已經做第三女主角。佢2021年同無綫完約，返鄉下廣州個人發展。


吳海昕由參選2014年度香港小姐開始，一路都係大熱門，傳媒亦話決賽當晩佢都好受鄭裕玲、陳百祥、王祖藍、崔建邦、曾志偉五位司儀鍾意，但最後都入唔到最後三甲。雖然吳凱欣最後攞唔到冠軍，但佢都做咗好多網民心目中嘅「民選港姐冠軍」，雖敗猶榮。


吳海昕落選後工作唔多，比較出名嘅演出就只係2016年幫香港電台主持環保電視節目《天人合一》。之後佢去咗紐約電影學院進修演技。2017年，佢改名叫吳海昕入返影視圈，喺ViuTV劇集《賤民20》擔正做女主角。


麥明詩1991年喺澳洲出世，1994年回流到香港，就讀拔萃女小學、拔萃女書院，2009年香港中學會考做咗十優狀元，之後到英國讀威靈頓公學預科同埋劍橋大學法律系。佢前男朋友係大律師林作。2019年8月，麥明詩考咗潛水牌。


陳睿雯喺港姐競選中獲得珠寶贊助商嘅《最佳首飾演繹獎》，佢喺賽後接受訪問嘅時候，就話自己雖然落選，但仍然希望留喺香港發展同加入娛樂圈，以簽約電視台為目標，甚至講到自己係為咗想加入電視台先至去參選港姐。而佢亦都喺2016年11月返到廣州教「形體禮儀」。


2016年，蘇韻姿到香港參選香港小姐競選，攞到殿軍名次，留喺香港發展，入讀無綫電視嘅2016年演藝進修班，2017年開始幫無綫電視拍電視劇，頭一套作品係處境劇《愛·回家之開心速遞》入面做第三女主角熊心如，戲份幾重。


同年3月蘇韻姿因為右頸生良性腫瘤，要請假做手術割咗佢，留低少少疤痕。劇入面熊心如係個乖乖女高材生，但偶然都會有比較性感嘅演出，譬如試過著護士cosplay衫，又試過喺沙灘著三點式游水衫，都引起觀眾嘅留意。


雷莊𠒇鄕下廣東臺山，喺加拿大愛民頓出世，溫哥華大，7歲回流香港，讀過港島中學，2011年再返加拿大讀高中，休學咗一年，再入多倫多大學讀學士，主修僱傭關係，副修英文寫作修辭，2016年畢業，之後做過演員同模特兒工作。


佢讀過北角官立小學同佛教黃鳳翎中學，中三去英國西德科特學校讀到中五，中五畢業參加過學校團到非洲坦桑尼亞做義工。然後轉到英國高考排名頭四十位嘅貝勒比斯學院讀到中七。佢喺2013年到2016年嗰陣讀倫敦大學卡斯商學院，主修商業管理，大學畢業後曾從事市場企劃及銷售業務工作。


2017年9月，張寶欣正式入讀2017無綫電視藝員訓練班，並喺2018年3月完成訓練。2018年9月開始，佢修讀英國華威大學國際科技管理碩士課程並以優異成績畢業，但仍間中以「自由身」嘉賓身份出席電視台嘅節目宣傳活動。


Big Big Channel，又叫大大平台，係香港無綫電視旗下嘅網上直播兼社交平臺，2017年6月23號開始試業，同年7月23號正式開業。Big Big Channel透過iOS同Android流動應用程式，畀無綫電視藝員同外間嘅KOL做直播，佢哋可以憑觀眾嘅點擊同擁躉嘅打賞分紅。


伍樂怡參加2017年度香港小姐競選，係畀佢阿媽提名。由於喺面試時被稱為「翻版李若彤」被睇高一線，而成為熱門之一，亦順利入圍決賽，但係佢最後大熱倒灶，五強止步，只係攞到網絡平台Big Big Channel嘅「最誘惑tvb body獎」同埋贊助商莎莎嘅「我最喜愛佳麗」同「最佳莎莎KOL大獎」。


梁雯蔚19歲開始涉足演藝圈，喺英國伯明翰大學學院修讀企業管理系。畢業後參選《2017年度香港小姐競選》，但五強止步，之後讀第29期無綫電視藝員訓練班，加入無綫電視，做咗無綫電視經理人合約女藝人。2018年12月讀完英國華威大學項目管理碩士。


佢做過校報編委會主席，負責編輯學校通訊《亭園》、攝影學會主席、升學就業輔導服務組副主席、領袖生組長、學生輔導組副組長、中文學會聯絡同文書、地理學會幹事等，同時係中英文辯論隊、朗誦隊、籃球隊、星榆舞蹈學校中國舞成員，2008年參與過第29屆北京奧林匹克運動會──由北京奥組委、香港舞蹈總會、香港奧馬委合辦嘅馬術比賽，以香港體育展示表演中國舞團隊，喺沙田馬場表演大型中國舞蹈。


梁雯蔚喺2014、2015年19歲時，曾客串英皇電影《三條友飲醉走》同《幸運是我》、Property Finder Advertising Limited/Room3 Limited《愛的禮物》微電影等，喺2015年加入北京村木田國際文化傳媒有限公司模特兒訓練，陳繹嵐係佢導師之一。


2017年6月佢參選《2017年度香港小姐競選》，身高得五呎二，係嗰屆最嬌小嘅佳麗，選情唔畀人睇好，有傳媒甚至話佢係「出局大熱」，最終佢都入到決賽十強，並獲得 big big channel 最佳髮腳大獎。


2020年4月佢以素人身份參加 big big channel 嘅網上煮食節目《疫境廚神》，佢嘅YouTube頻道SL Ventures拍攝製作嘅黃金牛奶 X 薑黃拿鐵咖啡、黃金紫薯湯圓、迷你班㦸同埋星空雪耳桃膠糖水短片都入選，當中星空雪耳桃膠糖水嘅短片更獲選為《疫境廚神500道滋味》第十組呃Like美食最高票數，喺「最受歡迎疫境廚神」選舉獲得第28名。


邱晴參加2017年度香港小姐競選，由於喺面試時被稱為「嫩版李珊珊」，亦係同一屆入面最後生嘅佳麗，而被廣受關注，亦順利晉身決賽，但係決賽嗰晚佢只係啱啱爭評判一票而入唔到五強，只係攞到網絡平臺Big Big Channel嘅「落選港姐冠軍」。


邱晴2017年9月正式入讀2017藝員訓練班，2018年4月正式為經理人合約藝員，2020年5月改為基本藝人合約，同時獲批准可亮相其他電視台，嗰陣佢參與過ViuTV綜藝節目《家務戰場》嘅演出，到2021年1月同無綫正式完約，恢復自由身。


鄧卓殷原名Apple，喺協恩中學附屬小學同埋協恩中學畢業，DSE考到4科5**，之後於香港大學建築學院讀書，2017年喺香港大學建築系以一級榮譽畢業後，做過建築實習生。佢曾經以「垂直庭院」作主題，去參加2017年度亞洲建設大獎評選，最終喺學生界別建築組入面贏到優異獎。


鄧卓殷喺2018年參加嗰一年嘅香港小姐競選，佢話佢自己唔甘心讀咗建築就一定要做建築師，都想有多啲機會喺其他方面發展，所以想趁後生嘅時候就多啲挑戰下自己。因為建築係冇分年齡，但係香港小姐同娛樂圈就係要趁後生先會有更好嘅發展機會。


陳靜堯大學畢業，參選前喺紐西蘭做小學教師。2018年佢返香港參選香港小姐競選，參選期間畀大會髮型師整咗個形象突出嘅攣髮而引人留意，最後攞到友誼小姐。佢2018年10月中簽無綫電視經理人合約，至2020年8月份離開。


2012年，陳苑澄加入組合As One，到2017年2月退出咗。2018年，佢參加香港小姐競選並且成為20強入圍佳麗，參選期間因為玩「Kiki Challenge」，畀網民質疑佢唔顧道路安全，最後要企出嚟耍冧。


黃嘉雯喺2013年開始已經做兼職廣告模特兒，2018年短暫用過藝名湯洛晴，個名被指同湯洛雯、湯洛瑤兩姐妹幾似，之後佢又放棄用呢個藝名而用返原名。同年佢代表香港參選國際小姐，但攞唔到獎。2019年佢報名參選香港小姐，成功入圍決賽15強，結果喺大熱姿態下當選冠軍並獲得最具體態美佳麗獎。


蔡嘉欣中學喺中華基督教會銘基書院就讀，大學喺香港理工大學紡織及製衣系畢業，讀書嗰陣參加過2012年FACE UStar校花校草競選，入圍20強。佢參選校花嗰陣英文名叫Cayenne，又分享話佢中四參加校內時裝設計比賽，自己整衫同做模特兒，最後贏到獎，所以大學選修時裝設計。


2019年佢報名參選無綫電視搞嘅香港小姐，成功入圍決賽10強。參選期間，有網民話佢大髀有紋身，但係佢一直迴避回應，直到8月頭第一次以港姐佳麗身份着泳裝，雖然見唔到佢個紋身，但佢都終於親口承認有紋身，泳褲遮住咗一啲，遮唔到嘅地方就用化妝品遮，亦代表確認到佢打破咗一直以嚟「有紋身就一定無得入圍港姐」嘅不成文規定。


謝嘉怡祖籍廣東東莞，係個混血兒，老豆係香港人，阿媽就係蘇格蘭格拉斯哥人，而阿爺係生意人，響大埔開間舖頭「謝華記橋頭雞粥」。老豆響1992年移民蘇格蘭，之後識咗女藝人肥媽個仔，而響2001年開咗一間中餐館「The Oriental」同埋一間Fish&Chip餐廳「Biggar First Chip Shop」，依家呢兩個餐廳隸屬佢旗下公司「Tse's Family Restaurant Limited」。


謝嘉怡喺蘇格蘭出世，細個住響愛丁堡南拉納克郡，早年入讀Biggar Primary School 同埋 Biggar High School，之後就讀蘇格蘭大學，大學畢業之後去過中非做義工，後嚟返咗去蘇格蘭做手術室護士。


2020年11月，謝嘉怡出席無綫電視萬千星輝賀台慶2020。女司儀介紹佢出場嘅時候，形容佢係「憑中氣十足嘅唱功，一鳴驚人，今晚繼續show talent...謝嘉怡！」，然後謝嘉怡以豪放不羈嘅聲唱出《萬水千山縱橫》，唱得非常生鬼有趣，有網民話佢係最入屋港姐，又話佢唱歌好有娛樂性。


陳楨怡喺香港出世，亞爸係印尼華僑有錢人。佢曾經嚮聖嘉勒女書院讀書，之後去英國Bromsgrove School留學，跟住升讀倫敦大學學院巴特利特建築環境學院，響2019年畢業，畢業之後隨即返嚟香港做實習室內設計師。


陳楨怡喺參選香港小姐期間，曾經畀大學同學爆料話係「蒲精」，一個禮拜會去蒲一次，仲話佢一飲醉就攬攬鍚鍚，但陳楨怡話冇呢回事，仲話自己好畀心機讀書。而去到2022年初，就被指背住圈外男友同商人周子揚秘戀年半，期間不斷索取禮物、拉關係同爭取廣告機會，務求北上發展，但被問到感情狀況嘅時候就話自己單身，周子揚之後就踢爆陳楨怡功利、虛偽、扮乖女，食煙，仲公開26張足本聊天記錄做證據，有啲傳媒亦為陳楨怡冠上咗「收兵港姐」呢個稱號。


關楓馨喺2021年參選香港小姐，因為「星二代」嘅身份畀傳媒關注，亦奪得「現場觀眾至Like佳麗」獎，係大熱門人選之一。佢喺準決賽得到阿爸關禮傑陪住一齊上台完成表演項目，順利入圍12強，但決賽去到五強就止步。


王嫿嫿喺青島出世，2015年蒙特利爾華裔小姐攞季軍，讀過麥基爾大學商學院市場學商學士，之後喺讀北京電影學院2016級國際班畢業，跟住再去讀香港浸會大學傳理系碩士畢業。2021年喺香港參選2021年度香港小姐競選，入到16強後止步。


林鈺洧2022年參選香港小姐之前已經喺幕前活躍，參與過ViuTV嘅劇集同埋綜藝節目，當中最出名嘅係喺《對號入座》分享自己嘅性經驗，話自己有五個性伴侶。到參選香港小姐嗰陣，外間一般都唔睇好佢可以入到三甲，所以當最終係由佢攞冠軍嗰時，有啲傳媒形容賽果「爆冷」。


何婉盈由8、9歲就開始好中意動物，而狗就更加係佢嘅至愛。佢生平第一隻狗就係由8、9歲開始養，一路養到何婉盈廿幾歲隻狗先死。何婉盈因爲想對狗深入瞭解，亦因爲之後當日釋懷唔到佢養隻狗死，曾經到美國學習動物傳心術幾個月，希望可以用心靈同動物溝通。


郭少芸係香港前無綫電視女藝員。佢喺香港出世，1992年參加香港小姐競選，雖然十二強止步，但都簽約加入無綫電視，主要拍電視劇。2001年至2005年，同埋2018年7月至9月兩度離開無綫電視，至2023年1月中再次離巢。


周凱珊係息影香港女藝人，1994年度香港小姐競選19號佳麗，雖然未能當選，但之後入咗無綫電視第九期藝員訓練班。喺訓練班畢業後，陸續獲得拍劇嘅機會，拍過《男親女愛》、《刑事偵緝檔案》、《先生貴性》等，另外比較有名嘅角色有陳小春版本嘅《鹿鼎記》韋小寶七太曾柔。


2019年3月24號，佢參加油尖旺區議會大南選區補選，以1343票打贏泛民主派李國權，成功繼承已故黨友莊永燦留低嘅議席，但到咗同年11月嘅第6屆選舉，親中派因為逆民意堅持支持修訂逃犯條例，選情大受影響，李思敏最終攞到2046票，但係對手李國權攞到2943票，以897票之差落選，連任失敗。


陳安琪分別喺香港同台灣升讀小學及中學，之後喺美國愛荷華大學留學，獲傳理系榮譽學士及碩士學位。畢業之後喺美國做工三年，再到洛杉磯加州大學進修，攞到電影系碩士學位。佢試過喺美國電影界及電視界做工，做過副導演、場務、攝影及製作人，亦試過教電影課程。


1979年拍攝嘅短片《探訪》喺1980年多倫多「超8米厘」電影節獲最佳紀錄片獎。劉家昌導演電影《揹國旗的人》，佢喺1980年底為呢齣戲嘅美國外景部份做副導演及製片，之後返香港做成龍電影《龍少爺》嘅副導演。


2008年，陳導演紀錄片《愛與狗同行》，獲得台灣金馬獎最佳紀錄片提名。之後佢花咗3年去拍《三生三世聶華苓》，以旅美華人作家聶華苓做中心人物，2012年拍好，入選香港電影評論學會嘅「2012年度推薦電影」，並獲第13屆華語電影傳媒大獎提名最佳電影及最佳導演。


傅楚惠，原名傅子欣，又曾經叫做傅楚卉，係香港女演員，為前香港電視網絡同無綫電視合約藝員。曾經參與1998年度香港小姐競選，但落選。1999年，佢參與第13期無線電視藝員訓練班而加入無綫電視。此外，曾經同潘芝莉輪任六合彩節目主持。


2002年，佢被無綫電視派到兒童組主持細佬節目《開心小跳豆》。2004年，傅楚卉約滿離開無綫電視。2006年，同拍拖八年嘅男友拉埋天窗，2007年生咗個女Chole。2012年，佢加入香港電視網絡，2013年約滿香港電視網絡後離開。


何婷恩，原名何婷欣，係香港女演員同細路節目主持人，曾參選1999年度香港小姐競選。之後加入亞洲電視，後來又加入無綫電視，成為第19期無綫電視藝員訓練班畢業嘅藝人。到2012年佢離開無綫電視加入香港電視網絡成爲合約藝員。


朱婉儀係香港無綫電視前女藝員，香港演藝學院畢業，參選過2000年香港小姐競選，落選之後拍過唔少電視劇，比較出名嘅角色係2007年《鐵血保鏢》嘅曾艷娥。2012年佢跳槽到香港電視網絡，主要原因係佢做咗咁多年但連劇集海報都未試過落埋自己個名，感到唔受重視。


葉凱茵香港出世，鄉下係福建廈門。2002年佢參選過香港小姐，落選後加入無綫電視拍劇。佢演出嘅角色以閒角同配角爲主，喺唔少劇集飾演秘書，曾經畀觀眾叫佢做「秘書王」。另外，佢個樣同另一藝員周寶霖幾似，有時會畀觀眾認錯。


吳幸美2009年開始做《東張西望》主持、記者，參與過唔少娛樂活動採訪工作。2013年10月22號，香港電視網絡唔獲發牌風波發展得好熱，《東張西望》播出TVB歡迎已離巢藝人「返屋企」嘅訊息，嗰時吳幸美採訪過薛家燕、鄭丹瑞同《愛回家》一班演員，當時好多觀眾指責呢種行為，吳幸美亦受牽連，重畀網民惡搞。


佢喺美國三藩市大學畢業，攞到市場學同環球商業學雙學位。佢曾經喺參選香港小姐落選之後加入無綫電視成為藝人，拍過電視劇《胭脂水粉》、《法證先鋒》擔任不起眼角色，唔夠一年就被淘汰而淡出。開頭經韓瑪莉介紹去咗一間化妝品公司做市場推廣，亦做過獵頭公司，後嚟無厘頭轉型做人生顧問工作，創立咗Action Plan Asia不過失敗告終。


佢曾經喺紐西蘭威靈頓同埋澳洲墨爾本留學，2003年返香港並曾經做過模特兒，並曾經喺TVB周刊Cover Girl 選舉中得到季軍。2004年參加香港小姐競選但落選，之後同無綫電視簽約。第一套演出嘅電視劇《開心賓館》即刻做咗第二女主角，但係之後只係做二打六角色，直到2013年《仁心解碼II》中嘅邪教女信徒角色開始重新被觀眾留意，喺隨後《神探高倫布》扮演嘅死人化妝師角色更佔咗唔少戲份。


曾愛媚係美籍華人，祖籍中山。佢參選2006年度香港小姐競選入圍決賽，之後讀第21期無綫電視藝員訓練班畢業到之後主要拍劇集。期間佢同王貽興傳過緋聞。2012年佢轉投香港電視網絡，拍過幾套劇，約滿後退出幕前。


佢參選過2006年度香港小姐競選，落選之後加入無綫電視，讀過藝員訓練班。最出名嘅劇係《刑警》嘅記者一角同埋《殘酷一叮》第三輯嘅殘酷姊妹。不過之後就冇曬佢嘅消息，直到2014年先開始活躍翻，同年底憑參演《愛·回家》嘅角色Pinky，開始令更多觀眾留意佢。


李穎芝，係香港前女演員，祖籍廣東台山，喺2006年參加香港小姐競選，亦係第21期無綫電視藝員訓練班畢業嘅藝人，前無綫電視旗下經理人合約女藝員。佢前男朋友係無綫電視藝員嘅陸駿光。雖然李穎芝嘅演技唔錯，但係由於佢主要講英文，而佢嘅中文水平仍有待改善，所以喺多部劇集入面都未能夠擔任重要嘅角色。


李穎芝喺2006年參加香港小姐競選，參選號碼係14號，雖然賽前被認為係冠軍大熱，不過最後落選。喺泳裝環節度，司儀曾志偉同陳百祥畀佢一個圓形圖案，問佢諗到乜嘢，佢話cereal，話係一個早餐，同牛奶一齊食，又話唔知道cereal中文點講，加上曾志偉專登將cereal講得好得意噉，引到全場觀眾同評判大笑，最後佢喺呢個環節攞到74分。


李穎芝喺2010年1月28號喺何文田搭的士前往奧海城拍攝《女人最痛》外景嗰陣，發現的士衝紅燈同埋左搖右擺，細問下司機表示「無迫力」，佢擔心的士失控撞車，情急之下打開車門跳車，卽刻變滾地葫蘆受傷，而的士最終安全停低，司機更一度折返，叫佢上車繼續行程，佢聽到後即刻耍手擰頭拒絕，並負傷行到行人路邊，自己報警等人救。


雖然李穎芝喺《女人最痛》戲份唔重，但出事之後仍得到無綫外事部副總監曾醒明打電話慰問。呢個係李穎芝第一次上報紙港聞版，呢次出事並同時喺2010年1月29號明報同星島日報兩份香港銷量幾高嘅報紙上刊登，可見佢雖然係落選港姐，但仍然冇被忽略，仍然受到關注，顯示佢喺社會同娛樂圈嘅重要性。


李美慧，原名李斯庭，係香港女演員，曾經參加過2006年度香港小姐競選，後尾參加無綫電視藝員訓練班變成藝員，做過遊戲節目《一擲千金》千金小姐，亦拍過唔少劇。2012年就走去幫香港電視網絡拍劇，後來回流無綫電視做部頭合約女藝人。


黃智雯係香港女演員，曾經入圍2007年度香港小姐競選五強，曾經係無綫電視經理人合約女藝員兼當家花旦，而家係凱藝娛樂旗下藝人。佢喺2018年憑《三個女人一個「因」》成為「星馬雙料視后」 同「雙料民選視后」。


2008年，黃智雯被安排入讀第22期無綫電視藝員訓練班，之後開始展開佢嘅演藝生涯。佢初期喺多部劇集入面飾演記者、鄰居、秘書等跑龍套角色。2009年，黃智雯喺潘嘉德監製嘅劇集《巴不得爸爸...》入面飾演女主角胡杏兒嘅妹妹「蘇鳳蓮」而開始為人熟悉，黃智雯喺劇入面嘅「眼鏡妹」造型更加被網民封做女神。


2010年，黃智雯喺時裝劇《搜下留情》飾演女主角陳慧珊細膽怕事嘅妹妹「鄭笑雯」。劇入面黃智雯再用「眼鏡妹」嘅造型亮相，好受觀眾歡迎，更加被媒體封咗做「宅男女神」。同年，黃智雯同無綫簽約，正式成為無綫經理人合約女藝員。


2012年，黃智雯喺時裝家庭劇《缺宅男女》飾演巴辣人妻「婁笑蘭」，佢鵲巢鳩佔嘅形象備受矚目，演技亦都被網民讚進步咗好多。佢之後喺時裝醫療劇《On Call 36小時》飾演見習醫生「洪美雪」，同喺時裝警匪劇《飛虎》飾演倔強飛虎「蘇文強」。


另外，佢喺劇集《巴不得媽媽...》同兩位經驗豐富嘅前輩演員黃淑儀同汪明荃合作。黃智雯喺2012年憑《缺宅男女》喺《萬千星輝頒獎典禮2012》第一次入圍「最佳女配角」最後兩強，仲攞到「飛躍進步女藝員」獎。


2013年，時裝警匪劇《女警愛作戰》喺香港地區首播，黃智雯喺劇入面飾演一個外冷內熱嘅衝鋒隊督察「司徒驕」。之後，佢喺穿越劇《情逆三世緣》飾演女主角關詠荷嘅妹妹「田秋雁」，呢次係佢第一次次演繹反派角色，呢套劇嘅監製莊偉建亦都喺媒體面前公開讚佢演得好出色。


同年，黃智雯喺時裝醫療劇《On Call 36小時II》再次飾演神經外科醫生「洪美雪」，喺《TVB 馬來西亞星光薈萃頒獎典禮2013》攞到「最喜愛TVB電視角色」獎，並憑呢套劇喺《萬千星輝頒獎典禮2013》再入圍「最佳女配角」，更加被外界視為大熱之一。


2015年，黃智雯喺時裝劇《師奶MADAM》飾演「熊丹丹」。同年，佢喺時裝懸疑劇《拆局專家》第一次擔正做第一女主角，飾演冷酷嘅「雷蕾」，喺《TVB 馬來西亞星光薈萃頒獎典禮2015》攞到「最喜愛TVB電視角色」獎，係佢第二次攞到呢個獎，同時憑呢套劇第一次入圍《萬千星輝頒獎典禮2015》「最佳女主角」。


2016年，黃智雯喺時裝溫情劇《超能老豆》再擔正做第一女主角，飾演品性純良嘅「諸麗花」。佢之後喺時裝法律劇《律政強人》飾演亦正亦邪嘅律師「方寧」，同前輩方中信同廖啟智合作。佢憑呢套劇第一次入圍《TVB 馬來西亞星光薈萃頒獎典禮2016》「最喜愛TVB女主角」最後五強同攞到「最喜愛TVB電視角色」獎，係佢第三次攞到呢個獎，佢仲喺《星和無綫電視大獎2016》攞到「我最愛TVB女角色」獎。


2018年，黃智雯擔正做第一女主角嘅時裝心理喜劇《三個女人一個「因」》繼《雜警奇兵》之後再被放喺星期日黃金時段播放，黃智雯因為咁而被網民封做「星期日女王」。佢喺劇入面飾演有三重人格嘅大律師「方以因」，同時分飾次人格「菠蘿椰奶」同第三人格「愁擘擘」。


劇入面三個截然不同嘅人格都被佢賦予傳神嘅演繹，由正經內斂嘅主人格，狂野豪邁嘅次人格，悲觀細膽嘅第三人格，以至人格模仿另一個人格嘅演繹都恰到好處，演技備受觀眾肯定。黃智雯喺呢套劇開拍半年之前就開始做資料搜集，同埋睇好多同多重人格有關的嘅影視作品同書，為角色做準備。


套劇集播出之後，唔少網民都支持佢攞視后。呢套劇喺豆瓣更加攞到8.5分嘅高分。由於呢套劇播出後大受歡迎，TVB喺觀眾熱烈要求下，破例喺MyTV SUPER上載20集足本版劇集。同年8月，黃智雯獲邀喺第十七屆美國華裔小姐競選總決賽擔任特別嘉賓，主辦單位喺美國紐約時代廣場俗稱「世界第一屏」嘅納斯特克展示屏刊登廣告，令到佢成為史上第一位登上呢個廣告屏嘅TVB藝人。


2019年，黃智雯第一次一個人主持真人 show 節目《一個因去跳舞》。佢喺節目中由零開始學做韓國女團成員，拍攝期間更加因為訓練密集、欠缺休息而病咗，最後要入院打針，佢認真同敬業嘅態度得到觀眾讚賞。同年，黃智雯喺時裝喜劇《街坊財爺》飾演幫手解決貴利問題嘅熱心社工「朱瑪莉」，同前輩鄭則仕、苑瓊丹、黎諾懿同埋邵美琪合作演出。


2020年，黃智雯喺三套劇都擔正做第一女主角。佢首先喺時裝懸疑劇《十八年後的終極告白》飾演重案組督察「阮麗瑾」。呢套劇嘅氣氛沉重，加上佢嘅角色經歷咗悲慘嘅變故，令到佢喺拍完之後用咗接近半年時間抽離情緒。


佢之後喺時裝奇幻喜劇《降魔的2.0》再次飾演溫婉善良嘅醫生「莊芷若」，當中芷若借咗肉身俾鬼魂啤啤同馬季約會嘅一幕，黃智雯成功演繹到啤啤嘅神韻，演技得到唔少網民稱讚。而《十八年後的終極告白》同《降魔的2.


0》有兩個星期都係喺翡翠台兩個黃金時段緊接住播出，係佢第一次有主演嘅劇集同期疊播。黃智雯憑《降魔的2.0》嘅莊芷若喺《hk01娛樂民選港劇大獎》以超過四百票攞到「最佳女主角」獎，係佢喺《三個女人一個「因」》嘅方以因之後再次成為由觀眾投票選出嘅「民選視后」。


同年，黃智雯喺台慶劇《使徒行者3》飾演有學者症候群同亞氏保加症嘅 CIB 總督察「章紀孜」，演技被讚成熟有深度。佢憑呢套劇成為《萬千星輝頒獎典禮2020》視后大熱人選之一，最後喺「最佳女主角」同「馬來西亞最喜愛 TVB 女主角」入圍最後五強。


2021年，黃智雯喺時裝懸疑劇《刑偵日記》飾演 EOD Number One 拆彈員「游雁星」。為咗配合角色需要，佢喺套劇開拍四至五個月前就開始健身，喺拍攝拆彈同爆破戲份時要著住超過八十磅重嘅仿真防爆衣同埋戴超過二十磅重嘅頭盔。


同年，黃智雯喺以海關為題材嘅劇集《把關者們》擔正做第一女主角，喺劇入面飾演海關 TCB 商品說明調查科總貿易管制主任「關佩欣」。佢喺劇入面經歷小產嘅演技受到讚賞。佢憑《把關者們》再入圍《萬千星輝頒獎典禮2021》「最佳女主角」最後五強。


2023年，黃智雯喺邵氏劇集《廉政狙擊》飾演廟街歌手「方家晴」。之後，佢喺劇集《隱門》飾演「張心月」，係佢入行以嚟最沉鬱同最難抽離嘅角色。為咗準備角色，佢仲報讀短期心理學課程。佢嘅表現受到前輩吳岱融同監製王心慰嘅讚賞，演技亦受到讚賞。


黃智雯同袁偉豪一樣喺2007年加入TVB，佢哋曾經合作十五次，合作劇集包括《桌球天王》、《搜下留情》、《On Call 36小時》系列、《飛虎》系列、《好心作怪》、《情逆三世緣》、《拆局專家》、《流氓皇帝》、《三個女人一個「因」》、《使徒行者3》、《刑偵日記》、《把關者們》，同埋舞台劇《今晚打老虎》，喺《On Call 36小時》系列、《三個女人一個「因」》、《今晚打老虎》同《把關者們》飾演情侶。


黃智雯同梁競徽曾經合作十次，合作劇集包括《東山飄雨西關晴》、《學警狙擊》、《老婆大人II》、《缺宅男女》、《飛虎》系列、《法網狙擊》、《女警愛作戰》、《飛虎之潛行極戰》同《使徒行者3》，喺《缺宅男女》飾演夫妻。


黃智雯喺入行初期成日同羅子溢合作。佢哋曾經合作七次，合作劇集包括《搜下留情》、《On Call 36小時》系列、《缺宅男女》、《飛虎》系列同《巴不得媽媽...》，並於《搜下留情》、《飛虎》系列同《巴不得媽媽.


黃智雯同馬國明由女配角合作到女主角，佢哋曾經合作七次，合作劇集包括《On Call 36小時》系列 、《飛虎》、《流氓皇帝》、《降魔的》系列同《使徒行者3》，喺《降魔的》系列有感情線，喺《使徒行者3》飾演情侶。


黃智雯自從喺2009年被監製潘嘉德賞識，參演《巴不得爸爸...》之後就成為佢嘅御用演員。兩人合作過十一次，合作劇集包括《巴不得...》系列、《搜下留情》、《不速之約》、《On Call 36小時》系列、《拆局專家》、《超能老豆》、《流氓皇帝》同《三個女人一個「因」》。


黃智雯加入無綫電視之後人緣好好，佢嘅好朋友包括胡杏兒、胡定欣、胡蓓蔚、姚子羚、李施嬅、趙希洛、孫慧雪、袁偉豪、馬國明、陳山聰、王浩信、羅子溢、謝東閔、楊潮凱、李佳芯、胡鴻鈞、何遠東、黎諾懿、譚俊彥、王敏奕、陳自瑤、王鎮泉等。


梁詠詩喺香港中文大學中文系畢業，之後做中學教師。梁詠詩喺2015年區議會選舉首次參選，被外界睇成其中一位「傘兵」，只係以15票差距輪咗畀接棒嘅民建聯林心廉，但佢一直無放棄地區工作，喺四年後嘅區議會選舉再度挑戰，結果佢亦都成功報番四年前落選嘅一箭之仇，以1312票之差打低林心廉。


李潔瑩喺2004年讀緊書期間，參加咗由商業電台同亞洲電視合辦嘅「馬壇廣播新人王」比賽，喺比賽中入咗五強 。比賽之後就踏入馬圈，做咗兼職賽馬主持。兩年之後轉做空姐，直至2008年因為同家人聚少離多，就放棄咗空姐工作，重返馬圈，正式投入評馬人工作。


2016年10月16號，李潔瑩喺主持直播賽馬節目期間突然疑似講粗口，而有關片段更被人上載去互聯網，結果馬會將佢停職。之後，李潔瑩回應傳媒話佢因為唔能夠承受太多網上嘅留言壓力，而且同老公梁家俊已經有咗生仔大計，所以佢選擇辭職。


趙希洛自細接觸音樂舞台劇，加上佢阿媽係藝員，所以對入演藝圈有興趣，但佢阿爸阿媽都反對。佢中學時同妹妹喺英國讀女校，升大學先至有機會拍拖。佢2007年參選港姐，只係入圍最後五強，跟住就同其他好多落選港姐一樣，去讀藝員訓練班，同無綫電視簽經理人合約，正式入演藝圈。


趙希洛初頭都係做啲唔起眼嘅角色，到2012年，佢憑電視劇《心戰》演魔術師助手呂詠儀，同《愛·回家》演OL呂瞳嘅角色，開始贏到觀眾歡迎。而2013年《衝上雲霄II》飾演嘅航空公司職員高貝琪，亦幫佢增加咗知名度。


文柏姿，生於香港，鄉下係廣東新會。曾參予2008年度香港小姐選舉，落選之後加入無綫電視，佢都拍過一啲電視劇，最出名嘅角色係《古靈精探B》嘅曲琪同《愛回家》嘅停車場女郎（Car Park Girl)。依家已經淡出咗娛樂圈。


姚婷芝係香港無綫電視前女藝員，參選2008年度香港小姐競選入圍決賽，跟住參加2009年第23期無綫電視藝員訓練班入行，之後主要拍電視劇同做節目主持，2011年離開無綫電視。佢亦做過香港電台第二台電台節目主持。


張莉莎本嚟係位模特兒，做過𡃁模組合「JellyGirls」嘅成員，亦做過張敬軒《曝光》MV嘅女主角。2010年無綫電視放寬香港小姐競選參選資格，畀有模特兒約在身嘅人參選，張莉莎就報名參選，順利入圍決賽十五強，參選編號2號。


彭慧中喺荃灣公立何傳耀紀念中學畢業，之後到英國一間大學讀市場學系。2010年夏季，佢放暑假嗰陣返香港參加2010年度香港小姐競選，選舉嗰陣成日有負面新聞出現。直至決賽當日繼續有關於佢嘅豪放相流出，彭慧中話自己係鬼妹仔性格，同男、女朋友一向玩得好親密。


2013年，彭慧中主持旅遊節目《激Fun紐西蘭》開始獲得觀眾嘅注意，到2015年佢開始做《都市閒情》主持，係女主持入面比較後生一位。2016年頭，皆因佢喺節目週不時都會着短裙或短褲配薄衫展示又長又滑嘅美腿同傲人嘅身材而且配搭甜美嘅笑容，畀觀眾留意到而人氣急升。


楊斯雅係香港前女藝人，鄉下喺廣東潮州，參選過2012年度香港小姐競選，落選之後簽約無綫電視做合約藝員，有份為《環遊世界明星賽》做Star Ladies同埋為《安樂蝸》做主持，亦都拍過一啲電視劇，譬如2013年《On Call 36小時II》嘅實習醫生嘉嘉。


王舒銳係香港前女藝人，參選過2012年度香港小姐競選，落選之後返理大讀書，之後再入27期無綫電視藝員訓練班，畢業後加入無綫電視，主要拍電視劇，曾參演《愛·回家》嘅Emma，亦做過《安樂蝸》實習主持。佢喺2016年辭工，去光大控股做金融投資。


陳華鑫係香港無綫電視前女藝員，參選過2012年度香港小姐競選，落選之後去讀第26期藝員訓練班，讀完後曾經有份參與《星夢傳奇》、《獎門人》等節目，之後因為佢主持《廠出新天地》而開始多人識。2019年9月底離開無綫。


黃穎君係現為香港政府主要官員，香港無綫電視前女藝員，外號「翻版謝安琪」、「東張女勇士」。2010年工展小姐冠軍，2012年度香港小姐競選而入行，之後做咗TVB娛樂新聞台主播，亦拍過電視劇同做過《東張西望》主持。


陳婉衡係香港無綫電視女藝員，香港出世，自細響加拿大生活，亦喺星加坡生活過，2011年參選溫哥華華裔小姐攞到「友誼小姐」，之後返香港參選2012年度香港小姐競選，因為個樣似泳兒，所以又叫「翻版泳兒」，落選之後做咗無綫娛樂新聞台女主播，到2014年佢主持J2遊埠節目《三日兩夜》同行山節目《Go!


尤蔭蔭參選過2012年度香港小姐競選入行，之後做無綫電視藝員，曾經主持《猩猩同學會》，客席主持《學是學非》。2016年到2018年，佢做咗奇妙電視同有線電視娛樂主持、主播，得閒做下活動主持，精通三文兩語，2018年又返無綫電視。


林泳淘，香港女藝人，之前做過樂壇組合Lacee Lacey成員，曾經參加過2012年度香港小姐競選，做咗最後十強同旅遊大使最後五強，後尾參加第26期無綫電視藝員訓練班變成藝員，佢同陳潔玲一樣係愛貓之人。


陳潔玲係香港前無綫電視女藝員，曾經參加過2012年度香港小姐競選，落選後參加第26期無綫電視藝員訓練班變成藝員。2013年，佢同林泳淘主持J2遊埠節目《情迷越南》而開始多人識。因為佢個樣似台灣明星陳妍希，所以畀人叫「翻版陳妍希」，而佢同林泳淘一樣，係一個愛貓之人。


朱智賢讀過迦密唐賓南紀念中學、奧克蘭大學同香港科技大學，主修化學，之後做空姐。佢曾報名參加2012年度香港小姐競選，入唔到圍，2013年再試，成功入圍20強，最後攞「最具健康美態獎」。佢之後加入咗無綫電視，被安排娛樂新聞台女主播工作。


陳思圻係香港無綫電視前藝員，曾經移民加拿大，2011年溫哥華華裔小姐競選亞軍，跟住返香港參加過2013年度香港小姐競選，因為傳聞有「神秘契爺」幫佢拉票，所以有傳媒話佢係「種票高手」，最後決賽攞第5，之後參加第27期無綫電視藝員訓練班做藝員，代表角色係處境劇《愛·回家之開心速遞》嘅「細龍太」，2021年離巢恢復自由身。


謝芷倫 ，又名謝㺭圻，係香港女演員，協恩中學舊生，幫過香港電視網絡拍《大眾情性》、《來生不做香港人》等電視劇，當中比較出名嘅角色係《大眾情性》嘅性治療師「莫翠蓮」。因為港視未攞到牌無劇開，佢過咗去無綫電視參選2014年度香港小姐競選，屬大熱佳麗，最後入圍5強，2016年加入無綫電視，2017年憑演出處境劇《愛·回家之開心速遞》嘅拜金秘書「林美香」再次畀觀眾留意。


楊埕細個學咗打鼓五年，鍾意唱歌同扮演角色。佢中學讀過一間有宿舍嘅三育中學，之後轉校到香港兆基創意書院學設計、影視製作同表演藝術，曾經代表過學校參加校際話劇比賽，係香港大學讀美國安得烈大學，主修心理學同營養學。


楊埕重讀緊書嗰陣，19歲就已經簽約框格唱片公司。佢2014年參選香港小姐時，參選號碼係10號，嗰時傳媒叫佢做「清純栢芝」，但途中佢以私人理由退選，懷疑係音樂公司高層干預。而大會隨即安排咗另一位參賽者洪寧怡作為填補佢退選嘅空缺。


2016年，楊埕去北京中央戲劇學院讀表演系，同年拍攝電影《五月》做女主角，2017年4月加入無綫電視做部頭合約女藝員，拍咗《再創世紀》、《十二傳說》、《兄弟》等劇集。去到2020年3月就離開無綫電視，結束咗三年嘅賓主關係。


2016年，阮嘉敏參加咗香港無綫電視嘅《香港小姐競選》，佢嘅志向係成為一位勇於接受新挑戰嘅藝人。選完港姐之後，阮嘉敏先參予電視台嘅藝員進修班，再喺2017年初擔任電視節目《東張西望》外景主持，當中2019年5月訪問公園入面嘅無牌表演者問題夠尖銳，畀網民讚佢表現出色。


胡美貽響星加坡出世，三歲同屋企人回流香港，十三歲移居美國加州洛杉磯。佢阿爸搞下生意，阿媽就做醫生。佢2012年升讀加州大學歐文分校商業經濟系，三年後廿一歲時取得學士文憑。畢業後，佢喺2015年11月喺美國三藩市開設自己名下飲品商店同加盟鹵水零售店。


胡美貽大學畢業之後喺美國三藩市創立自家品牌Bubblecup，並且加盟武漢正宗麻辣滷水零售店火爆鴨。回流香港之後，喺2018年8月經營第二間自家品牌奶茶舖Bubblecup，更加加入榴槤元素。佢喺同年9月底開嘅「榴槤樂園」，開業兩個幾月就成功入圍2019年米芝蓮指南嘅街頭小食推介，之後更衝出尖沙嘴，喺元朗同天后開埋分店。


工藤佑采參選港姐決賽嗰晚，未能晉身十二強，但大會仍然安排佢同成班落選者跳舞娛賓，搞到佢黑晒口面求其跳，畀好多觀眾留意到。歌手張敬軒就將佢Instagram嘅頭像轉咗做工藤佑采個黑面樣，工藤佑采亦禮尚往來用張敬軒做頭像。


何泳芍喺2018年參加嗰一年嘅香港小姐競選，同其他參選者最大分別係佢有一身古銅色肌膚。 佢話佢去選港姐係希望改變外界對健康膚色嘅女仔個想法。不過佢就講笑咁話佢阿媽對佢無信心，認為全香港有咁多靚女，佢憑乜嘢入到決賽，不過佢都得到阿媽嘅支持，煮一啲健康食物佢食。


根據傳媒喺2019年7月8號去到髮型屋整頭髮嘅時候所報道，呢一屆將會有15個入圍參賽佳麗，而電視台亦都喺2019年7月10號去到九龍灣國際展貿中心舉行《佳麗會晤新聞界》見面會，正式公佈入圍佳麗嘅名單，2019年8月13號再公佈十強名單。


梁敏巧曾經喺基督教香港信義會心誠中學讀過書，2013 年入到香港樹仁大學新聞與傳播學系，亦都曾經喺 2015 年夏天去到《人民日報》海外版實習，主要負責旅遊新聞嘅報道。而當佢喺 2017 年大學畢業之後，佢就去到《東方日報》度做港聞版記者。


2019年5月，梁敏巧曾經喺社交平台貼文話感到自己嘅人生好悶，好想搵啲嘢去衝擊一下。之後佢去咗報名參加嗰年嘅《香港小姐》競選，佢起初仍然仲繼續做緊記者嘅工作，並且採訪當時發生緊嘅反逃犯條例修訂運動，直到大會通知佢入圍同叫佢去髮型屋整頭髮之後，佢就辭咗記者份工，同喺社交平台貼文，話自己最初只係以試下嘅心態去選港姐，同汲取人生經驗，冇諗過就一路走來，佢形容參選港姐絕對係挑戰，亦希望將來做到好似 2015 年度港姐冠軍麥明詩咁，去做一個有感染力嘅人，將正能量帶畀大家，並且幫助有需要嘅人，並且會盡力做好自己。


2019年8月13號，港姐競選舉行十強佳麗誕生嘅活動，當中喺才藝表演嘅環節，佢就表演矇眼彈奏蕭邦樂曲去展示自己嘅音樂造詣，而去到公佈十強佳麗嘅環節，當大會宣布梁敏巧入選十強之後，佢就即刻當堂喊咗出嚟。


需要由活動主持麥美恩遞上紙巾同佢抹眼淚嚟去安慰，之後梁敏巧喺接受電視台娛樂新聞訪問嘅時候，就話覺得自己喺舞台上面嘅急才同自信相對較弱，希望將來會有所改善。最後佢都係無緣八強，原本打算去北京電影學院進修，但最後揀咗加入無綫電視，做咗經理人合約藝員，入職後主要做《東張西望》外景主持。


楊慧敏喺香港大學食物及營養系畢業，亦係2016年度香港小姐競選冠軍馮盈盈嘅同系師姐，大佢一年級。讀大學嗰陣佢參加2014年FACE UStar校花選舉攞到冠軍。畢業之後，佢先後做過國泰港龍航空空姐同傳訊工作，亦一路兼職模特兒。


陳煦凝喺新界天水圍長大，以前讀中華基督教青年會小學同埋明愛元朗陳震夏中學。中學時期曾參加Yes校花校草選舉。中學畢業之後做遊戲編輯同直播主，及後做咗商業模特兒，主要活躍喺動漫圈同埋電競圈，亦喺2017及2018年香港動漫節入面為PlayStation做過Showgirl。


何孟珊喺香港成長，佢曾經喺禾輋信義學校同沙田蘇浙公學讀過書，亦都接觸過體育舞蹈運動，曾經喺2010年3月舉行嘅第6屆香港校際體育舞蹈錦標賽入面，當中嘅中學女子組14至15歲倫巴舞新人賽項目，同拍擋一齊喺6隊入面攞到第3。


廖慧儀曾經喺東華三院港九電器商聯會小學上午校同基督教香港信義會心誠中學讀書，做過學校嘅體操隊同排球隊成員，佢所參加嘅校隊曾經喺2006至2007年度嘅「全港小學校際體操比賽」攞到女子新秀組團體賽第一名。


廖慧儀喺2020年參選香港小姐，初選期間被稱呼為「狂野空姐」，入圍之十二強後畀傳媒報道佢為咗悼念死咗嘅愛犬而走去紋身，令佢做咗繼2019年蔡嘉欣之後第二位有紋身而又順利入到初賽嘅港姐佳麗，佢順利入圍12強。


2002年，謝恩靈喺香港出世，佢係2020年香港中學文憑考試考生，曾經喺和富慈善基金李宗德小學同保良局百周年李兆忠中學讀過書，在學期間曾經參與過中學舞蹈隊，並且喺2017年至2019年連續三屆香港學校舞蹈節中攞到中學組爵士舞同埋街舞組別甲級獎，之後又喺2014年參與過中英劇團嘅社區外展計劃「元朗天水圍音樂劇團」，同年8月參與咗《999惑星》音樂劇演出。


2022年1月，前新城電台節目主持林柏希喺社交平台大爆一名女藝人主動要求免費試食Tea set嘅機會，但事後就違反承諾，無幫對方喺社交平台宣傳嗰個Tea set，多次催促後先至勉強出Post，但聚焦只係喺個樣又無介紹間餐廳，之後有關Post仲要唔見咗。


喺2022年1月底，黃婉恩被派往採訪《馬時亨名人堂》節目錄影探班，但佢事前無做功課，直播嘅時候錯漏百出，多次叫錯節目主持馬時亨個名，然後嘉賓林子祥又唔認得。之後黃婉恩再用普通話進行訪問，但讀音亦頻頻出錯。


羅雪妍係香港女藝人，出身香港浸會大學電影學院專科，主修導演。佢中學畢業後已經開始做模特兒，亦係一個美容YouTuber。2019年開始佢更參與拍ViuTV電視劇。喺2020年度香港小姐競選晉身最後十二強，跟住加入咗無綫電視。


2021年度香港小姐競選係電視廣播有限公司舉辦嘅選美活動，2021年8月22號喺新界將軍澳電視廣播城一號錄影廠度搞準決賽，而決賽就喺2021年9月12號喺電視廣播城一號錄影廠度搞，初頭計劃決賽去到香港體育館舉行，不過因為租唔到場而落實唔到。


梁允瑜喺香港城市大學市場營銷系畢業，做過模特兒。佢參選過2021年度香港小姐競選，喺20強止步。參選期間被播出用粗口鬧男友短片，因而被傳媒封佢做「粗口港姐」，到準決賽被淘汰後繼續講晦氣說話鬧爆無綫，但落選半年後最終選擇加入無綫電視。


姜嘉琳喺美國紐約大學藝術學院音樂劇系畢業，2017年參選美國華裔小姐競選攞到殿軍同最佳才藝小姐。佢本嚟有報名參選2020年度香港小姐競選，但喺面試階段退選咗，到2021年捲土重來，但入到28強後止步。


2015年12月，陳百祥喺香港電台節目《我係乜乜乜》入面指大部份網民「讀壞書、憎人富貴厭人窮」，又讚香港特首梁振英政府表現好，只係批評者「冥頑不靈」，又話如果自己後生啲，可能係facebook創辦人，又話如果自己係「90後」，就有機會做特首。


九十年代末至千禧年代初期，葉麗儀曾經兩度參與「煇黃演唱會」。2004年黃霑因爲患病行先一步而令佢情緒一度崩潰痛哭，並且返港拜祭霑叔，2012年久違復出參與《顧嘉煇大師經典演唱會》，幾年之後更舉行紀念個人入行45週年演唱會，佢亦參與2015年《顧嘉煇榮休盛典演唱會》同2016年嘅《顧嘉煇金紫荊慈善演唱會》，以答謝顧嘉煇對佢幾十年嘅恩典。


鍾景輝博士，SBS，BBS，尊稱King Sir，係香港舞台劇演員同埋導演、戲劇教育家、電視製作人、電視劇演員及電視節目主持。而家佢係做香港戲劇協會會長，康文署演藝小組成員，赫墾坊劇團董事長，香港藝術發展局戲劇藝術顧問。


鍾景輝喺泰國曼谷出世，鄉下喺廣東台山，佢喺香港培正中學畢業同埋喺香港中文大學崇基學院英文系就讀。並為美國奧克拉荷瑪浸會大學演講及戲劇系學士，及美國耶魯大學戲劇學院藝術碩士。美國畢業返香港之後，喺香港浸會大學任教，又先後於香港電視廣播有限公司及亞洲電視參與電視製作、演出以至行政等工作。


響舞台劇方面，演出無數，並為香港戲劇協會嘅創辦人及擔任會長至今。佢首倡以廣東話演出荒誕劇及百老匯音樂劇。曾七度獲得香港舞台劇獎嘅最佳男主角獎及四度獲得最佳導演獎。著名嘅導演作品包括《夢斷城西》、《蝦碌戲班》、《劍雪浮生》、《天之驕子》等。


近年主演作品包括《瘋癲皇帝》、《推銷員之死》、《莫扎特之死》、《金池塘》、《風雨守衣箱》、《瘋狂夜宴搞偷情》、《承受清風》、《謀殺遊戲》等。2006年參與香港藝術節之演出，同埋鄧萃雯合演《不期而遇的男人》、《相約星期二》、《小城風光》等。


鍾景輝嘅履歷已列入《中國大百科全書》、《中外名人辭典》、《中國專家名人辭典》、《世界名人錄》、《香港名人錄》、《香港特區名人錄》、《中國人才世紀獻辭》Dictionary of International Biography、Men of Achievement、Reference Asia、Who's Who in Contemporary World Theatre。


劉家傑係香港電視節目主持人。佢係香港出生、原籍順德，曾經喺活躍於1960到1990年代加入香港傳媒界發展，擔任過唔同演出嘅角色扮演、大會司儀、節目主持，一做過無綫電視、香港電台、麗的電視同埋亞洲電視，去到1990年代初嘅時候息影後移民加拿大。


6號除咗主持飲食節目外，亦主持多個綜藝節目，佢嘅風格幽默親切，TVB大型節目亦經常見到佢嘅影蹤，當中包括萬千星輝賀台慶、歡樂滿東華、萬眾同心公益金、慈善星輝仁濟夜、香港小姐競選、萬千星輝頒獎典禮、勁歌金曲頒獎典禮、新春花車巡遊等等。


林溥來喺喇沙小學同喇沙書院畢業，之後喺香港科技大學同香港中文大學分別攞到學士同碩士學位，讀大學時係香港男子甲一組籃球聯賽球隊發景同永倫嘅球員，同時又兼職拍電視同雜誌廣告。有網民認為佢重有型同靚仔過明星，嗌佢『補習型男』。


2005年，林溥來開辦補習社EDFLOW Learning Center，初期親自兼教英文、數學、科學等科目。其後補習社業務擴展，2010年已有三間分社。林溥來亦係私立幼稚園「伽利利國際幼稚園」校監。


2009年，無綫電視邀請佢喺收費TVB兒童台節目《通識通通識》做專家主持，又幫翡翠台細路節目《放學ICU》嘅「Patrick Sir英語通通識」環節同埋《智激校園》分別做專家主持同埋首席評判。除咗學術領域之外，林溥來亦參與文化、旅遊同綜藝等電視節目，包括主持節目《東張西望》同《Think Big 天地》。


2016年5月23號，林溥來喺綜藝節目《東張西望》報道有關《壹週刊》同霸王集團嘅官司後，以「就算幾自由都好，都要有適當嘅自我審查，按當地文化同環境講適當嘅嘢」形容同反思「言論自由」而畀網民唾罵，被認為係政治立場親梁振英嘅余詠珊旗下藝人操控市民嘅意識形態同個人思想。


孔雀屬係其中一個屬嘅孔雀，主要分為兩種，即綠孔雀同藍孔雀。藍孔雀又叫「印度孔雀」，雄雀羽毛為寶藍色，具金屬光澤，分佈響印度同斯里蘭卡。綠孔雀又叫「爪哇孔雀」，分佈響東南亞。另外，藍孔雀重有「白孔雀」同「黑孔雀」兩個變異種。


亞洲金融風暴中共救港謠言係一個喺中國大陸廣泛流傳嘅假信息，主要係指亞洲金融風暴期間，香港股市受到國際知名投資者索羅斯嘅衝擊，香港要中國共產黨幫助先至可以擊退索羅斯。但事實係，當時香港只係動用自己嘅外匯儲備，唔涉及中共嘅資源或者官員。


雖然喺1998年3月，時任總理朱鎔基表示如果香港需要嘅話中共會幫手，但當時香港政府面對索羅斯嘅衝擊，無用到中共嘅資金，而係用咗自己嘅外滙基金入市，而當時中共嘅外滙儲備亦只有1,400億美元，同香港差唔多。


2019年9月，當時嘅香港金融管理局總裁陳德霖亦喺金管局嘅網站撰寫文章，提及當時嘅情況，講到喺1998年8月14號，政府財經事務局出面臨時邀約香港最大三家證券商嘅話事人，叫佢哋喺開設交易賬戶嘅問題上幫手。


有尐國家或者地區因為存在一定數目嘅穆斯林，所以推行食品、藥品同餐飲業認證制度，例如台灣仿照馬來西亞，推行「清真食品認證」同埋「清真餐廳認證」，除咗可以滿足穆斯林嘅飲食需求，亦可以為相關嘅廠商拓展市場。


係香港特別行政區授勳及嘉獎制度下嘅最高榮譽，表揚畢生為香港作出重大貢獻嘅人。勳章嘅設計式樣，因為同港幣輔幣嘅壹毫、伍毫好似樣，就有咗花名「伍毫子」勳章。係由18K黃金同18K白金嵌成嘅，圖案係星光托著洋紫荊，洋紫荊代表香港，一粒星代表中國，體現出「一國兩制」，而紅色同金色嘅絲帶象徵高貴榮譽。


香港特別行政區護照係中國籍香港特別行政區居民嘅護照。凡有香港特別行政區居留權同埋持有香港永久性居民身份證嘅中國公民，無論佢有冇其他護照或旅行證件，都可以申請。香港入境事務處負責做護照嘅簽發，中華人民共和國駐外國大使館或者領事館都可以幫海外嘅申請人做申請同補領。


11至17歲香港出世嘅香港居民，以及18歲或以上嘅申請人，可以用設立喺任何一間辦理旅行證件申請嘅入境事務辦事處嘅自助服務站申請香港特別行政區護照。自助服務站並唔適用於處理因為唔見咗、損毁、殘破、無法使用舊護照或者更改護照上個人資料而需要更換領護照嘅申請，而有關申請要親身去到櫃枱遞交。


截至到依家，有163個國家或者係地區免咗特區護照持有人嘅簽證需要，或畀落地簽證。其中包括英國、法國、德國、意大利等歐盟及神根公約嘅成員國，重有日本、加拿大、紐西蘭、南非、新加坡、俄羅斯等國，以及大部分南美國家同埋部分東南亞、非洲國家。


2022年香港行政長官選舉，係香港特別行政區嘅第六屆行政長官選舉，喺2022年5月8號舉行。提名期由2022年4月3號開始，去到4月16號完。由於呢次選舉得李家超一個候選人唔存在任何競爭，再加上本身嘅小圈子性質，因此國際社會普遍認為呢次選舉只不過係一場由中國共產黨操控進一步瓦解一國兩制嘅假選舉。


根據中共操控嘅全國人大強行通過顛覆香港選舉制度嘅311決定，行政長官候選人須要攞到唔少於188名選舉委員會委員嘅提名，而且喺5個界別當中每個界別須要攞到唔少於15個委員嘅提名，之後須要經過候選人資格審查委員會審查係唔係符合擁護基本法同埋效忠特區嘅要求。


2022年2月，香港嘅武肺第五波疫情惡化，中共中央總書記習近平向香港政府作出重要指示，下令將盡快穩住香港疫情作為當前壓倒一切嘅任務。2月18號，行政長官會同行政會議宣佈引用緊急法，押後原定2022年3月27號舉行嘅行政長官選舉到5月8號舉行。


2022年4月6號上晝，香港中聯辦約見選委，傳達李家超係中共唯一支持嘅候選人，呼籲選委支持。會後，部分選委表示將提名李家超為行政長官候選人，但當時李家超仲未宣布參選。下晝，政府發佈新聞稿表示特首林鄭月娥已經收到政務司司長李家超辭職，並即時開始休假。


辭職到4月6號獲得中華人民共和國國務院批准，李家超隨即宣布參加新一屆特首選舉。李家超原定喺4月8號舉行網上記者招待會，但之後延遲一日進行。而佢亦攞到786張提名票，係香港小圈子特首選舉史上，單屆攞到最多提名票嘅參選人。


2022年5月8號，喺歷屆第二低嘅投票率下，李家超作為唯一候選人以1416票當選，係香港小圈子特首選舉史上得票最多嘅當選人，不過李家超當選後得唔到國際社會嘅任何祝賀，而且學者更指李家超嘅所謂「高票當選」就同北韓獨裁者金正恩話自己「高票當選」一樣惹人恥笑。


2022年4月9號，李家超宣布參選特首選舉。喺冇提出政綱嘅情況下，佢就已經得到好多親中派選委嘅支持。而親中派選委呢啲做法就俾一啲人質疑，其中自稱為非建制派嘅立法會議員狄志遠話，有政綱先可以俾人信心，否則唔知憑乜嘢支持，亦唔符合常理。


2021年香港立法會選舉，係香港特別行政區成立之後嘅第七屆立法會選舉，會重新選出全部90個議席，原定喺2020年9月6號舉行，其後改咗喺2021年12月19號舉行。呢場選舉普遍被視為係一場由中國共產黨操控嘅一場表演性選舉。


呢場選舉係中共喺2019年香港區議會選舉民主派贏到開巷之後輸打贏要，未經香港人同意或者事先諮詢，就強行顛覆香港選舉制度，大幅度削減立法會直選議席數目同比例，恢復返已經廢除咗廿年由小圈子產生嘅選舉委員會議席，同時將政治審查制度化之後嘅第一次選舉。


而且由於呢次選舉剝奪咗香港選民嘅真正選擇權，再加上大量政治異見人士因為遭到港版國安法嘅迫害而坐緊監。因此大部分民主派都杯葛呢場選舉，所以呢次亦係首次有主要政治派系明言唔參加嘅香港立法會換屆選舉。不過，有啲自稱係民主派嘅人出嚟參選，亦引起其他香港人對佢哋政治立場嘅質疑。


結果呢場選舉喺大部分香港選民嘅杯葛下，即使史無前例咁搞埋邊境投票站，投票率都係得30.2%，成為香港有史以嚟投票率最低嘅立法機關換屆選舉，而當選嗰90條友全部都係畀中共操控嘅親中派。英國、美國、加拿大、澳洲、紐西蘭、法國、德國、意大利、日本、歐盟等多個自由世界國家都唔承認呢場由中共操控嘅假選舉，同埋嚴厲譴責中共大搞政治迫害。


2020年7月30號，12位民主派候選人畀香港政府強行剝奪資格，包括4位尋求連任嘅議員郭榮鏗、梁繼昌、楊岳橋、郭家麒同埋黃之鋒、岑敖暉、袁嘉蔚、梁晃維、鄭達鴻、何桂藍、劉穎匡、鄭錦滿。有媒體用社交媒體數據分析，指做法引起當時大量市民不滿，喺Facebook就事件嘅留言粗口比率超過20%。


2020年7月31號，行政長官林鄭月娥攞武漢肺炎香港疫情肆虐影響公眾安全做藉口，宣佈引用《香港法例》第241章《緊急情況規例條例》訂立附屬法例第241L章《緊急情況規例》，強行褪遲一年至2021年9月5號先至舉行立法會選舉，並向中共尋求支持，並強行提呈中共操控嘅全國人民代表大會常務委員會決定第七屆香港立法會議員嘅任期長度。


不過，呢個決定引起咗好大爭議，民主派陣營認為，親中派陣營係怕輸，擔心會好似上年區議會選舉咁大敗，令民主派無法喺議會乘勝追擊所作出嘅政治決定，粗暴剝奪市民投票嘅權利。呢次決定要由中共介入，係憲制嘅徹底崩塌。


一篇討論香港社會兩極化嘅學術文章提及，絕大多數選民都唔信納呢個理由，又用星加坡做例子，覺得當時疫情都控制得唔太好嘅星加坡都可以進行大選，用武漢肺炎為理由根本就係藉口。由於民間覺得無辦法表達對香港政府嘅意見，就借一啲事件製作二次創作嘅作品，去表達對香港政府同激進親中派嘅不滿。


喺2021年3月11號，中共第十三屆全國人民代表大會第四次會議入面，未經香港人同意或者事先諮詢，就強行通過顛覆香港選舉制度，大幅度削減立法會直選議席數目同比例，同時設立政治審查制度。呢個方案被視為香港民主大倒退，而且扼殺民主派參與選舉嘅權利。


2021年3月30號，為咗滿足中共中央總書記習近平提出嘅所謂「愛國者治港」藉口，中共操控嘅全國人大常委會通過決議，確定立法會議席由70席增加到90席，立法會嘅90個議席以40、30、20比例分配議席，又叫「四三二方案」。


雖然香港政府講法聲稱呢次係完善選舉制度，但唔少人都表達唔同嘅睇法。例如，本身係親中派一員嘅汪明荃，曾經喺接受林鄭月娥就有關改動而主持嘅節目《選委界別分組面面觀》入面，唔單止批評體育、演藝、文化及出版界代表嘅數目大減，又無引用「完善」一詞，只提及「重改」、「重整」、「重修」三詞。


除咗民主派反對入閘要國安審查同選委會提名嘅安排之外，有部份以往只需要當區選民提名就能夠成為候選人嘅人，喺中共單方面大幅度收窄門檻之後，就算係屬於親中陣營，爭取入閘都有大幅度困難，要同選委會人士有關連先得，制度被人批評。


其中出選新界北選區嘅獨立親中派人士陳玉娥，就哭訴話界別入面好多人佢都唔識，亦唔知點聯絡佢哋，形容選委提名係大石頭，佢最終唔可以好似以前咁，淨係攞到選民提名就入能夠閘。另外，由行政會議成員湯家驊擔任召集人嘅民主思路，亦曾經公開表示爭取提名有困難，本來計劃有五人參選但最終只得兩人。


立場係支持民主派嘅傳媒工作者曾志豪形容，連陳玉娥同埋一啲湯家驊推介嘅候選人，即使本身係親中嘅都入唔到閘，證明選舉唔係剝削咗一般市民嘅真正選擇權咁簡單，而係親中派內部都存在明顯但無客觀標準嘅「親疏有別」，呢樣係連陳玉娥同埋湯家驊都解釋唔到。


其中親中派入面，實政圓桌田北辰就話，就連有行政會議代表嘅民主思路，喺爭取提名亦有困難，但所謂自稱「民主派」參選人可以獲得提名，其實咁就代表，呢啲所謂「民主派」，只不過喺親中入面插多咗支旗，改咗個名叫「民主」。


而對於佢哋嘅民主理念嘅質疑，眾新聞喺12月曾經以問卷形式詢問14名地區直選候選人，而家立法會嘅選舉制度夠唔夠民主但當中只有劉卓裕同埋黃成智表明而家制度唔夠民主同埋支持獨立調查2019年香港警察喺反送中運動入面嘅行為，佢哋兩人另加上黃俊瑯承諾提平反六四動議。


譚香文、潘焯鴻、張欣宇、林素蔚甚至無回覆問卷。中大政治與行政學系副教授馬嶽形容，雖然劉卓裕、黃成智答案最接近民主派，但就拒絕評論佢哋係咪民主派，形容佢哋只係答咗問卷，又形容反對提出平反六四動議唔能夠接受。


喺2021年10月，被逼流亡海外嘅民主派前立法會議員許智峯提出「如水計劃」以白票反制立法會選舉，指出經歷國安惡法蹂躪、選舉制度「被完善」後，香港人要策略投票反制唔公義嘅選舉制度。不過，坊間反應不一，除咗親中派攻擊佢之外，有啲民主派支持者亦都話唔投票更加好。


由於主流民主派集體杯葛同埋選舉不獲市民認受嘅關係，今次選舉氣氛相當低迷。有啲市民甚至表示，相比起呢次選舉，寧願關心香港叱吒樂壇流行榜頒獎禮同埋《全民造星IV》嘅公眾投票。香港民意研究所嘅調查顯示，有77%嘅選民唔知所屬選區，60%嘅選民唔知候選人。


香港浸會大學政治及國際關係學系副教授陳家洛分析呢次調查結果嘅時候話，相信投票率有機會創有記錄新低。前油尖旺區議員李傲然就預計，今次投票率會係28－32%。親中派候選人李慧琼就話，係因為政府宣傳不足，要加把勁去追。


警務處處長蕭澤頤喺2021年11月27號表示會調動過萬警力確保選舉順利進行，但呢個安排畀民主派人士揶揄，形容根本冇乜人會想參與。其中，前沙田區議員黃文萱就話，蕭澤頤嘅講法同啲細路同啲同學講，「我下星期生日呀，冇開party㗎，唔好嚟搵我呀」無分別。


中共香港工作委員會操控嘅《大公報》干預香港民意研究所嘅學術自主，話佢哋煽惑人唔投票，而廉政專員白韞六亦都話唔能夠排除香港民意研究所違法。香港民意研究所副行政總裁鍾劍華澄清，民調無鼓吹任何行動，學術研究冇理由構成煽動，呼籲唔好透過制度模糊製造混亂，令市民對法治更加冇信心，動搖法治基礎。


香港監察喺社交媒體發起#releasemycandidate行動，喺網上發表帖子加上#releasemycandidate，要求香港政府釋放參與民主派初選嘅候選人，得到一啲民主派人士嘅響應，例如有因為畀香港政府以港版國安法名義打壓而被逼流亡嘅前立法會議員許智峯、梁柏堅、鄭敬基等。


雖然大部分民主派人士都唔參與呢次選舉，但有啲自稱「民主派」參選人仍然得到少量「自稱民主派」人士嘅支持。但呢啲支持自稱「民主派」參選者嘅「自稱民主派」就被質疑，唔再係民主派同路人。其中，被政府透過宣誓過程強行剝奪區議員資格，之後被逼流亡嘅郭天立，就貼咗一張名單點名批評呢啲「自稱民主派」，包括梁繼昌、梁翊婷、蘇逸恒、劉子傑、 廖成利、譚國僑、楊彧、許錦成、江貴生、李炯 、黃虹銘、甄紹南、周啟廉、余德寶 、譚家浚、李煒林、周賢明、林健文、朱慧芳、林少忠、李永財、勞越洲、林頌鎧同埋李洪波。


六名被逼流亡嘅香港前任民意代表，包括前立法會議員許智峯、前沙田區議員丘文俊、前深水埗區議員李文浩、前葵青區議員郭子健、前荃灣區議員賴文輝，同埋前黃大仙區議員尤漢邦發起聯署表明拒絕承認呢次選舉，又話新一屆嘅的立法會無任何資格代表香港人。


翌日，譚女士揾嚟三個朋友，聯手投注另外廿部機，實行押重注大包圍，務求翻本。點知玩咗二十多分鐘，職員忽然之間郁手停咗佢哋機，重將現金券同積分卡攞埋出嚟，只准每人玩兩部，佢哋唯有谷住啖氣走人，譚女士亦更加覺得賭場可疑。


香港1997年度授勳同嘉獎名單喺1997年6月26號由候任行政長官辦公室公布，首批大紫荊勳章得主，共12人獲得勳銜。香港特別行政區政府1997年7月2號喺前港督府舉行大紫荊勳章頒授儀式。第一任香港特別行政區行政長官董建華主持儀式，中華人民共和國國務院副總理兼外交部長錢其琛出席儀式。


第二次世界大戰香港淪陷，一度遷居重慶，之後返香港。戰後主要做染布同紡織生意，活躍於香港公職，做過立法局同行政局議員。中國改革開放之後，參與中國事務，亦涉及香港主權移交。做過中國人民政治協商會議副主席，所以死時屬國家領導人，喺香港得國葬之禮。


佢雖然喺英國出世，但係講得一口流利嘅粵語同普通話。杜葉錫恩最出名嘅事蹟，就係喺1960年代嗰陣，有小巴商會同司機同佢投訴小巴職工同警察勾結，收保護費，喺杜葉錫恩明查暗訪之後，直接去英國游說國會議員批准成立廉政公署，打擊嘅香港貪污行為，為香港日後嘅廉潔奠定基礎。


雖然杜葉錫恩係香港民主先驅，但晚年立場逐步向香港親共意識靠攏，做過港事顧問、支持廢除集體談判權、喺2002年支持香港基本法第23條立法、支持落實德育及國民教育科、反對和平佔中等等，呢啲嘢都引起泛民主派嘅爭議，更被一啲人指佢為「英奸」。


徐四民，GBM，緬甸華僑，《鏡報》月刊創辦人，第一屆全國人民代表大會代表，第一至第七屆全國政協委員，第八、九屆全國政協常委。2007年9月9號喺香港瑪麗醫院病死。向來講嘢直接，有「徐大炮」嘅花名。晚年佢講唔少惹火嘅嘢，嚇親兼且激嬲唔少人。


曾憲梓十分之愛國，佢一生捐出超過十二億去支持國家嘅發展。佢喺1991年開始替補當選為港區全國人大代表。喺1994年再晉升至全國人大常委。佢喺香港回歸之前曾經獲中央委任為港事顧問、特區預委會委員同埋香港特區籌委會委員，促進香港回歸嘅事宜。


曾憲梓做緊人大常委嗰時成日都有好多比較出位嘅言論，佢曾經喺2004年《廿三條》風波之後批評民主黨嘅司徒華、李柱銘、張文光等人反對嘅香港國家安全法，話佢哋唔愛國，「呢啲泛民主派，死硬泛民主派，其實佢哋唔係搞民主，佢哋美其名叫民主黨」，直言自己絕對唔認同民主黨係愛國者，司徒華反駁「佢自己本人做愛國嘅事，比曾憲梓重要做得多」。


不過，曾憲梓曾經響2010年講過，希望香港喺2020年會實現普選，「我相信到時候，泛民主派要求嘅功能組別問題就會得到解決」，直言普選唔單只係泛民主派嘅要求，重係香港市民同埋佢本人嘅個人心願，「希望自己會有機會見到普選嗰日」。


莊世平，GBM，係香港生意人，香港南洋商業銀行同澳門南通銀行創辦人，曾經做過第二至六屆全國人大代表、第六屆全國人大華僑委員會委員、第七至九屆全國政協常務委員、全國僑聯副主席同埋海聯會副會長、香港特別行政區第一屆政府推選委員會委員等職務。


香港2000年度授勳同嘉獎名單，2000年7月1號喺憲報刊登，共有306人授勳同嘉獎，2000年9月22號新增入境事務大樓縱火案嘅6人獲頒英勇勳章，另外5人獲頒行政長官公共服務獎狀，係香港主權移交以嚟第3份授勳名單。


佢曾經喺七、八十年代出任行政、立法兩局非官守議員之職，後嚟分別喺1996年獲封下級勳位爵士，以及喺2001年獲授大紫荊勳章，以表揚佢喺公益、社會同埋復康事務嘅貢獻。方心讓爵士嘅女方敏生係香港社會服務聯會嘅行政總裁，此外佢亦係前政務司司長陳方安生嘅阿叔。


楊光，GBM，係香港左派工會香港工會聯合會嘅前會長，喺1967年嘅六七暴動組織同策劃一連串暗殺同放炸彈嘅暴動活動，當中最出名係涉嫌指使殺害香港商業電台節目主持林彬，到九七回歸之後，喺2001年獲香港特別行政區政府頒授大紫荊勳章。


1988年至1991年，李業廣出任香港聯合交易所理事會理事，1992年至1994年，擔任聯交所主席。1999年，再獲委任做合併之後嘅香港交易所主席。2006年4月26號，李業廣做咗香港交易所主席夠六年，依例一定要退任。


范徐麗泰係香港立法會嘅獨立議員。佢喺香港英治時期，做過立法局議員、行政局議員、教育統籌委員會主席。佢亦都係當時立法局保安事務委員會主席，出名關注越南船民問題，但佢喺1992年彭定康擔任香港總督之後辭晒啲公職。


佢曾經係香港政治團體啟聯資源中心嘅成員。特區政府成立前，選咗做臨時立法會主席。1998年、2000年佢經由選舉委員會選為立法會議員，並且兩次打敗黃宏發，連任第一、二屆立法會主席。第3屆香港立法會選舉，佢以獨立候選人身分喺香港島選區參選，攞到65000幾票當選。


李兆基，GBM係香港地產發展商，廣東順德大良人。恆基兆業同中華煤氣前主席、新鴻基地產發展有限公司副主席。2008年1月福布斯雜誌公布第三大香港富豪，同李嘉誠、郭炳湘都係香港地產商。李兆基身家有230億美元，即係1,795億港紙。


1971年，佢同鍾期榮兩公婆目睹當時嘅香港得嗰兩間大學，後生仔女有志深造，但係好多人都冇書讀，因此佢哋使晒積蓄搞好樹仁學院，喺當時開展艱難嘅私人大專辦學事業。之後，為咗令樹仁學院成為香港官方認可嘅私立大學，胡鴻烈、鍾期榮兩公婆同埋樹仁師生共同努力咗35年後，樹仁學院响2006年12月獲香港政府認可，升呢做香港樹仁大學，成為香港史上頭一間私立大學。


馮國經博士，GBM，GBS係香港生意人，利豐集團主席、中國人民政治協商會議委員、香港機場管理局前主席、香港大學校務委員會主席、大珠三角商務委員會主席。佢係利豐集團馮氏家族嘅第三代傳人，1974年返香港加入家族持有嘅利豐集團。


2008年，金融海嘯打擊香港經濟，馮博士畀香港特區政府委任做「經濟機遇委員會」嘅成員，去評估金融海嘯對香港經濟嘅影響同商討應對嘅方法。無耐，作為委員會成員嘅佢，旗下公司利豐集團竟然帶頭炒人魷魚，畀人批評。


1935年，田輟學從商，建立茶陽瓷土公司，成為越南最大嘅瓷土供應商。1939年，日本佔領汕頭，佢轉去印尼從事樹膠工業。1958年，為咗避印尼排華，又想俾細路接受中華文化，佢舉家移居香港。創立「田氏塑膠廠」，後成立「田氏化工」，專生產塑膠薄膜同人造皮革。


呂志和，GBM，GBS，MBE，JP係香港企業家同慈善家，廣東江門人。1955年喺香港創立首間嘉華公司，現任嘉華集團主席，旗下主要成員包括兩間香港上市旗艦嘉華國際集團有限公司同銀河娛樂集團有限公司，以及仕德福國際酒店集團、嘉華建材有限公司，分別從事地產、娛樂休閒、酒店同建築材料等跨國業務，全球員工超過33,000人。


楊孫西，GBM，GBS，JP，係香港傳統親中派民建聯黨員、第8至11屆全國政協香港委員、第7至8屆全國工商聯常委，福建石獅人，菲律賓華僑，香江國際集團創辦人、董事長、行政總裁，而佢亦係王氏國際集團有限公司、通達集團控股有限公司獨立非執行董事同埋民建聯監委會第一任主席，係楊莉珊、楊華勇嘅老頭。


此外，政府亦喺9月15號宣佈再向29名曾於淘大工業村同昌發工廠大廈火燭嗰陣執行滅同救援行動嘅消防處人員頒授勳銜同作出嘉獎，因此呢一年共有339人獲頒授勳銜同作出嘉獎。勳銜頒授典禮10月29號喺禮賓府舉行。


史美倫，大紫荊勳賢，GBS，SBS，JP，部分媒體會冠夫姓叫佢做查史美倫，祖籍浙江寧波餘姚，係香港行政會議非官守成員，亦係香港金融發展局主席、香港上海滙豐銀行同滙豐控股獨立非執行董事、以及香港交易所主席。


佢喺嘉諾撒聖方濟各書院畢業，之後到美國留學，先後獲得美國威斯康星大學麥迪遜分校文學士同埋美國聖塔克拉拉大學法律博士，並響2002年獲香港科技大學頒授榮譽博士學位。佢仲係前中國證監會副主席、前香港證監會副主席同前大學教育資助委員會主席。


查史美倫係香港親中陣營成員，有份喺2019年支持同提出《逃犯條例修訂草案》，又支持根據《緊急法》下實施嘅《禁止蒙面規例》。作為全國人大代表，佢亦曾經喺未經香港人同意或事先諮詢，而且惹嚟泛民主派一致負評嘅情況下，投票支持實施《香港國家安全法》，以及批准北京強行修改香港選制。


羅范椒芬喺嘉諾撒聖瑪利書院讀完中學同預科、之後喺香港大學化學系畢業，拎咗理學士學位。佢擔任官員期間，香港政府保送佢去美國哈佛大學甘迺迪公共行政學院深造，重拎埋碩士學位𠻹，之後再喺香港中文大學拎埋教育碩士學位。


喺1975年9月，佢加入當時嘅殖民地政府做行政主任，佢喺1977年10月成功投考政務主任，係另一位由行政主任考成政務官嘅高官。響佢升任首長級公務員之前，做過保安科、經濟科、房屋署、行政科、社會福利署、公務員事務科、規劃環境地政科。


1997年1月，佢借調去候任特區行政長官辦公室，做辦公室主任，協助候任行政長官董建華嘅工作。喺香港主權被中國接管後，佢就喺1997年8月，調返政府做運輸署署長。呢段期間佢有工作表現，外界睇好侷，睇成佢得到行政長官董建華嘅信任，呢樣幫到佢日後升做局長同常任秘書長打好基礎。


同羅范椒芬有關嘅教育改革爭議，唔少集中喺針對教師同學校體制嘅改革。喺1995年教統會第六號報告書，已經提出搞語文基準試。而喺1999年11月，政府向教協嘅回覆，都話可以透過進修嚟達到基準。但2000年5月公布嘅語文基準試嘅內容，教協認為同呢封信嘅承諾有矛盾，一路發起抗爭。


羅范椒芬從政多年，曾經有唔少令人關注嘅爭議事件。例如佢曾經被裁定干預香港教育學院嘅學術自主，身兼教育署署長以冷血言論回應教改搞到老師自殺嘅事件，亦曾經發佈假新聞抹黑香港逃犯條例爭議入面嘅示威者，引起唔少人對佢嘅批評。


事後，好多教育界人士，好似教協會長兼立法會功能界別教育界議員張文光、教協組織部主任韓連山、教育評議會副主席曹啟樂等先後批評批評羅范椒芬嘅言論，指佢心腸涼薄、言論不負責任。之後，教協重發動大示威，要羅范椒芬落台，喺同一年嘅十月，佢被行政長官向中央推薦，任命為廉政專員。


2007年1月25號，香港教育學院校董會，決定唔同校長莫禮時續約。同埋教院副校長陸鴻基喺2007年2月話，喺2004年4月教育統籌局嘅官員，不時打電話嚟，要佢開除四位經常批評教育改革嘅教育學院教職員，但被佢拒絕。


當時嘅行政長官曾蔭權認為陸鴻基嘅指責好嚴重，就喺2月15號成立與香港教育學院有關的指控調查委員會，委員會其中一項職責，係調查有無高官打電話嚟，想干預香港教育學院教職員對教育改革嘅批評。羅范椒芬亦成為被調查對象，並且要喺委員會度作供。


喺2007年3月30號，莫禮時作供嗰陣，指2002年10月羅范椒芬曾經打電話同埋發信畀佢，要佢炒咗經常批評教育改革嘅葉建源同埋黎國燦，2004年11月，又問點解唔炒咗另一位批評教育改革嘅教授鄭燕祥，2004年11月，又問點解唔炒咗黃炳文。


喺6月20日，委員會發表報告，裁定羅范椒芬向香港教育學院院長莫禮時要求，約束葉建源同埋鄭燕祥批評教改嘅言論，係意圖阻止意見積極、自由傳播，侵犯《香港人權法案》保障嘅學術自由，就算係立意良好都係行為不當。


2019年9月9號反對逃犯條例修訂草案運動風波期間，羅范椒芬喺接受香港電台英文台節目《Backchat》嘅時候，宣稱有年輕少女為一啲激進示威者提供免費性愛服務，又宣稱已經證實咗件事，聲稱對於呢啲少女被誤導而提供免費性服務感到悲哀。


羅范椒芬嘅說法令公眾嘩然，民主派有唔少人批評佢發放假新聞引起公眾恐慌，有傳媒亦做咗事實核查，否咗佢嘅說法。當時一同出席節目嘅社民連主席吳文遠當場駁斥呢啲說法荒謬而且唔負責任，又批評羅范椒芬嘅言論同五毛黨言論無分別。


《香港01》翻查網上流傳嘅訊息同圖片，指網上確實流傳「少女戴上口罩裸身露體」嘅訊息同照片，但專門打擊假訊息同假新聞嘅Facebook專頁求驗傳媒就查證到，呢啲相其實係來自成人影片網站，最初上傳日期係2019年5月，而且相入面嘅女仔係越南人。


另外，民間記者會發言人批評佢喺完全冇事實根據嘅情況下作出無理指控，用假新聞誤導大眾。發言人話，唔奢望佢道歉，但要求佢好好地檢討自己嘅言論，唔好再出嚟獻醜，又話高官當權者，用不實消息抹黑前線示威者嘅行為唔能夠接受。


1971年，佢借老頭十萬港銀，創瑞安集團，做營造，地產，建築材料生意。1984年，佢進軍上海，同上海共青團一齊搞酒店。1989年，天安門六四大屠殺之後，酒店少好多租客，團還唔到營造費。羅康瑞幫個團搞掂條數。


當時個共青團書記韓正，就係家下上海市長。韓正同當時市長徐匡迪傾，將中國共產黨第一次會議個禮堂，周圍嘅地，交畀羅康瑞發展。呢度地方，就係今日上海新天地。呢個成2萬平方米，有成17000萬，有餐廳、酒吧、舖頭嘅發展計劃，就成為上海娛樂集中地。


陳啟宗係香港地產建設商會嘅副會長、亞洲協會副主席兼其香港分會主席，及中國國務院相關嘅中國發展研究基金會理事會顧問。陳啟宗亦為多家國際智庫同香港科技大學、清華大學及美國南加州大學等大學嘅董事局或顧問委員會成員。


呢一年名單特別之處係第一次有唔係香港人獲得嘉獎，澳洲警員Zachary Brian ROLFE因為2016年喺澳洲愛麗絲泉執勤嘅時候跳入洪水拯救一名香港女子，獲頒銅英勇動章，佢向傳媒話只係盡忠職守，冇諗過會得獎，感到驚喜同榮幸。


鄧楨，GBM，SBS，JP，SC係香港終審法院非常任法官，做過高等法院上訴庭副庭長、上訴庭同原訟法庭法官等職。2012年3月28號，香港特別行政區行政長官曾蔭權任命佢做終審法院常任法官，接替退休、轉任非常任法官嘅包致金。


鄧楨1969年喺格雷律師學院攞咗大律師資格。1970年喺香港攞大律師資格。1984年、1986年再喺澳州維多利亞省同美國紐約州攞埋大律師執業資格。1986年獲委任御用大律師。1992年，新加坡認可佢做大律師。


1985年，張學明成為大埔區議員，從此踏入政壇。1992年，佢加入民主建港聯盟。1995年，佢第一次參選立法局新界東北議席，落選咗。1996年參選臨時立法會，再度落選。1997年，佢獲港英政府委任做太平紳士。


2004年，張學明同黨友譚耀宗合組名單參選立法會新界西選區地方直接選舉，因為佢嘅鄉事背景深得新界原居民支持，結果佢哋都喺選舉勝出，令張學明首度晉身立法會，同黨友李國英、劉皇發、林偉強合稱立法會「鄉事四子」。


1980年代後期，許氏雖然喺股票市場大有斬獲，但覺得市場大風大浪，於是開始轉戰實業。當時許氏開始轉做製衣代工，又將廠房搬去中國。跟住佢又開始經營中國同澳洲嘅房地產生意，到1994年成立世茂房地產，到2006年上市。


盧文端，GBM，GBS，SBS，BBS，JP，係香港商界親中陣營人士，前任中國人民政治協商會議全國委員會香港地區委員、全國工商聯前任副主席、中華全國歸國華僑聯合會副主席、民主建港協進聯盟監委會主席，佢係政商界福建幫三大元老之一。


喺2021年3月，北京未經香港人同意或者事先諮詢，就大幅度削減立法會直選議席數目同比例，同時設立唔畀上訴嘅單方面政治審查制度。好多民主派都傾向唔參選，但係一啲聲音就認為例如民主黨嘅溫和民主派可以被接受。


對於民主黨參唔參選，盧文端曾經多次發表言論威嚇民主黨，例如，佢喺8月23號，就喺《明報》觀點版撰文，話民主黨唔參選就係「死路一條」，等同對抗「新選舉制度」，而去到9月6號，佢又再度發功，話民主黨如果阻止成員參選「等同挑戰及破壞選舉制度，或觸犯國安法第29條」，即「勾結外國或者境外勢力危害國家安全罪」。


香港2022年度授勳同嘉獎名單2022年7月27號喺憲報刊登，共889人獲得特區政府行政長官頒授勛銜同作出嘉獎，係歷屆最多，其中超過一半係因為參與應對武漢肺炎疫情而獲得表揚。為咗全力籌備香港主權移交25週年慶祝活動，本年度授勛名單延後公佈，而唔係好似過往噉喺7月1喺回歸紀念日當日公佈。


2020年5月尾，王英偉曾經以政商界人士身份參與一份文藝界聯署，支持北京未經諮詢或香港人同意而強行訂立，同時惹起泛民主派一致負評嘅《香港國家安全法》，但係，有關聯署之後被踢爆老作，其中名單上嘅張寶華、徐熙媛、李巧靈同蔣志光其後矢口否認有份參與，而陳汝騫就响2019年離世。


林建岳留學美國俄勒岡大學，1987年畢業後返香港幫老豆林百欣，做埋麗新集團副主席。林建岳年少氣盛，多次投資收尾都蝕錢，幾乎令家族生意執笠。喺1997年香港回歸前夕，樓市喺高位，林建岳用69億港元高價買中環富麗華酒店計劃重建，呢個決定佢老豆唔同意。


之後林建岳轉去投資娛樂事業。2002年，林建岳旗下嘅寰亞電影投資開拍，由多位影帝主演嘅電影《無間道》獲得成功。2004年年中，林建岳將寰亞電影從豐德麗分拆喺星加坡上市，同年創立唱片公司東亞唱片同A Music，邀請到多位天皇天后級歌手加盟。


佢係香港商界親中陣營嘅支持者，曾經有份參與一份聯署，支持北京未經諮詢或香港人同意而強行訂立，兼且惹嚟泛民主派一致爭議嘅《香港國家安全法》，但有關聯署之後被揭發老作，其中名單上嘅張寶華、徐熙媛、李巧靈同蔣志光之後否認有份參與，而陳汝騫就一早瓜老襯。


吳良好，GBM，GBS，SBS，JP，人稱「西裝大王」，香港企業家，中國人民政治協商會議全國委員會香港地區委員、全國政協常委、香港福建社團聯會榮譽主席，天成國際榮譽主席。之前亦做過天成國際嘅非執行董事、執行董事同主席。


吳良好作為親中陣營人士，除咗係全國政協常委之外，平日亦不時發表一啲親中言論。例如，喺2021年3月，北京全國政協未經香港人、泛民主派同意或者事先諮詢，審議311決定大幅度削減立法會直選議席數目同比例，同時設立政治審查制度嘅時候，佢就曾經發言，聲稱《香港國家安全法》通過當日，有唔少人走上街頭高舉五星紅旗、流淚慶祝，又話年初二喺車公廟求嘅籤，都比唔上國安法呢支上上籤，仲話愛國就一定要愛中國共產黨。


2020年5月尾，施子清曾經參與一份聯署，支持北京未經諮詢或香港人同意而強行訂立，兼且搞到泛民主派一致負評嘅《香港國家安全法》，但有關文化藝術界嘅聯署之後被踢爆做假，其中名單上嘅張寶華、徐熙媛、李巧靈同蔣志光之後否認有份參與，而陳汝騫就响2019年與世長辭。


委員會就𡃁事務畀意見行政長官，並就𡃁事務同政府其他諮詢機構交換意見同埋資料，以確保喺制訂有關服務計劃時顧及到𡃁嘅利益，同時促進各個參與提供青年服務嘅政府部門、志願機構、地區組織同埋及私人團體之間嘅合作。


鴨脷洲大橋係連接香港鴨脷洲行車橋，跨過香港仔海峽，連住香港仔東面同埋鴨脷洲東面，長230米，用咗6,400萬港紙嚟起，1977年春季開工，1980年3月28號通車。本來係單線雙程道路，政府響1991年5月響北面起條複製橋，變做雙線雙程分隔道路。


爐峯峽，又寫爐峰峽，英文繙爲域多利峽，《香港雜記》繙域多厘峽，係香港一坳，喺香港島扯旗山同歌賦山之間，係太平山脊深陷之處。呢帶係山頂區，亦係遊客常臨之處。有巴士、小巴同山頂纜車直達，去山頂各處遊覽嘅出發點。


爐峯峽土名不詳，英文有Victoria Gap，有唔同唐字譯名，好似域多利峽、域多厘峽、維多利亞峽等。英文叫域多利，係以誌當時英王域多利。因呢帶叫山頂區，所以又叫山頂峽。而爐峯峽呢個名，係後來先有。之所以叫爐峯，皆佢爲扯旗山頂一帶。


數碼港係香港一個集科技同數碼內容業務租戶嘅創意數碼社區，由香港特區政府全資擁有嘅香港數碼港管理有限公司擁有同埋管理。數碼港佔地24公頃，坐落港島南區嘅鋼線灣，離金融商業區唔係好遠。數碼港有大概1,650間企業組成嘅數碼科技社群，當中包括微軟、聯想集團、眾安國際、Gogox、Klook、HyperAir、Bowtie、Shopline及Sleekflow等科技企業。


1999年3月3號，時任香港行政長官董建華發表嘅施政報告提出，香港需要發展資訊科技，以配合一日千里嘅高科技發展，以及應付本地企業對資訊科技嘅需求。此外，施政報告期望發展資訊科技可以使香港從1997年亞洲金融風暴中儘快復原。


因此，香港政府響2000年5月17號同盈科數碼動力全資附屬公司香港數碼港管理有限公司簽定協議書，由後者起同埋管理數碼港。協議書訂明，當數碼港落成啟用後，除住宅部分外，所有業權同埋管理權都要畀返香港政府。


香港政府豁免數碼港地價78億港元，以及投資10億港元喺鋼綫灣興建基建，其餘建築費需由電訊盈科方面一手包辦。整個項目耗資大概158億港元。電訊盈科可從住宅部分取得利益。香港政府響財政司司長法團下成立咗三家全資擁有嘅私人公司，香港數碼港發展控股有限公司、香港數碼港管理有限公司同埋香港數碼港有限公司，負責監察數碼港計劃嘅推行。


數碼港商業部份由四座寫字樓、數碼港商場同埋數碼港艾美酒店組成，並響2002年至2004年分批落成，提供合共逾10萬平方米嘅甲級寫字樓，以容納百幾間資訊科技同埋有關產業嘅公司。數碼港艾美酒店係一座有173座房嘅5星級酒店。


響2000年，政府響未經公開招標嘅情況下，將鋼綫灣臨海優質地皮免地價批畀李澤楷嘅盈科拓展，意圖發展成類似美國矽谷嘅高科技中心。不過咁做引起「官商勾結」嘅指控，當時各大地產商都強烈不滿，指政府偏坦李嘉誠家族，幾十名喺商政界有一定地位嘅地產商人到政府總部同董建華會面表示抗議。


然而，由於數碼港早年嘅出租率偏低，要靠其中嘅高級住宅減低虧蝕，故此曾經有輿論認為數碼港其實係地產項目多過科研項目。過去就算係咁，數碼港近年嘅出租率已經喺八成以上嘅水平，而主要企業租戶包括有微軟、 CSL、IBM、Eurosport同埋先濤數碼企劃有限公司等。


薄扶林水塘，《香港雜記》叫百步林水塘，係香港一水塘，亦係全港第一個水塘。水塘喺香港島西嘅薄扶林，近薄扶林村。佢集有薄扶林谷地中咁多條河涌嘅水。涌水出自扯旗山、西高山、爐峯峽、歌賦山、奇力山。水塘分上下兩塘，儲水量約為廿六萬立方米，即約莫六千八百萬加侖。


第一個薄扶林水塘喺一八六三年竣工，是爲全香港第一個水塘。雖然水塘落成，但由於水塘容量太細，根本解決唔到食水問題。據當時估計，全港每日用水量為五十萬加侖。因此水塘一起好，就打算加高水壩同擴建水塘。後尾，工程師威爾遜建議，可以喺原址上游，起第二個水塘，以增水量。


香港政府自二十世紀七十年代起，一直喺薄扶林水塘同郊野公園植林，家下四處林木覆蓋，係全港最好之列。綠樹林蔭，樹種有原生樹種，好似大頭茶同浙江潤楠，亦有人工種植，如濕地松、台灣相思、紅膠木、水楠、木荷、黧蒴錐、黃牙果、包衣椆、布渣葉、細葉榕等。


水鳥同林鳥，以水塘同涌爲濕地生境，郊野公園內常見之鳥，有麻鷹、白頭鵯、紅耳鵯、麻雀、紅咀藍鵲、鵲鴝、大山雀、翠鳥、畫眉、噪鵑、毛雞、珠頸斑鳩等。區內亦有唔少哺乳類動物，好似赤腹松鼠、箭豬、鼬獾、針毛鼠、果子狸、小靈貓、豹貓、赤麂等。


英國統治香港之前，未立域多利城之前，呢帶無乜平地，山邊就係海邊，斜坡滿岩石。響崖石之間，開有一條路，彎彎曲曲，好似裙帶咁，當時水上人同島上村民咁呢帶做裙帶路。英人開埠之後，唐人照舊叫域多利城一帶做裙帶路。


1963年3月近石排灣出土一塊路碑，一面就有寫Victoria 5 mile同裙帶路十八里，另一面有寫Aberdeen 1 mile同石排灣二里。從此睇到域多利城同裙帶路係同地。家下塊碑歸香港歷史博物館。


1841年之下，鄧氏田產係鄧致祥等人承繼，向裙帶路租戶收田租。1841年英國人佔香港島，將呢啲田用來起路起屋。之後由南京條約確認。期間道光廿二年鄧氏呈上《香港等處稅畝總呈》畀廣東布政司有提及英人佔據裙帶路田產。


大潭𡰪就正正喺大潭港最入嘅地方。英人未建大潭篤水塘之前，大潭𡰪係谷地涌口，前面有淺灘。涌口有客家村，叫大潭𡰪，多數姓鍾，亦有幾戶姓邱、陳。佢哋祖先約莫十七世紀，由廣東梅縣同五華遷來，以耕種維生。而對出淺灘係水上人聚集之洋面，以避風浪。


香港政府鑑於薄扶林水塘唔够使，就起多個水塘。政府相中大潭𡰪一帶山谷，分期而建。一八八二年，起好第一個。之後亦有幾個落成。到咗一九一二年，最後一期，起到大潭𡰪村。當時村中住有七十六人，村民全部得到政府賠償，徙去柴灣。


香港大學李嘉誠醫學院，本來叫香港大學醫學院，係香港大學嘅醫科學院，校址喺西高山沙宣道近羅富國徑一帶，附近係教學醫院瑪麗醫院。醫學院前身係1887年創的香港華人西醫書院，1907年改名香港西醫書院，1910年併入香港大學，2005年香港首富李嘉誠承諾捐十億港紙畀醫學院，醫學院為咗答謝，就改名做李嘉誠醫學院，雖然唔少校友反對，但係都喺2006年1月1號正式命名為「香港大學李嘉誠醫學院」。


域多利道係香港島西部嘅一條大馬路，同薄扶林道一樣東西走向，嚮西區同南區之間。條路多數係雙線雙程行車，東北接堅尼地城卑路乍街西端，經摩星嶺、沙灣、鋼綫灣同瀑布灣，去到雞籠灣北部同薄扶林道匯合，全長約5.


王韜，係大清作家同思想家，江蘇蘇州人。佢早年喺上海幫倫敦會翻譯《聖經》同其他西方著作，之後因為太平天國戰亂期間同太平軍有書信來往，被朝廷當做逆賊，所以走難到香港，再用三年時間遊歷歐洲，之後喺1874年喺香港創辦世界頭一份華資華文日報《循環日報》。


皇后大道係香港香港島上面嘅一條馬路。佢係第一條起嘅馬路，不過另一條馬路荷李活道就早過佢起好。皇后大道由堅尼地城去到灣仔，因為太長，就將佢分做三段。就係皇后大道西，皇后大道中同埋皇后大道東。其中皇后大道東金鐘一截，就改咗名做金鐘道，英文名叫Queensway。


干德道係香港一條路，喺香港島半山區，係嗰到嘅主要道路，總長度約莫1.5公里。路東連接羅便臣道同己連拿利交界，西面連接旭龢道同克頓道交界。香港日治時期，干德道改名做出雲通。干德道20號係中環至半山自動扶手電梯半山區出口嘅最南一個，嗰到主要係大單位同埋高尚住宅區。


干德道係因為1864年薄扶林水塘發展儲水計劃而起，嗰陣啲人喺半山西南面斜坡，起咗一條主輸水管，叫薄扶林輸水管。19世紀末，起埋條路，叫Conduit Road，中文就音譯做干讀道。嗰陣嘅有錢人喺呢區起豪宅住。


系統由香港政府同埋中環各大地產發展商分期起。發展商包括香港置地、怡和、信德集團等，喺一啲地方起有樓梯同電梯，而部份連接兩座大廈嘅天橋，重有冷氣。係金鐘一帶，另有一個行人天橋系統，暫時同中環嘅行人天橋系統冇連埋一齊。


一九六七年，六七暴動，中華中學唔少師生參與其中，因為罷工罷課得不到香港市民響應，鬥委會於是將暴動升級為連串土製炸彈襲擊，左派恐怖份子係香港通街放炸彈，搞「遍地菠蘿」想整死香港，左派恐怖份子宣稱「菠蘿」係用嚟炸平暴嘅警察，但係炸傷炸死咗好多都係香港平民百姓，反而搞到左派自己同係背後支持暴動嘅中國共產黨係香港嘅形象越來越神憎鬼厭。


十一月廿七號深夜，中華中學嘅學生蕭偉民係校內嘅實驗室同左派暴徒一齊整炸燀，但係發生意外爆炸，哩個十八歲中華中學男學生被炸到重傷，佢俾自己有份整嘅炸斷咗一隻手，其他整炸彈嘅暴徒係意外發生後走嗮，掉低哩個重傷嘅中華中學學生，差人到場後叫十字車送佢入醫院救治，係現場又起出大批武器，差人之後拘咗五個涉案恐怖份子。


香港政府係事發後因為中華中學被用作整炸彈，所以係爆炸案發生後下令封閉學校，教育司署安排學生轉校。係七月起周圍放炸彈嘅左派宣稱受到迫害，十二月三號，校長黃祖棻因敎唆學生製造炸彈，同參與暴亂被補。佢係鬥委會委員之一。


董趙洪娉嘅阿爸趙卓如係建築師，一共有三個太太。趙洪娉係二太太所生。趙洪娉曾經喺聖保羅男女中學讀書，後來去咗英國讀護理學。趙洪娉廿二歲嗰陣同董建華喺英國訂婚，兩年之後結婚。結婚之後佢哋兩個一直住喺外地，直到1969年至返香港。


係2003年香港沙士期間，董太一路積極幫手抗炎行動，佢不但止冒險巡區，更親自派防炎包俾各位市民。佢除派咗抗炎包之外，仲提啲市民記住一定要洗手，佢嘅金句「洗手，洗手，洗手」再加埋佢全副抗炎裝備，成為咗一時佳話。


香港基本法規定，行政長官喺做任何重要嘅決策之前，都一定要徵詢行政會議嘅意見。好多人都將行政會議當做歐美國家嘅內閣咁睇，但係由於行政會議並唔係以少數服從多數嘅準則嚟做決定，所以即使大部份成員都反對，最後嘅決定權仍然喺返行政長官手上。


行政會議嘅前身行政局係香港殖民地時期香港政府最高嘅決策機構，由港督主持，邀請知名社會人士擔任成員，通常有十幾人。重要政策都需由香港總督會同行政局通過咗先至可以執行。行政局有四個當然議員，包括布政司、財政司、律政司同埋英國駐港三軍司令，其餘由港督委任。


路祥安，英文名Andrew，響董建華做香港行政長官嗰陣，佢係行政長官高級特別助理。中學讀九龍華仁書院，響香港大學文學院畢業。佢因為插手香港大學鍾庭耀做嘅民意調查而出名，喺呢件事嘅調查報告裏面，路祥安被認為係極唔可信嘅證人。


初期黨員主要係生意人、企業家同專業人士，一般覺得親商界嘅資產階級政黨，時人稱為「富貴黨」，2003年搞「旗彩招募行動」招攬各階層入黨，黨員成份開始多元化。重有周邊組織「自由之友」，有近萬會員。2004年，個黨整咗個自由論壇，係香港第一個由政黨起，開放畀公眾參加嘅網上論政平臺。


佢哋嗰黨嘅政治思想同英國保守黨、美國共和黨相似，主張自由市場經濟，要求政府提高透明度，嚴格控制政府收入同開支，包括稅收和福利，響勞資糾紛時比較傾向支持資方。自由黨被視為屬於建制派政黨，在政治上傾向接受政治現實。


2004年立法會選舉之後，自由黨攞到十個香港立法會議席，成為立法會第二大黨。除咗田北俊同周梁淑怡係由地區直選取得議席外，其餘八席都係經功能組別選出。2008年立法會選舉之後，田北俊同周梁淑怡喺地區直選落選，田北俊話主席都唔做。


隨後嗰幾年，自由黨先後由劉健儀、周梁淑怡、鍾國斌擔任主席，但由於喺2012年特首選舉公開挺唐，雖然話就話繼續支持香港特區政府，但係並未表達支持梁振英。梁振英上任後，自由黨同梁振英嘅牙齒印極深。再加上新民黨、經民聯先後成立，自由黨亦無可避免被邊緣化，結果喺2012年嘅第5屆香港立法會選舉、2016年嘅第6屆香港立法會選舉裏面，自由黨議席一路向下跌，分別只係贏得5席、4席。


2016年10月7號，張宇人接任自由黨主席，鍾國斌就擔任黨魁，兩人一坐正就願意同特首梁振英保持良好關係，意味住田北俊時代正式結束。第二年，陳浩濂、符傳富加入林特首管治班子，自由黨同港府關係亦都從此破冰。


2019年，林鄭月娥想強行通過逃犯條例修訂草案，自由黨即刻出聲明表態支持，但係黨魁鍾國斌就有保留，榮譽主席田北俊批評身為行會成員嘅張宇人罔顧民意，認為佢應該好似當年自己噉辭咗行會成員嘅位，田大少後來喺7月更加聯同周梁淑怡、劉健儀、方剛「逼宮」，要求佢辭去行會一職，但係不得要領，面對政府嘅態度更加成為自由黨分裂嘅導火線，田北俊後來接受訪問嗰陣話，佢同幾個反對張宇人路線嘅人有另組新黨嘅打算，派人去選2020年嘅立法會選舉，結果田大少喺2020年3月創立希望聯盟。


就因為自由黨同政府關係時好時壞，佢喺建制派嘅地位慢慢被邊緣化，原本佢代表嘅中產、專業、鄉事同商人階層除咗俾泛民主派挑戰之外，比佢更親中，而且由中國政府扶植嘅新民黨同經民聯亦都進一步蠶食自由黨嘅政治版圖，導致自由黨越嚟越冇埞企。


2021年第7屆香港立法會選舉，自由黨只係派出5人參選功能界別、選委會界別，除咗鍾國斌冧唔到莊之外，易志明、邵家輝、張宇人順利冧莊，喺第6屆香港區議會選舉輸畀泛民主派素人蔡志強嘅李鎮強亦喺選委會界別一擊即中，順利當選。


腳痛落台，係香港第一屆到第二任喺根據香港基本法特首董建華腳痛嘅落台原因。當時香港民眾話董建華「議而不決，決而不行」，鬧爆董建華遲鈍，成日都想拉佢落台。董建華跟住以「腳痛」為由落台。政務司司長曾蔭權做臨時特首。


第三屆行政長官選舉，係喺2007年上半年舉行嘅香港特別行政區行政長官選舉。選舉由800人組成嘅選舉委員會投票，由一位或者多位候選人之中，揀出下一任行政長官。由於立法會修訂咗《行政長官選舉條例》，加入信任投票制度，所以今次就算只得一個人有足夠提名，仍然需要投票。


2007年1月31號，梁家傑喺中環遮打花園宣佈得到111個選委提名，夠晒參加行政長官選舉。2月10號，梁家傑佈取得123名選委提名。2月14號，即提名期正式開始首日，梁家傑即前往提交選委提名表格，共取得132個提名，成為第一個確認嘅候選人。


2007年1月22號以「正積極考慮及預備參加行政長官選舉」名義，好高調咁坐行政長官專車，去到灣仔東亞銀行港灣大廈嘅「曾蔭權競選辦公室」。佢要到2月1號先至正式參選。2007年2月5號佢宣布拎到多過450名委員提名。


2007年香港特別行政區行政長官選舉投票日喺3月25號喺亞洲國際博覽館舉行。香港政府今次響呢度搞，係因為會展爆棚，投票要移去博覽館搞。嗰日上晝9點到11點係第一輪投票。如果無人得到過半數有效票，就會喺下晝兩點到四點舉行第二輪。


喺呢次選舉，800名選委當中總共有789名選委攞咗選票，投票率係99.1%。在投票箱內嘅788票中，有效選票佔772張，另外有11張空白票，4票冇用印章蓋印，一票同時蓋咗印喺兩名候選人嘅空格上。另外有一張空白嘅選票放咗喺投票間地下，冇放進投票箱內。


最初嘅港督施政報告嚟自英國君主嘅「御座致辭」。六七暴動後，港督麥理浩第一次喺1972年10月18號喺立法局解釋施政，直到1976年定名做「港督致辭」。1986年起命名做「施政報告」，並喺1992年起為每份報告定標題。


2017年7月林鄭月娥上任行政長官後，又將施政報告嘅宣讀時間提前到10月，令2017年再次出現兩份施政報告。2019年受反修例運動影響，民主派議員喺林鄭月娥準備進入會議廳發表2019年《施政報告》前叫口號，立法會主席梁君彥用呢個做呢個兩次宣布暫停會議，最終政府新聞處宣佈林鄭月娥將以錄影片段形式發表《施政報告》，係《施政報告》47年歷史以嚟首次。


《2020年施政報告》原定喺2020年10月14號宣讀，但因同中共總書記習近平親自出席嘅深圳經濟特區建立40周年慶祝大會撞期，加上收到中央通知11月下旬到北京同國務院各部委商討一系列惠港措施，政府喺10月12號宣佈延期宣讀，並喺11月16號宣佈將喺11月25號發表施政報告。


2007年10月23號，行政會議通過有關西港島綫嘅財務安排，以擁有權融資模式批准地鐵公司起、擁有同埋營運西港島綫。港鐵公司喺2009年7月開始動工，2014年12月28號通車，而西營盤站就因為B出口要用凍土方式處理有關土壤問題，2015年3月29號先至啟用，整項工程造價大概80億港元。


港島綫係港鐵營運嘅路線之一，服務香港島北岸，由中西區嘅堅尼地城開始，去到東區嘅柴灣為止。呢條綫喺1985年5月31號分段通車，到1986年5月23號全線正式通車，至於其後規劃嘅港島綫西延亦都終於喺2015年3月29號完全通車。


1980年12月23號，當時香港政府正式批准用 95 億港紙，動工起地鐵港島綫，亦否決將電車延長去柴灣嘅計劃。1983年底起好基本隧道結構，工程正式進入高潮。去到1985年5月31號，金鐘站至柴灣站一段正式投入服務，而金鐘站就做咗港島綫同埋荃灣綫嘅轉車站。


跟著觀塘綫嘅服務喺1989年10月1號伸延到香港島，鰂魚涌站成為港島綫同觀塘綫嘅轉車站。為咗進一步紓緩鰂魚涌站轉車嘅擠迫情況，政府提出「紓緩鰂魚涌站乘客擠塞工程」，決定擴建北角站，令佢成為當時第二個接駁觀塘綫嘅港島綫車站。


1998年東涌綫同埋機場快綫正式通車，香港島嘅總站係香港站。地鐵將香港站同中環站用幾條行人自動運輸系統連埋，方便兩條綫嘅乘客轉乘港島綫。隨住將軍澳綫通車，北角站同鰂魚涌站喺2002年8月4號改做同將軍澳綫嘅轉車站。


2005年6月30號，政府批准地鐵起港島綫西延，由港島綫上環站向西延伸，經西營盤、香港大學兩個車站，去到堅尼地城總站。港島綫西延喺2009年開始起，2014年12月28號通車，而西營盤站就因為出口未整好延遲到2015年3月29號先啟用。


但根據報章喺2008年5月報道，北港島綫將唔會瓜分港島綫路段，屆時將軍澳綫延線落成後，港島綫將會「一軌兩用」，由堅尼地城站嘅列車會開往寶琳站、康城站或柴灣站，當中天后站可以轉北港島綫。而根據中西區區議員阮品強、何俊麒同埋甘乃威指出，港鐵將會響銅鑼灣站A出口進行擴建工程連接跑馬地，以取代興建跑馬地站。


因為受到部分地區人士同區內居民大力反對，認為起站破壞跑馬地嘅寧靜環境。港鐵公司喺2007年12月17日宣佈擱置興建跑馬地站。不過，大概喺同一個時間，香港賽馬會表示有意同港鐵公司協商喺跑馬地馬場設立車站，並且改名做馬場站，因此本站興唔興建仍然存有變數。


隨住香港賽馬會係2008年1月11日發表措辭強硬聲明，拒絕補貼上市嘅港鐵公司起跑馬地站，並且指出銅鑼灣站已經可以足夠應付跑馬地居民嘅需求，加上賽馬會主席陳祖澤係港鐵其中一名主要對手九巴同龍運巴士嘅高級執行董事，相信該站嘅興建機會非常之渺茫。


所有受注嘅賽事都係《國際足協》認可嘅賽事，而暫時嚟講主要係以歐美地區嘅足球賽為目標，好似英格蘭國內聯賽及盃賽、西班牙國內頂級聯賽及盃賽、德國國內聯賽及盃賽、意大利國內頂級聯賽及盃賽，重有法聯、瑞典超、挪超、蘇超、巴甲……等嘅國內聯賽盃賽，亦有兩個亞洲國家嘅足球聯賽及盃賽可以玩，佢哋分別係日本聯賽同盃賽，同埋南韓嘅國內聯賽。


遇到每次嘅國際大型足球盛事更加係唔會例外，好似FIFA世界盃足球賽、歐／美洲國家盃、歐／美洲球會盃……等。有時喺呢啲世界性嘅足球大賽之前，各個國家隊之間都會進行一系列嘅熱身賽或者友誼賽，呢啲賽事亦有機會喺足智彩度投注。


運輸及房屋局，係中華人民共和國香港特別行政區政府嘅決策局之一，負責香港海、陸、空交通，同埋物流同房屋政策。2022年7月1號開始，運輸及房屋局被分拆成運輸及物流局同房屋局，亦係香港嘅政府史上最後一任局長為陳帆。


利東站係香港一鐵路車站，喺香港島鴨脷洲東北利東邨附近，歸港鐵南港島綫，2016年12月28號啟用。呢個站係目前港鐵系統入面最南端嘅車站，亦曾經成為中國最南嘅地鐵站。呢個站最高點比海平面高70米，係港鐵系統當中海拔最高嘅地底車站。


由於車站大堂距離利東邨地面約50米，港鐵用四部雙門升降機取代扶手電梯接駁兩層，升降機運作同港島綫香港大學站、西營盤站嘅升降機相若，乘客喺其中一邊入升降機，升降機到達另一層之後，另一邊升降機門就會打開，等乘客離開後另一邊嘅升降機門隨即打開畀樓層乘客進入。


設喺月台上方。好似南港島綫海怡半島站同黃竹坑站，呢個站係首批全站不設客務中心嘅港鐵重鐵車站，近乎無人車站管理，大堂設有資訊台同三部自助客務機，乘客如果遇上票務疑難，須要透過自助客務機嘅視像通話功能向站外職員求助。


港鐵公司喺規劃呢個站嗰時，曾經建議喺漁安苑設立出口，但係最終因為未能夠同漁安苑業主立案法團達成協議而告吹。另一方面，A2出口嘅升降機原本係消防處規定作為緊急用途而興建，經南區區議會爭取，港鐵公司同意開放畀公眾使用，成為通往鴨脷洲橋道嘅出入口，出入口外面有設行人天橋跨越鴨脷洲橋道連接漁安苑。


設喺怡南路同海怡路交界、海怡東商場牌樓前面嘅地底，垂直處於月台同路面之間。同利東同埋黃竹坑站一樣，係首批全站不設客務中心嘅港鐵車站，大堂只有資訊台同三部自助客務機，乘客如果遇上票務疑難，需要透過自助客務機嘅視像通話功能向站外職員求助。


位處海怡半島公共運輸交匯處外面一段怡南路地底，採用島式月台設計，兩個月台位處同一個月台島上面，設有月台幕門。車站位於南港島綫路軌盡頭，往海怡半島嘅列車駛入月台開門後，就會改為相反方向駛離車站。月台同大堂之間以三條升降機同一部升降機連接。


港鐵公司曾經就車站選址提出兩個方案，原本選址喺鴨脷洲邨旁邊嘅海怡路，屬於一個半沉降式車站，特色係車站大堂同出口處於同一層，預計2015年落成。後來因為原本選址有港燈公司嘅電纜阻礙而預計需要延遲3年去到2018年啟用。


2009年7月版本同2010年6月版本嘅刊憲方案圖則嘅切面圖都顯示，車站大堂與兩個月台處於同一層，而大堂位於月台西面，同新加坡地鐵樟宜機場站樓層佈局相近。但係，最終落實嘅設計已經改為將大堂同月台分開兩個樓層。


香港政府於1975年成立地下鐵路公司，由政府全資擁有，負責營運當時重起緊嘅香港地下鐵路。2000年10月5號，地下鐵路公司響香港聯合交易所主板上市，改名做地鐵有限公司，政府雖然重係大股東，但賣咗近10億手嘅股票，成為香港上市公司之中股票持有人最多嘅公司。


香港地鐵上市係香港政府將資產私營化嘅一個重要步伐，標誌住政府進一步減少對自由市場嘅干預。上市後地鐵公司嘅盈餘有進一步增長。2005年，地鐵錄得84億港元盈利，比1997年嘅2.78億港元重要高。目前為止，香港地鐵係全球少數有錢賺嘅公共交通系統。


所謂嘅London Overground，係將倫敦地鐵嘅西倫敦線、北倫敦線同埋部分依家叫Silverlink嘅市區鐵路線合併做新嘅北倫敦鐵路，而東倫敦線會擴建，並且擺埋落Overground度。地鐵公司有份嘅財團要負責埋，改進當地車站嘅設施，同埋令到乘客可以用Oyster咭嚟搭車


機場快綫係香港鐵路有限公司營運嘅鐵路線，連接香港中西區中環嘅香港站，同香港新界離島區赤鱲角亞洲國際博覽館嘅博覽館站之間，屬於機場聯絡軌道系統。由於呢條線連接咗赤鱲角香港國際機場，並以特快形式運行，所以有呢個名。


呢條線由香港站開始，經過九龍半島西部嘅油尖旺區同新界南面嘅葵青區，連接到位於大嶼山赤鱲角嘅香港國際機場，最後去到博覽館站。喺1998年7月6號通車，係香港第一條往返機場至市區嘅鐵路線。自從博覽館站喺2005年12月20號啟用之後，機場快綫就有5個車站，當中有3個係轉車站。


1980年代尾，當時嘅港督衛奕信決定喺大嶼山嘅赤鱲角起新機場同多項配套工程，其中包括機場鐵路，組成香港機場核心計劃，取代已經飽和嘅啟德機場。當時政府邀請地鐵公司負責起大嶼山機場鐵路，以連接新機場同埋市區。


但因為當時中華人民共和國政府對機場核心計劃嘅造價同英國政府出現嚴重分歧，英方要作出多項讓步先可以達成協議。最後機場鐵路成為兩條地鐵路線，分別係東涌綫同埋機場快綫。機場快綫喺1998年7月6號連同新香港國際機場一齊啟用，通車初期設有6卡載客車卡同1卡行李車卡。


同港鐵其他營運嘅路線唔同，機場快綫並唔係一條通勤鐵路線。佢嘅主要作用係運載乘客往來市區同機場同埋亞洲國際博覽館。搭機場快綫嘅旅客，可以選擇喺香港站或九龍站先行辦理登機並行李寄艙手續，而唔使喺機場再搞。


至於來往博覽館站，就與一般搭港鐵嘅方式大同小異，由市區車站入閘嘅乘客，由於已經喺市區車站畀晒車費，去到博覽館站出閘就唔會再扣錢，不過由於機場站冇閘機，由機場去博覽館站嘅乘客就要喺博覽館站出閘嗰時畀車費。


而由博覽館站入閘嘅乘客會先扣除往來機場嘅車費，若果乘客喺市區落車，在出閘嗰時會先回贈原先博覽館至機場嘅車費先至扣返博覽館站至市區車站嘅車費。以八達通乘坐搭機場快綫嘅乘客，可以享有免費轉乘其他港鐵支線嘅優惠。


配合亞洲國際博覽館喺2005年12月啟用，機場快綫由2005年12月20號起延長至當日啟用嘅博覽館站，提供亞洲國際博覽館通勤市區嘅角色。地鐵公司喺2005年10月10號正式公佈，博覽館站嘅收費同機場站一樣，機場站至博覽館站嘅收費係HK$5。


港鐵會為即日來回博覽館站嘅乘客提供回程半價優惠，乘客以八達通由市區前往博覽館，只需要喺館內逗留最少個半鐘，並喺同一日搭機場快綫返市區，就有折扣，往返青衣站同博覽館站嘅即日來回車費係HK$42，九龍站係HK$64，香港站係HK$72。


機場快綫同行走市區線嘅列車唔同，行機場快綫嘅列車經過特別設計，其中一卡係專為香港站或九龍站預辦登機手續嘅寄艙行李而設嘅專用車卡，每列車卡得2對車門，車廂內附設行李架，而絲絨座椅嘅椅背安裝咗小型電視屏幕，但所有列車已經完成改裝工程，取消椅背小型電視，喺每卡車廂加裝四個23吋大液晶體電視，並喺椅背上裝上獨立喇叭同設有音量掣，乘客可以自己調較音量。


呢條線嘅計劃，主要係服務將軍澳新市鎮。香港行政會議喺1998年10月20號批准興建將軍澳綫，並喺1999年4月24號正式動工興建。工程歷時三年，油塘站率先喺2002年8月4號啟用，將軍澳綫行走油塘至北角，取代觀塘綫過海去香港島，同時觀塘綫嘅終點站由北角改為油塘，畀乘客先熟習新嘅轉車安排。


將軍澳綫係兩鐵合併前，地鐵第一條冇任何路段起喺橋面上嘅路線，佢嘅車廠就喺地面。寶琳站雖然起喺地面，但路段被隔音屏障完全覆蓋。地鐵聲稱呢個係由於寶琳站附近嘅樓宇密度比較高，為免列車行駛時嘅噪音影響附近嘅民居，所以將車站範圍冚晒。


將軍澳綫嘅路段唔係全部都係新起嘅，鰂魚涌站同東區海底隧道原屬觀塘綫喺東區海底隧道路段延伸，正式通車使用已超過10年。喺將軍澳綫計劃發展時，為紓緩鰂魚涌站轉綫通道嘅擠塞情況同未來嘅將軍澳綫乘客量需求增加，地鐵公司決定喺現時嘅北角站月台南面起多兩個月台，並將觀塘綫由鰂魚涌站暫時延長至北角站，直至將軍澳綫工程完成後一併列入將軍澳綫。


喺將軍澳綫啟用後，觀塘綫總站由香港島嘅北角站改去將軍澳嘅調景嶺站。原來嘅北角站同鰂魚涌站改屬將軍澳綫，列車喺離開鰂魚涌站同東區海底隧道路段之後，唔再前往藍田站，改行一段新嘅鐵路路段前往新嘅油塘站。現時連接東區海底隧道至藍田站嘅路段用作車務調動時之用。


鰂魚涌站同北角站之路段改動之後亦成為將軍澳線同港島綫嘅轉線站。搭觀塘綫嘅乘客前往香港島需要係油塘站轉將軍澳綫列車，再喺鰂魚涌站或北角站轉港島綫。所以通車初期，由於好多乘客都重未習慣繁瑣嘅轉車過程、以及將軍澳綫嘅列車班次太疏，一度引起混亂。


不過，隨住調景嶺站同將軍澳站附近嘅大型屋苑紛紛入伙，將軍澳綫嘅客量大幅攀升，情況得以大大改善。另外，新世界發展旗下嘅城巴為針對油塘站啟用後對北角至銅鑼灣居民需求，特別喺8月推出海報吸引觀塘、藍田區居民改搭619巴士線以取代地鐵前往北角至灣仔區。


將軍澳綫嘅將軍澳車廠，位於將軍澳南地區，嗰度有大型物業區域發展，叫做日出康城，並喺嗰度加建康城站，已於2009年7月26號啟用。工程喺2006年展開，全程路軌長3.5公里，車站面積35,000平方米，建造成本8.


2002年，地鐵公司發現Rotem列車唔能夠即時適應兩套新舊列車系統，為確保將軍澳綫能夠如期通車，最終令13列韓製列車改行觀塘綫，並重組英製列車嘅車卡排列，將大部分喺1989年從英國都城嘉慕同埋喺1995年買入嘅GEC Alsthom製車卡調去將軍澳綫行。


屯馬綫起緊嘅時候叫做東西走廊，係香港鐵路有限公司嘅路綫之一。呢條線連貫新界西、九龍西、九龍東同新界東，由原本嘅西鐵綫、馬鞍山綫同埋新起嘅沙田至中環綫連成。大圍站到啟德站一段喺2020年2月14號通車，連埋原本嘅馬鞍山綫，夾埋叫「屯馬綫一期」，而全綫喺2021年6月27號通車，總行車時間71分50秒至75分鐘。


鐵路發展策略2014建議，喺錦上路站起一條叫北環綫嘅新支綫，接駁到東鐵綫增設嘅古洞站。北環綫定線全長11公里，全程行車時間大約係10分鐘。北環綫提供新界西北來往北區嘅鐵路服務、以及方便屯馬綫乘客往來深圳。


建議喺香港政府《鐵路發展策略2000》嘅檢討報告有提到，喺2013年透過路政署展開嘅我們未來的鐵路項目諮詢公眾，喺2014年9月公佈嘅《鐵路發展策略2014》被落實興建。2020年5月29號，行政長官會同行政會議批准政府請港鐵公司開展屯門南延綫項目嘅詳細規劃同設計，預計喺2023年開工、2030年通車。


屯門碼頭區係屯門新市鎮其中一個重要嘅住宅區，雖然而家已經有大量巴士提供來往碼頭區至各區，尤其係來往市區嘅交通服務，而且亦有輕鐵連接屯馬綫畀居民使用，不過巴士服務有時會受屯門公路等道路狀況影響，而輕鐵接駁亦比唔上直接有重鐵站使用咁方便，所以亦有聲音要求延長屯馬綫去服務碼頭區龐大嘅人口。


北港島綫完工之後，佢會為港島北填海區提供多一種便利嘅交通接駁。而且亦都便利咗使用東涌綫同將軍澳綫來往港島嘅市民，可以因而幫本身好擠迫嘅荃灣綫過海段分流，以達三條過海路線客量嘅平衡。同時由於東涌綫同將軍澳綫可以直達港島北商業區，亦可以為港島綫分流。


北環綫原本係《鐵路發展策略》中西部走廊鐵路近郊客運綫嘅一部份，後來政府將呢段暫緩興建，並稱佢為西鐵第二期。及後喺香港政府嘅《鐵路發展策略2000》被重點提出，係六個主要新鐵路計劃之一，目標2011年至2016年完成，當時計劃更連接羅湖站。


呢個狀態維持到而家。雖然九廣鐵路公司嘅鐵路網已經交咗畀香港鐵路有限公司營運50年，而香港鐵路有限公司於2008年年報中有描述「北環綫」嘅路綫，但由於香港特別行政區政府冇表態，北環綫嘅處理亦冇包括喺兩鐵合併嘅內容裏面，所以其實並冇確實嘅結果。


路政署喺2009年向立法會話，北環綫嘅規劃要考慮新界新發展區嘅規劃系數，預計有關土地用途、人口／就業數據嘅初步研究結果會喺2010年初得出，到時會檢討北環綫工程計劃嘅走綫、車站選址同埋實施時間表。而《香港經濟日報》亦喺2009年4月14號引述消息指，港府內部已確定，有需要起北環綫，以配合港深機鐵引發香港同埋深圳地區嘅經濟發展。


原計劃嘅北環綫，會由西鐵綫嘅錦上路站出發，喺中途嘅凹頭、牛潭尾同埋新田設三個預留車站，取消咗原本喺《鐵路發展策略2000》建議新田同埋古洞之間連接九廣西鐵同埋九廣東鐵嘅直通路綫，然後喺新起嘅洲頭站接駁東鐵綫落馬洲支線，最後連接支綫既有嘅落馬洲站，兩鐵合併後，港鐵仍然沿用呢個方案。


直至2010年9月，港鐵喺中期報告中修改咗走綫，新路綫同當年嘅《鐵路發展策略2000》提出嘅計劃相似，以「丫」型嘅分岔設計，一方面會同樣連接東鐵綫落馬洲支線嘅落馬洲站，並取消興建洲頭站，改為起另一條分岔線到古洞站作為東鐵綫以及北環綫嘅轉車站，以梅花間竹嘅方式前往落馬洲站或古洞站。


輕鐵761P綫係香港一條輕鐵綫，連接天水圍天逸站同元朗元朗站，2003年12月8號通車。佢本嚟係由停辦咗嘅761綫分拆出嚟嘅特別班次，後尾主綫喺2006年10月8號停辦，呢條綫改做全日服務。佢亦係現存輕鐵綫入面號碼最大嘅。


廣九直通車，又叫港穗直通車、穗港直通車，係來回中國廣東廣州天河廣州東站同紅磡站嘅城際直通車服務，香港境內同港鐵東鐵綫共軌，中國大陸行廣深鐵路，其中一班車終點經廣茂鐵路延長到肇慶肇慶站。依家廣九直通車每日開12孖列車，其中10孖中途停東莞站，有一孖來回肇慶，中途停佛山站。


香港段連接香港西九龍填海區到港深邊境／區界嘅元朗區一帶，全段長26公里，全線起喺地底，只設一個香港西九龍站。撥款申請喺2010年1月16號由立法會財務委員會通過，西九龍站原定預計喺2015年啟用，但係工程出現唔同程度嘅延誤，2018年9月23號正式通車。


其中K15喺運作初期更係由九鐵、香港小輪同信和集團聯合經營，主要係宣傳中港城，同埋接駁中港碼頭。到1990年，K15改由九廣鐵路公司自己營辦。另外嗰時的士團體認為K12嘅運作扼殺佢哋嘅生存空間，所以K12最後一班車喺夜晚9時開。


大多數接駁巴士線嘅客量都係非常之高。不過，由於接駁巴士唔使錢，同時法例唔畀九鐵開辦收費嘅巴士服務，結果俾好多非東鐵乘客濫用。為解決呢個問題，九鐵由1999年5月3號開始，借殼九龍巴士，轉為專利巴士路線，但由九廣鐵路公司管理啲車同埋員工。


K12原本淨係喺平日提供服務，為方便東鐵乘客去大埔中心一帶，K12由2000年5月28號起增設假日服務。但由於的士團體認為噉做扼殺佢哋嘅生存空間，故此K12喺假日冇轉車優惠。另外，香港迪士尼樂園喺2005年9月12號啟用，九鐵公司亦有意染指迪士尼嘅交通市場。


本來，九鐵公司只係租非專利巴士來往上水火車站同香港迪士尼樂園，以套票形式賣，不過的士團體認為九鐵公司噉做係扼殺佢哋嘅生存空間而反對。亦有北區區議員認為巴士線喺北區上落，但唔畀北區居民搭係唔公平。後來九鐵公司推出本地乘客都用得嘅套票，但因為嗰條巴士線客量低兼且嚴重虧蝕，最終喺2007年11月1號起取消。


西鐵喺2003年12月通車，但西鐵只係去到南昌站，結果九鐵安排K16延長到南昌站以接駁西鐵乘客去尖沙咀，並增設假日服務。由於來回程都經海泓道，同K15重疊，加上K16班次比K15密，於是K15自2004年1月4號起取消，並以專線小巴線79K取代。


輕鐵嘅接駁巴士服務喺1988年輕鐵投入服務嗰時開辦。由於政府立法喺大欖涌至凹頭嘅青山公路之間、屯門同埋元朗設立「輕鐵專區」，唔畀九巴開辦「輕鐵專區」內嘅區內巴士線。但部分屯門、元朗區內嘅鄉郊地方係唔適宜行輕鐵，故此有需要由九鐵開辦接駁巴士以應付輕鐵線以外嘅交通需求。


因此，輕鐵接駁巴士同東鐵接駁巴士唔同，由於有「輕鐵專區」嘅關係，故此法例容許九鐵喺「輕鐵專區」開辦收費嘅接駁巴士線，呢樣係東鐵接駁巴士做唔到嘅。喺開辦初期，呢啲巴士以接駁輕鐵為主，到2003年12月西鐵啟用，九鐵重組輕鐵接駁巴士線，以方便乘客轉西鐵。


九廣鐵路公司曾經開辦3條屋邨巴士線，一條係1980年代開辦，來往策誠軒同埋大埔墟火車站嘅50R，2005年8月21號起改由陽光巴士營運。另外喺元朗區亦先後開辦95R同埋916R。916R喺1997年底同95R合併，而95R亦由2002年起改由另一間旅遊巴士公司營運。


香港地鐵喺機場快綫通車後，就已經提供穿梭巴士服務，用嚟方便往返新機場嘅乘客，最初由機鐵站上車要出示下列文件或確認有效八達通，而去機鐵站就乜嘢人都可以搭。但係，運輸署幾次「放蛇」，發現以上違法行為，於是由2006年11月6號開始收緊，由機鐵站上車如果冇八達通機鐵車程都唔畀搭，而去機鐵站就「寧嚴莫鬆」，唔畀啲人藉住呢個服務去機鐵站買飛，只去新機場玩嘅人都唔可以搭。


香港國際機場旅客捷運系統係香港首個無人駕駛嘅旅客捷運系統同膠輪路軌系統，設響香港國際機場客運大樓地庫，共設兩條路線，分別接載乘客往返一號客運大樓嘅東大堂同西大堂，同埋一號客運大樓同二號客運大樓。現時只提供單向由二號客運大樓往一號客運大樓東大堂嘅捷運服務，即係一般使用者唔能夠透過捷運由一號客運大樓前往二號客運大樓。


八達通係香港通用電子找數系統。八達通咭裏頭攝住原子晶片，增值後放響八達通機上高即可找數，堪稱「易過借火」。1997年9月1號八達通啟用，起初淨係巴士、地下鐵路等公共交通工具至用得，其後發展至各行各業，即如百貨公司、食肆、停車場之類，及後甚至愛嚟做學校、寫字樓與及住宅大廈通行咭。


八達通係世界至早電子貨幣之一，其普及程度亦係首屈一指。統計數字顯示，截至2005年有1240萬張八達通用緊，而每日就錄得超過900萬次嘟咭紀錄。八達通公司藉此佳績享譽國際，後嚟重幫荷蘭同中國長沙興建當地電子過數系統。


香港地鐵公司1979年嗰時經已校好晒自動過數系統，當其時嘅車飛係一張磁力咭，分為單程飛同多程飛，後來多程飛被儲值飛取代。九廣鐵路則於1984年改用同類車飛，重嗌佢做通用儲值票。而去到1989年，通用儲值票經已應用到九巴、城巴，甚至乎公共交通之外嘅行業添，譬如快餐店同自助影相之類。


地鐵公司響1993年宣佈將會改用一種可以隔空感應過數嘅車飛。為咗令到多啲市民受落，地鐵公司同九廣鐵路公司、摟埋城巴、九巴同油蔴地小輪於1994年成立聯俊達有限公司。之不過當其時港島公共交通龍頭大佬中巴就唔肯參與。


歷經三年試用，八達通卒之響1997年9月1號正式啟用，其後短短3個月就賣出超過300萬張八達通。八達通起初淨係可以愛嚟搭聯俊達旗下五間公司嘅車，之但係到咗1999年，八達通開始應用於其他行業，同年推出自動增值服務及八達通手錶。


2000年，金管局派發牌照畀各大商舖，廢除八達通非交通類業務不得多過15%嘅不平等條例。2001年1月，啱啱宣佈放棄經營渡輪事業嘅油麻地小輪簽署新股東同意書，同意將股份讓畀新世界第一巴士同埋新世界第一渡輪。


2003年6月29號，香港政府決定將全港18,000個泊車位改用八達通咪錶。呢次大換血行動響2004年11月21號搞掂。與此同時，好多政府公共設施都開始改用八達通找數。2003年11月，八達通公司同荷蘭簽署一張1.


根據2007年7月運輸及房屋局提交嘅沙中綫合併方案，會展站將以綜合轉車站嘅方式發展，唔似得以往嘅方案，以兩個獨立車站嘅形式興建。車站設喺原灣仔碼頭公共運輸交匯處地底，將軍澳綫同東鐵綫月台將以上下兩個島式月台分佈，但唔會提供跨月台轉乘。


會展站設有3個藝術品，其中上下兩層月台嘅預留月台圍版設置呜《東鐵超越一百年，邁向下一個世紀》嘅歷史圖片展，以紀念建設100年嘅鐵路伸延至港島，而近下層月台嘅中央位置會展出港鐵2018年1月建造車站時所發現嘅戰時炸彈，名為《戰爭遺跡》。


九龍塘站共設有3個地底大堂，其中東鐵綫用北面以及南面大堂，兩者都有轉乘通道連接喺沙福道地底嘅觀塘綫大堂。自兩鐵合併後，原本獨立運作嘅東鐵綫北面大堂、南面大堂同埋觀塘綫大堂嘅轉乘通道劃分成收費區連接，令轉車乘客唔使用閘機轉車。


現時設立一條非收費區通道，方便乘客來往東鐵綫北面大堂同埋觀塘綫大堂，但原有觀塘綫大堂嘅非收費區一分為二，乘客喺站內唔可以喺「B出口同C出口」、「A出口同E出口」同埋「D出口」之間相互直接貫通，需要途徑地面通道或入閘往返兩端非收費區。


此外，九龍塘站亦有唔少自助服務設施畀乘客用，包括匯豐銀行、恒生銀行同埋中銀香港嘅自動櫃員機、自動售賣機、自動照相機等。車站內更設有香港郵政郵箱以及「iCentre」免費上網服務設施，方便乘客喺車站內寄信同埋上網。


九龍塘站目前係成個港鐵系統入面第五繁忙嘅車站。由於九龍塘站係東鐵綫同觀塘綫唯一一個轉車站，由朝到晚都有大量新界東部、北部同市區嘅居民喺呢度轉車往來市區同新界。加上車站周邊學校林立，香港城市大學、香港浸會大學同香港專業教育學院都喺附近，所以喺返學放學時間都非常繁忙。


車站旁嘅大型購物商場又一城，亦為個站帶嚟唔少人流。以前原地鐵及原九鐵嘅收費區未合併之前，更有唔少非乘客取道車站大堂來往窩打老道一邊同又一城一邊，但收費區合併後呢啲人流需要改用車站外嘅地面通道及行人天橋。


前地鐵部分嘅九龍塘站響1979年10月1號隨修正早期系統石硤尾至觀塘段通車而啟用。由於當時九廣鐵路重未電氣化，現名香港城市大學嘅香港城市理工學院又未成立，嗰個站喺地鐵通車初期人流較為冷清，當時嗰個站最大客源係來往沙田居民以及喺廣播道返工嘅人。


隨住九廣鐵路電氣化完工，前九鐵部分嘅九龍塘站亦於1982年5月4號啟用，九龍塘站建立目的係作為連接前地鐵系統嘅轉車站。及後沙田，大埔同埋北區嘅新市鎮開發，唔少市民都紛紛搬入新市鎮，用九龍塘站嘅人越來越多，並開始出現飽和。


全新嘅九龍塘轉車通道工程由九鐵同地鐵合作，2001年8月開始起，並喺2004年4月15號正式啟用，並分別配合兩鐵九龍塘站嘅改善工程。通道總長60米，由九鐵月台行去地鐵站只需約90秒，比以前大概快半分鐘。


搭東鐵轉地鐵嘅市民，可以由往紅磡方向列車嘅第2卡位置，直接經新通道到達地鐵站，避免出現第5卡出口過分擠迫，當時當局預計會有3成轉車乘客選用新通道，即7000人次，可足以應付未來15年嘅需求。新通道亦設有多間商店。


地鐵方面就耗資1億幾萬元擴建九龍塘站大堂以及提供相關嘅新設施，包括喺近D出入口嘅大堂裝置12部出入閘機、1部闊閘機，以及喺轉乘通道增設4間商店。此外，喺該站E出入口亦增設一部畀乘客用嘅地面升降機，預備將來接連位於交通交匯處上嘅教育署辦公大樓。


自九廣東鐵尖沙咀支綫喺2004年10月通車後，九龍塘站嘅轉乘人流得以分流到東鐵尖東站。因為尖東站只能方便去九龍南部及香港島嘅乘客，未能惠及往返九龍東西部嘅乘客。加上轉乘時間較短、車費較平等原因，唔少乘客繼續喺九龍塘站轉東鐵綫。


火炭站嘅構思可追溯到1967年《香港集體運輸研究》中嘅「禾寮坑站」，做香港地鐵沙田線嘅終點，同九廣鐵路交匯。沙田線最終冇起，但後來因應火炭工廠區發展，九廣鐵路改喺禾寮坑以南嘅火炭起站，1985年2月15號九廣鐵路電氣化之後至開。


另外，因應香港賽馬會規定，未滿18歲人士喺賽馬日唔可以入馬場。因此畀3歲至11歲小童遊客用嘅「小童遊客全日通」唔可以喺呢個站用。同時小童八達通卡同未滿18歲人士所持有嘅個人八達通卡喺呢個站亦唔適用。即係話，只有成人同長者先至可以喺呢個站出閘。


大堂喺沙田馬場看台入面，因此大堂並非位於月台嘅正上方，有吐露港公路相隔。如果乘客想由月台去返大堂或者相反，都一定要用喺大埔公路上面嘅行人天橋。由於呢條行人天橋駁住看台嘅中間同南面，因此車站分開做北面同南面兩個大堂，兩個大堂都有客務中心同出入閘機。


馬場站係東鐵綫其中一個中途站，淨係沙田馬場跑馬先至開放使用，途經馬場站列車並唔停火炭站，因此乘客需要喺沙田站或大學站等下一班列車轉去火炭站。而由沙田馬場可以步行取道跨越大埔公路嘅行人天橋同埋銀禧花園通道前往火炭站。


馬場站只係喺馬會有馬跑嗰陣先至開，沙田馬場嘅賽馬多數喺星期六、星期日或者公眾假期日間跑，而星期三雖然多數都係喺跑馬地馬場跑夜馬，但係沙田馬場亦會開出嚟做雙邊投注，所以港鐵亦會開埋馬場站，而平時無馬跑就唔會開，不過有部分直通車會通過馬場。


大學站係一個地面車站，但主要大堂係位於2號月台側邊嘅下一層，同時有另一個較細嘅大堂喺1號月台側邊。2個大堂同埋月台由兩條路軌下嘅通道連接。收費區嘅通道喺中文大學嘅一邊設有閘機。雖然大學站望落好似同香港中文大學有一段距離，但係1號月台設有另一個西面大堂通往香港中文大學，並設有閘機方便出入。


大學站響馬料水，因為附近有馬料水碼頭去新界東北，所以曾經係交通樞紐。後尾馬鞍山西面近沙田海一帶發展做新市鎮，起咗好多路，水上交通無咁重要，變成去東北平洲、塔門同黃石嘅碼頭。相反大學站就變成鐵路轉去馬鞍山一帶交通樞紐仔，有巴士同小巴站。


大學站大堂外嘅公共交通交匯處設有巴士同小巴駛經連接9號幹線吐露港公路馬料水段同2號幹線大老山公路去對面嘅馬鞍山路，橫跨沙田海嘅架空天橋去馬鞍山住宅區，以前大學站係馬鞍山居民出入市區嘅重要車站，即使馬鞍山綫通咗車，由馬鞍山去羅湖／落馬洲嘅乘客都係喺呢個站上車比較方便，所以呢個站仍能維持有一定人流。


另外，每逢馬場站開放，大學站會做一個臨時轉綫站，往金鐘方向列車嘅乘客要去馬場站，必須喺大學站等經馬場站嘅列車。而去火炭站嘅乘客搭咗經馬場站嘅列車，亦要喺大學站等經火炭站嘅列車。而喺2008年北京奧運同殘奧會期間，前往沙田主賽場睇馬術比賽盛裝舞步賽事同場地障礙賽嘅觀眾，都要喺呢個站出面轉大會嘅穿梭巴士HK1。


2007年12月2號兩鐵合併，東鐵綫現有大學站，同起緊嘅港鐵港島綫西延香港大學站，站名重複。當其時港鐵未就此事有所定案。有類似情況嘅旺角站，九廣東鐵旺角站就改名做東鐵綫旺角東站。有輿論認為依傳統地名，東鐵綫原有嘅大學站應恢復原名馬料水站，新起嘅大學站就命名石塘咀站，但港鐵發言人指港島綫西延大學站重未正式命名，並重申名稱將會反映該區嘅地區特色。


1988年6月4號下晝兩點，一列九廣鐵路南行貨運列車喺大學站以北嘅白石角出軌，直到第二日朝早10點40分恢復服務。期間九鐵服務中斷咗成日。九鐵方面派出接駁巴士疏導乘客，但場面混亂。例如喺沙田站，夜晚大批乘客爭先恐後上接駁巴士，有人甚至爬窗上車。


2019年7月25號凌晨四點，一列東鐵綫北行工程車喺大學站以北嘅香港科學園出軌，直到下晝兩點幾恢復服務。期間港鐵服務中斷咗成朝。港鐵方面派出接駁巴士疏導乘客，但場面混亂。例如喺沙田站，朝早大批乘客爭先恐後上接駁巴士。


太和站設有2個車站出口，A出口喺太和商場二期嘅車站大堂，而B出口就位於往返車站大堂同埋2號月台嘅行人天橋上面。由於B出口位於狹小嘅行人天橋上面，因此出口只設有出入閘機同埋客務中心，並冇大型嘅車站大堂。


粉嶺站係一個地面車站。月台中間有扶手電梯連接上面嘅大堂，而大堂分為南北出入閘口，出閘之後喺左右兩邊分別有連接住粉嶺名都，同埋橫跨九號幹線直到百和路嘅出口，而南閘口就相反。喺2號月台嘅第9卡有個閘口可以直接去路面小巴站，未有呢個閘口之前嘅設計同未擴建前嘅上水站有啲似樣。


粉嶺站使用量龐大，繁忙時間無論通往百和路定係粉嶺中心嘅車站出入口都人頭湧湧，朝早繁忙時間往金鐘方向月台迫到水洩不通，再加上前一站上水站嘅乘客量更驚人，間中會有粉嶺站乘客上唔到車嘅情況。而粉嶺站朝早亦有大量往來上水同粉嶺嘅學生使用，咁啱返學時間又撞正返工人士出門口時間，令粉嶺站朝早七點九到八點鐘時段更加迫。


附近係住宅區。不過由於車站貼住大型屋苑，好似粉嶺名都、粉嶺中心、祥華邨、華明邨、華心邨等，呢啲屋苑都有好多唔同嘅食肆，價錢又比上水嘅平。所以，唔少由大陸返到嚟香港嘅人，都會喺粉嶺站落車，順便食返餐同慳返一個站火車錢。


上水站係港鐵東鐵綫車站，位於石湖墟同彩園邨之間。由於前九鐵擁有羅湖過境交通服務嘅專利權，所以呢個站除咗服務上水居民之外，唔少新界西居民都會先搭巴士或者小巴去到上水站，再轉東鐵綫經羅湖返大陸，所以呢個站由朝到晚都係車水馬龍嘅。


呢個站設喺禁區內，兩邊嘅一公里內有大石磨同埋沙嶺墳場。呢個站主要係方便香港居民來往大陸，畀遊客經羅湖管制站出入香港，亦令附近居民有一條歸家路。因此所有乘客必須持有有效邊境禁區通行證或持有旅遊證件經本站來往中國大陸先至可以用呢個站。


羅湖站以行人天橋連接深圳羅湖區，並連接廣深鐵路深圳站及深圳地鐵羅湖站。乘客會先喺羅湖管制站接受入境事務處離境檢查，再經行人天橋進入深圳境內，並喺聯檢大樓接受中國邊防入境檢查。而入境乘客就由深圳經行人天橋行去香港聯檢大樓接受入境檢查，之後先可以去月台搭車。


2023年10月，運輸及物流局表示，古洞站項目成本預算約為98億元，當中包括古洞站建造成本約59億元，同北環線主線嘅開支，預計大約係39億元。 2021年政府提供嘅古洞站項目成本預算只係35億元。只係2年時間，古洞站預算就多咗24億元或上升接近六成。


落馬洲站設有4層，佔地約9公頃，地面係公共運輸交匯處。車站內升降機以T代表票務大堂、A代表抵港大堂、P代表月台、D代表離港大堂。車站外升降機則使用G、L1、L2及L3。另外，同層嘅月台同埋抵港大堂唔相通，必須利用扶手電梯經票務大堂先至去得到。


由於車站同時係出入境檢查站，所以站內設有海關、出入境同埋其他重要嘅過境設施。乘客辦妥出境手續後，將會經由一條橫跨深圳河，單臂斜拉式天橋步行去深圳市嘅福田口岸聯檢大樓。乘客亦可以喺同時設於大樓內嘅福田口岸站，轉深圳地鐵4號綫前往深圳市其他地方。


由於單月台設計容納唔到所有觀塘綫嘅車，所以觀塘綫喺好多人嘅繁忙時間嘅列車服務，會用梅花間竹嘅方式，一班用黃埔站做終站，另一班喺何文田站終止服務並且用何文田站底層隧道返去何文田站載客，好似家下青衣站繁忙時間嘅列車服務。


由於車站選址周圍都係大廈樁柱又滿布公共設施同喉管電線，能夠施工嘅空間有限，所以只有1個側式月台畀乘客上落，情況類似現時寶琳站、迪士尼站同博覽館站單月台設計，乘客落車之後，列車就會改為相反方向，畀乘客進入列車前往調景嶺方向。


車站位於香港紅磡。由於現時土瓜灣一帶無鐵路途經，因此嗰區有唔少乘客搭小巴去呢個站轉港鐵。另外，由於車站鄰近黃埔天地、黃埔花園、黃埔新邨、海濱南岸、海逸豪園等多座住宅、商場同百貨公司，亦有喺紅磡工業區嘅上班族使用，因此每日有唔少乘客進出，大部份使用車站出入閘嘅人流都係住喺黃埔同紅磡嘅居民、返工人士、中小學生、食客、娛樂同購物人士。


另外，喺港鐵通車前市民來往黃埔同香港島、油麻地、旺角、深水埗等地，都需要經漆咸道北、加士居道、紅磡海底隧道等幹道，喺繁忙時間飽受呢啲道路塞車之苦，加上巴士綫需要兜紅磡灣，令車程增加唔少，不過自從觀塘綫延綫通車之後，來往黃埔同各區嘅車程慳返唔少，令唔少市民已經逐漸改為乘搭港鐵出入黃埔一帶。


另外由於愛民邨起喺忠孝街嘅「兩側」，但站內嘅指示牌推介使用由A3出口到達，但到達嘅其實係建築喺愛民廣場上面其中四座，要到達沿公主道興建嘅五座樓宇實際上應該利用B2出口到達，亦同樣造成不便。有見及此，港鐵喺站裏面張貼通告指示去何文田邨及愛民邨嘅乘客可以喺B2出口附近搭小巴綫8M。


服務對象主要係居住喺鄰近嘅居民、返班人士、鄰近學校學生、香港公開大學學生同香港理工大學宿舍學生。只係開通咗觀塘綫嘅時期，從L2層嘅車站大堂需要落4層先能夠到達L7層嘅觀塘綫月台，所以除咗上下晝繁忙時間因為鄰近嘅漆咸道北塞車而吸引乘客乘搭之外，整體嘅出入閘人流會較少。


樂富站設有1個島式月台，設有月台幕門。由於樂富站大堂同埋扶手電梯集中喺月台東面，因此月台西面冇大量建構物，並且以牆壁分開1號同2號月台，只有幾條通往1號及2號月台嘅通道。喺樂富站通車嗰時，當時成為修正早期系統中，月台最短嘅車站，亦係唯一有三條並列扶手電梯嘅車站。


1970年，喺《香港集體運輸系統》研究報告中，擬建嘅東九龍綫將會喺鑽石山站同觀塘綫交匯。而1975年，「修正早期系統」列明要鑽石山站預留結構用作東九龍綫擴建之用，因此出現咗預留大堂同月台。研究報告預期東九龍綫興建之後，客量會大增，到時舊有嘅鑽石山站大堂將不勝負荷，所以大堂東南面早已興建大堂嘅擴充部份。


根據「修正早期系統」嘅資料東九龍綫有路軌直接前往九龍灣車廠，用嚟調度列車。因此鑽石山站除咗四條主綫路軌，亦有一條中央路軌，由東九龍綫同觀塘綫共用，為東九龍綫供應列車，亦有助列車轉綫之用。鑽石山站中央路軌同時亦連接彩虹站中央路軌，配合東九龍綫特殊軌道配置。


另外，因為中央路軌由東九龍綫同觀塘綫共用，亦有助兩綫開出聯合特別班次。當往油麻地方向嘅觀塘綫列車駛入鑽石山站中央路軌後，可掉頭駛入東九龍綫嘅主綫前往港島林士站。現時，有關中央路軌用作觀塘綫往黃埔方向路軌，而月台島亦闊過正常。


喺「修正早期系統」通車時，隧道牆壁出現預留月台嘅平台基座、行車隧道旁有機房嘅預留空間、月台及大堂東面亦設有扶手電梯預留空間，有關預留大堂初期只係用圍欄封閉，後來改用圍板封閉。2000年代，港鐵為咗改善車站環境，為鑽石山站加設車站商店，預留大堂附近加設商店同廣告燈箱，但保留後面預留大堂。


車站開幕初期，人流一直偏低，返工時間以外人流更冷清。大老山隧道啟用之後，部份沙田區同大埔區嘅公共巴士開始途經此站，人流開始有所增加。當此站上蓋物業星河明居同大型商場荷里活廣場開幕，使用情況已經大大改善。


鑽石山本身只係一個石礦場，並唔係山名，更冇出產過鑽石。「鑽」本身係動詞，而「石」先至係名詞，代表呢度係個石礦場。一般人相信，係港英政府嘅錯譯。所以「鑽石山」英文畀人錯譯做「Diamond Hill」而唔係「Rock Digging Hill」。


港鐵沙田至中環綫喺鑽石山設站同觀塘綫交匯。根據九廣鐵路公司2005年提交嘅沙中線最終方案擬稿，九鐵鑽石山站將會以一條轉乘通道接駁地鐵鑽石山站。隨住兩鐵合併，運輸及房屋局喺2007年7月提出將鑽石山站發展成綜合轉車站，擴建原有車站，容納觀塘綫同沙田至中環綫。


九廣鐵路公司亦曾經建議用旅客捷運系統連接鑽石山站同埋慈雲山，但喺合併方案下，慈雲山同鐵路嘅連接將改以其它方式。2008年2月，政府亦建議用升降機塔同自動步行通道連接車站同慈雲山。此外，政府同埋鐵路公司亦正研究喺鑽石山站附近嘅前大磡村用地起沙中綫車廠。


根據兩鐵合併初期嘅方案，鑽石山站大堂會用東九龍綫預留部份嘅大堂進行擴建，月台部份亦會用東九龍綫預留結構，包括而家行車綫兩側嘅預留月台，向南北方向起兩個島式月台。東西綫列車會用第一同第三條軌道，而觀塘綫列車會用第二同第四條軌道。


原本往油麻地方向月台會改建畀東西綫列車往烏溪沙方向用，觀塘綫往黃埔方向嘅列車會用新起嘅隧道，由彩虹站駛往新起嘅月台，再返返現時嘅行車綫往黃大仙站。東西綫列車喺鑽石山站嘅行駛方向以左上右落排列，即係同香港大多數鐵路路綫一致，但有別於而家嘅馬鞍山綫，亦唔符合馬鞍山綫原先嘅設計。


港鐵響2009年12月1號喺黃大仙區議會交通及運輸事務委員會中決定採用九龍塘站嘅轉乘方法，並放棄跨月台轉乘，以便減低工程風險同埋對地區嘅滋擾，需要實施嘅交通改道措施嘅規模會比較細。東西綫列車喺鑽石山站嘅行駛方向會以而家馬鞍山綫嘅左落右上排列，直至宋皇臺站同土瓜灣站兩個車站嘅雙層側式月台後，喺何文田站回復以左上右落排列。


由於中央路軌係為九龍灣車廠直接前往鑽石山站而設，因此由九龍灣站唔可以直接駛入中央路軌。另外，彩虹站中央路軌一早已經直接連接咗鑽石山站嘅中央路軌，所以九龍灣車廠嘅列車可以即時供應東九龍綫延伸至慈雲山嘅客量。


彩虹站附近有多個公共屋邨，並有多間中小學，因此人流一直穩定。另外來往西貢及清水灣嘅公共交通好似巴士、小巴等，都以彩虹站做總站或經呢個站，故此有唔少西貢居民，或假日去清水灣遊覽嘅市民，都會喺呢個站落車轉其他公共交通。


1990年代末期，香港政府發現由於過多巴士同小巴線用坪石公共運輸交匯處接駁地鐵，故此批出土地畀前地鐵公司發展公共運輸交匯處、泊車轉乘停車場、商場同住宅。項目於2006年完成，同年2月尾，連接地面交匯處同車站嘅A3出口啟用。


九龍灣站附近喺九龍灣商貿區、住宅區、大型商場同多間學校，而且連接港鐵九龍灣車廠上蓋物業德福廣場及德福花園，加上九龍灣站喺往返位於九龍灣工業區內工商業大廈及商場免費穿梭巴士總站，因此車站一直有高企客流量，尤其喺平日繁忙時段，車站更成為嚴重擠迫「重災區」。


由於九龍灣站附近嘅綜合發展物業德福花園設有一個公共運輸交匯處，所以有唔少九龍灣工貿區穿梭巴士路線、巴士同小巴路線響公共運輸交匯處設置總站，方便返工人士同市民由港鐵站轉交通工具至附近嘅住宅區、工貿區、大型購物中心MegaBox同埋國際展貿中心等地。


九龍灣站近住九龍灣工貿區、住宅區同埋大型商場，而且港鐵九龍灣車廠上蓋有大型綜合發展物業德福廣場同埋德福花園，加上有大量乘客經呢個站轉穿梭巴士去MegaBox同埋國際展貿中心等地，因此平日繁忙時間、星期六、日及公眾假期客量非常高。


藍田站設有5個出口，主要連接鯉魚門道同埋匯景花園一帶。由於藍田站響鯉魚門道以南山坡，同藍田北嘅住宅區有一定距離，所以當時地鐵決定同發展商起行人通道連接啟田道路面，該行人通道啱啱穿過匯景廣場中庭，再沿藍田站範圍嘅扶手電梯先至可以去到啟田道。


藍田站啟用初期，由於上蓋物業滙景花園重未入伙，加上距離山上嘅屋邨同屋苑較遠，故人流偏低。後來隨住滙景花園入伙，而藍田站喺將軍澳綫通車之前亦曾經係將軍澳居民接駁地鐵過海嘅主要車站。同時大型日資百貨公司八佰伴亦喺嗰度開業，人流隨即急增。


喺香港地鐵規劃「早期系統」時，離開觀塘站後下一站為觀塘村站，服務現時藍田站周邊地區，得名自附近嘅觀塘政府廉租屋邨。車站選址鄰近鯉魚門道嘅空置校舍，早喺1976年已被徵用。但隨着前地鐵早期系統規模縮減，上行終點站只到觀塘。


油塘站係港鐵觀塘綫同埋將軍澳綫嘅一個反方向跨月台轉車站，喺九龍觀塘區油塘，由2002年8月4號開始啟用。本站亦係最接近東區海底隧道嘅鐵路車站，亦係將軍澳綫中唯一一個位於九龍區車站。本站設有四個月台，所有月台都設有月台幕門。


油塘站月台設有4個月台，位於U1層同U2層，所有月台都裝咗月台幕門。其中U1層係1號月台同4號月台，並位於同一島式月台，方便由九龍過香港島嘅乘客，直接由觀塘綫月台行去將軍澳綫月台，轉往北角嘅列車，再經東區海底隧道過香港島。


由於油塘站位於茶果嶺道附近嘅山邊，車站喺設計嗰時並冇設立公共運輸交匯處。因此喺啟用嗰時，唔少接駁巴士同小巴路線只能延伸至油塘站附近嘅鯉魚門道做中途站，乘客需利用A1出口嘅扶手電梯同油塘邨往返車站大堂同埋接駁工具嘅車站。


油塘站係觀塘綫同將軍澳綫嘅重要轉車站。因此每日繁忙時間都有好多乘客喺呢度轉車，往返香港島同九龍東一帶。所有利用東區海底隧道往返觀塘綫同港島綫嘅乘客，除咗要喺原有嘅鰂魚涌站或北角站轉車之外，要經將軍澳綫喺呢個站轉多一程車。


因此大部份用呢個站嘅人流係轉車客，往返港島同九龍東一帶。所以，本站係香港九龍觀塘區較繁忙嘅港鐵站之一。另外，車站周邊有多個大型屋邨、學校、鯉魚門廣場及油塘中心，所以用本站出入嘅人流都係居住喺附近屋苑同屋邨嘅居民、中小學學生或者喺附近辦公室返工嘅市民。


而每逢清明節同重陽節，九巴特別路線14S服務期間，都會出現大批拜山人士由本站去聖安當女書院對開嘅巴士站搭該線上去將軍澳華人永遠墳場。到時警方可能會喺本站A出口實施人流管制，以分流大批拜山人士。雖然喺以上兩個節日嘅正日，14S會暫停服務，但仍然會有大量出入閘人流，而油塘站缺點就係令無數市民搭觀塘線來往港島區需要轉多一次車，所以唔少人改用巴士來往港島。


油塘站喺2002年8月4號啟用。呢個站啟用後，觀塘綫所有列車唔再直接經東區海底隧道過海。觀塘綫同將軍澳綫嘅上行綫總站由香港島嘅北角站臨時改做呢個站，為期2個星期，以方便乘客熟習新轉車安排。同時間，北角站同鰂魚涌站亦暫時改屬將軍澳綫嘅短線，列車離開鰂魚涌站同埋東區海底隧道路段之後，唔再前往藍田站，改行一段新起嘅路段前往呢個站。


為配合康城站喺2009年7月26號啟用，將軍澳綫喺7月19號開始實施新行車模式。繁忙時間列車以四班做一組，每隔2分30秒一班，頭三班列車將來往寶琳站，第四班就來往康城站。四班列車聯合服務將軍澳站至北角站一段路線，實際上係加密咗班次，但係去寶琳站同坑口站嘅列車就減少，等車時間亦會長咗。


調景嶺站啟用初期，由於四周只有彩明苑同維景灣畔兩個屋苑，因此車站出入閘人流一直比較少。但由於呢個站係觀塘綫同將軍澳綫嘅轉車站，因此，大部份利用呢個站嘅人流都係轉車嘅乘客，當時成為前香港地鐵系統中出入閘人流較少車站之一。


另外，由於本站設有調景嶺渡綫，當本站有列車故障或者有將軍澳綫嘅列車臨時需要用本站做總站時，車站月台會出現大量人流。另外，每日亦有港鐵列車用位於本站嘅渡綫進行同方向嘅車務調動，康城站穿梭列車亦會用渡綫調頭。


而星期一至六非繁忙時段、星期日同埋公眾假期，前往康城站嘅列車，都唔會由北角站開出，改為每12分鐘由呢個開出，叫做「康城站穿梭列車」。由北角站出發去康城站嘅乘客要先搭去呢個站或者將軍澳站，再轉穿梭列車。


深水埗站係深水埗區最繁忙嘅港鐵站，因為位於深水埗市中心，附近嘅高登電腦中心同黃金電腦商場、鴨寮街及西九龍中心等係該區主要購物地點。此外，有部份石硤尾區居民嫌石硤尾站不便而使用本站來往尖沙咀至港島各區，所以佢哋多數會行去太子站或深水埗站，當中往來大嶼山嘅乘客多數會行去深水埗站。


深水埗站自從啟用以來一直無連接地面嘅升降機，為方便出入站，港鐵公司於2010年3月開始建造一部連接大堂及長沙灣道同北河街交界地面嘅升降機。升降機已於2012年5月16號投入服務，成為「用心聽‧用心做」計劃下第二部落成啟用嘅升降機。


由於長沙灣地區發展前本身係一個長形海灣，因此範圍幾大，區內有唔少建築物以深水埗或長沙灣命名，如長沙灣道、寫字樓長沙灣廣場、深水埗運動場、長沙灣政府合署等，有啲唔近長沙灣站。亦因此令唔少市民誤會，誤以為建築物名稱有「長沙灣」就等如喺長沙灣站落車。


荔枝角站啟用初期，由於車站設於長沙灣工貿區，因此平日時間都有唔少乘客返放工同交收貨物，非常繁忙，而且茘枝角站係最近深水埗運動場嘅港鐵站，所以亦有唔少參加陸運會嘅學生使用。西九龍新填海區屋苑或屋邨入伙，使部份居民利用車站搭港鐵前往市區。


荔枝角站計劃嗰時原名長沙灣站，但因當時長沙灣站用咗個名，最後先依該區西部嘅荔枝角改名荔枝角站。然而，嚴格嚟講，車站位置唔喺荔枝角，而係喺成個長沙灣西北面，而長沙灣廣場同深水埗運動場都係接近荔枝角站，唔近長沙灣站。


另一方面，荔枝角站個「荔」字，喺站內範圍被寫成「茘」字。有傳聞指係因為當時承辦興建地鐵工程嘅日本財團，製作車站名嘅字型時，未有留意到「荔」嘅中文漢字同日文漢字寫法唔同，所以用咗「茘」呢個日文漢字寫法。


成個美孚站可分做荃灣綫同埋屯馬綫兩個部分，其中荃灣綫嘅大堂同埋月台分別喺L2同埋L3層，L1層係通往屯馬綫大堂嘅通道。條通道伸延去到喺荔枝角公園嘅地面出口，同埋屯馬綫大堂位處嘅C層，屯馬綫嘅月台喺地面。


美孚站有荃灣綫同埋屯馬綫大堂兩部份，並設有行人隧道連接兩個車站大堂。後嚟因兩鐵合併，部份行人隧道改做收費區通道，以方便轉乘兩條路線嘅乘客。喺荃灣綫大堂同埋轉乘通道都設有車站商店，而屯馬綫大堂更加設有郵箱。


本站設有四個月台，各月台都設有月台幕門。荃灣綫1號同埋2號月台共用一個島式月台，位於美孚新邨地底，介乎荔灣道至到美孚巴士總站之間。屯馬綫1號同埋2號月台係兩個側式月台，喺荔枝角公園貼近呈祥道嘅地面，側式月台佈置同上環及坑口站一樣。


由於西鐵綫車站位置偏遠，並需要通過轉乘通道到達荃灣綫月台，加上車費高，故此九廣西鐵通車初期使用量偏低。及後當時嘅九廣鐵路公司推出月票及日票計劃，以低過巴士嘅車費吸引乘客搭西鐵，令更多乘客改用西鐵進出市區，以及因為屯元天居民越嚟越多，本站人流不斷增長。


其後專線小巴路線81K同西鐵綫提供免費轉乘優惠，由於專線小巴81K直達荔枝角道、部份長沙灣工廠區同埋西九龍新填海區，吸引乘客喺本站轉嗰條線。因此每逢返工放工時間同埋例假日都有相當多乘客經本站轉荃灣綫或其他公共運輸工具往返港九市區。


隨住九廣西鐵喺2003年12月20號正式通車，西鐵美孚站啟用，當時嘅地鐵美孚站連接西鐵嘅轉乘通道及D出口亦同時啟用。喺兩鐵合併前，當時美孚站嘅地鐵荃灣綫同埋九鐵西鐵部分分別由兩間鐵路公司管理，並唔係以類似南昌站嘅形式視作同一車站管理，兩站嘅分界位於轉乘通道近D出入口嘅位置。


兩鐵合併喺2007年12月2號實施，港鐵公司將原有嘅地鐵荃灣綫同埋九鐵西鐵嘅美孚站合併為同一車站管理，並將九廣西鐵改叫西鐵綫。由於舊有車站出口代碼出現重疊情況，故此港鐵公司喺合併後重新編配出口字母，西鐵綫大堂嘅A至C出口改為F至G出口，以免乘客混淆。


兩鐵合併後，美孚站合併為同一車站管理，港鐵公司之前喺美孚站搞咗一系列車站改善工程，包括拆除轉乘閘機，喺轉乘通道劃分為收費區、起多兩部升降機同埋客務中心等，工程已經喺2008年11月24號完成。而家荃灣綫、西鐵綫嘅乘客可以喺閘區入面轉車，唔使中途出入閘。


地鐵荃灣綫通車初期，因為荔景站近住荔景山各大屋邨，而且嗰區嘅巴士服務欠佳，因此荔景區居民逐漸改用地鐵進出市區同荃灣，客量一直保持平穩。東涌綫通車之後，呢個站變成荃灣綫同東涌綫嘅跨月台轉車站，因此令呢個站成為交通樞杻，每日都有好多來往葵芳至荃灣與港島西市區及由大嶼山往返旺角等區嘅乘客喺呢個站轉車，亦有部份需要上落兩層月台嘅學生因為有特惠車資而唔搭巴士，改用港鐵往來。


由荔景站搭東涌綫過去香港島快啲，因此港鐵建議乘客用東涌綫前往香港島，但東涌綫班次好疏，由於呢個原因同埋要喺香港站行去中環站先可以轉港島綫，因此用荃灣綫過海轉港島綫去港島東區會方便啲。而港鐵為咗方便乘客選擇合適嘅路綫到港島，荃灣綫列車由葵芳站開去呢個站途中，會作出提示下一班東涌綫列車往香港嘅開出時間，而喺2009年3月，港鐵錄製咗預錄廣播，取代車長讀出廣播。


荔景站前身係貨港站，本來打算服務當時起緊嘅葵涌貨櫃碼頭。後來香港房屋委員會計劃喺貨櫃碼頭對開山坡興建「麗景邨」，車站移至現址並改名麗景站。最後屋邨喺落成時定名「荔景邨」，站名亦改為茘景站，成為通車時正式使用嘅站名。


葵芳站係個架空車站，地面係車站大堂，而月台架空喺大堂之上。佢係荃灣綫向南行第二個架空車站。月台採用側式月台設計，兩個月台嘅候車位置俾路軌分隔。來往葵興站一段嘅架空路軌設有混凝土隔音屏障，係首項地鐵喺起嗰時已經規劃嘅減低噪音工程，以減低列車嘈音對鄰近嘅葵芳邨影響。


葵芳站係葵青區葵涌部份嘅大型交通中轉站，有多條巴士線連接，車站又設有大型巴士總站，畀乘客轉巴士入新界西北區，再加上附近又有多個大型商場、公共屋邨和葵青劇院，另外有唔少讀青衣IVE嘅學生，都搭港鐵荃灣綫或巴士到本站轉88C小巴或IVE校巴返放學，成為區內最繁忙嘅港鐵車站。


同葵芳站一樣，葵興站都係葵青區葵涌部份一個交通中轉站，雖然規模唔及葵芳站，喺公共運輸交匯處都有一啲巴士路線連接車站同週邊地區。葵興站啟用嗰時，區內幾條直接來往九龍區嘅巴士線被逼停辦，因此居民多數選擇喺葵興站搭地鐵來往市區。


港鐵公司喺2008年1月決定喺港鐵所有前地鐵網路嘅8個地面同埋架空車站加建月台閘門同埋改善而家嘅通風設計，以便減輕乘客墜軌嘅問題。該個月台閘門同而家欣澳站所採用嘅月台閘門係同一設計，淨係得而家月台幕門嘅一半，大約高1.


大窩口站喺1982年5月10號隨住荃灣綫首段工程通車而啟用。喺荃灣綫計劃初期，大窩口站主要服務三棟屋村至大窩口邨一帶居民，後因荃灣綫定線影響三棟屋村大部份地基，政府將舊有三棟屋搬遷，並成為現時三棟屋博物館。


喺荃灣綫嘅啟用初期，由於綠楊新邨未建成而且遠離當時喺沙咀道一帶嘅荃灣市中心嘅關係，當時荃灣站流量頗低。但係隨著新市鎮嘅發展、車站附近多個商場落成同埋行人天橋網絡落成之後，荃灣北部幾乎取代咗荃灣中部成為區內最繁盛嘅地區。


荃灣站雖然係荃灣綫嘅終點站，但係用咗對向式月台嘅設計。呢嗰係因為根據原設計，荃灣站淨係中途站，並且打算喺而家嘅荃灣站嘅西面嘅柴灣角，起一個「荃灣西站」做終點站，並且同埋新界西部走廊接駁，但係因為收地同埋人口唔夠嘅問題一直唔可以起。


而家，西鐵綫喺荃灣海旁起咗荃灣西站，但係西鐵綫嘅荃灣西站同埋荃灣綫嘅荃灣站並無任何嘅關連，亦不可以同荃灣站直通。雖然荃灣站並唔係接駁西鐵綫荃灣西站嘅車站，並需要分別繳付兩程嘅車資，但係兩站之間有專線小巴95K同埋301M連接，而步行全程大概需要15至到20分鐘。


車站設有2個月台，以島式月台排列，兩個月台嘅列車都前往堅尼地城方向，並不設落客專用月台及調頭隧道，列車到站後會喺該月台同一時間進行上落客及調頭，乘客可以按指示喺1號月台或2號月台搭港島綫往堅尼地城方向嘅列車。


由於本站近住柴灣車廠，每當返放工繁忙時間之後，部份港島綫列車喺本站1號月台清客後，會暫停服務，返車廠，月台會喺嗰啲列車到站前發出廣播。嗰啲列車到站後，目的地顯示屏將會顯示回廠，而月台顯示屏中將顯示本班是不載客列車，使候車乘客知道列車到站後，只會落客，然後返車廠，並唔會載客。


杏花邨站係港鐵港島綫嘅中途站，喺香港東區白沙灣杏花邨，位置介乎亞公岩同柴灣之間。車站喺地面，設有兩個側式月台。本站係港島綫唯一一個地面車站，而車站側邊係港島綫嘅柴灣車廠，上蓋係港鐵公司物業杏花邨同埋大型購物中心杏花新城。


杏花邨站係港島綫唯一一個地面車站。杏花邨設有2個相對嘅側式月台，月台中間設有水泥隔音同廣告板。杏花邨站冇同其他港島綫車站一樣，喺月台牆壁掛設大型書法車名字樣。月台全部用紙皮石牆身，車站設計以及佈局同荃灣綫荃灣站相似。


而喺2001年杏花新城翻新完嗰時，恒生銀行被編排喺A1出口行人樓梯旁邊嘅杏花新城中翼商場入面，同站內嘅銀行只係隔咗幾十米，於是站內銀行喺2002年停止服務，該位置經翻新後，恒生銀行增設兩部自動櫃員機。


雖然喺北角站轉車較鰂魚涌站方便，由於將軍澳綫月台係後期加建，故此相對於其他太子站、油塘站等跨月台轉車站嘅轉乘通道，北角站來往兩綫嘅轉乘通道較長。現時喺轉乘通道內有張貼告示及廣播，勸導乘客唔好喺月台上追車。


北角站響北角英皇道下，由於車站接近私人樓同埋學校，因此喺一日內唔同時間都有唔少乘客利用呢個站。鰂魚涌站轉綫通道紓緩工程後，北角站成為一個轉車站，所以北角站分流部份往返九龍嘅乘客，用呢個站轉將軍澳綫及港島綫。


但係，呢個站只為將軍澳綫乘客往返九龍東或將軍澳以及港島綫往上環至炮台山沿途各站提供轉乘。將軍澳綫乘客如果往返九龍東或將軍澳及港島綫嘅太古站至柴灣站，用鰂魚涌站轉車會比用呢個站更方便，但係好多乘客唔想行鰂魚涌站冗長嘅轉綫通道轉車，所以會用北角站轉車。


1967年，地鐵規劃港島綫初稿中，位於北角地區嘅車站叫做「七姊妹站」，位置喺鰂魚涌健康邨之下。1981年，因為鰂魚涌用地規劃作出更改，原有位置改作污水處理廠，車站向西移，並改叫「北角站」，北角站喺1985年5月31號啟用。


為紓緩鰂魚涌站轉綫通道嘅擠塞情況以及未來嘅將軍澳綫乘客量需求增加，港鐵公司決定喺北角站港島綫月台南面起多兩個月台，並將觀塘綫由鰂魚涌站暫時延長至北角站，直至將軍澳綫工程完成後一併列入將軍澳綫內。由於地底設施密集，而且原本車站上嘅工地已經起咗樂嘉中心及國賓大廈，所以若果要擴建車站，有關工程需要搵過塊新工地。


為配合康城站喺2009年7月26號啟用，將軍澳綫喺7月19號開始實施新行車模式。繁忙時間列車以四班做一組，每隔2分30秒一班，頭三班列車將來往寶琳站，第四班就來往康城站。四班列車聯合服務將軍澳站至呢個站一段路線，實際上係加密咗班次，但係去寶琳站同坑口站嘅列車就減少，等車時間亦會長咗。


天后站係香港一個鐵路站，喺港鐵港島綫之上。個站喺銅鑼灣東側，維多利亞公園東面，高士威道至英皇道地底。個名係因為附近有間銅鑼灣天后廟而得嚟嘅。喺個站起咗之後，銅鑼灣呢部份，亦都畀人誤叫「天后」。其實個站附近就係銅鑼灣街市。


天后站係一個地底車站，共設有10條扶手電梯。其中8條連接大堂同各月台，其餘2條則往返車站大堂同A出口。2005年12月更整多1部升降機，方便乘客來往大堂同月台。另外，為節約能源，本站嘅10條扶手電梯中會有5條喺非繁忙時間期間暫停使用。


由於天后站附近多數係住宅，除咗返工放工同返學放學繁忙時間外，平日較少人使用，係港鐵港島綫17個車站中人流較少嘅車站。由於呢個站同炮台山站非常接近，部分服務範圍同炮台山站重疊，乘客可以選擇用炮台山站或天后站，呢個亦係天后站客量偏低嘅間接原因。


1967年，地鐵規劃港島綫初稿中，呢個站係叫做「銅鑼灣站」，位置喺油街一段英皇道，以及七海商業中心嘅地底，同而家炮台山站位置相約。1980年，地鐵對港島綫嘅規劃作出更改，將原本嘅銅鑼灣站一分為二，稱為域多利同炮台兩站。


現時，灣仔站共分為上、下層大堂，上層大堂主要係出入閘同設置車站商店之用，而下層大堂就放置售票機畀乘客買單程票，同往柴灣方向嘅1號月台同一層。由於下層大堂係後期由收費區改建而成，故此往返上層大堂嘅非收費區通道只有原本通往各月台及大堂嘅樓梯，冇任何扶手電梯或升降機連接，所以少人用啲。


灣仔站響香港灣仔區，灣仔區係個重要嘅商業區同住宅區，鄰近設有好多私人住宅大廈、學校、酒樓、食肆。另外，該站亦近住多個公共服務設施，如修頓球場、修頓遊樂場、修頓體育館、修頓中心、家庭計劃指導會、香港小童群益會等。


有唔少跑馬地居民亦會喺灣仔站轉搭地鐵往來其他地區。再加上可通過柯布連道行人天橋，前往位於灣仔北嘅多個辦公大樓，因此每日有唔少返工客進出該站，尤其喺平日星期一至五上下晝繁忙時間，由於有好多政府部門嘅職員用呢個站出入，因此車站月台同大堂會出現擠逼。


站內連接大堂同1號月台嘅電梯數目亦由最初嘅4條增加至6條。連接1、2號月台嘅電動扶梯數目由3條增至4條。另外，為節約能源，本站部份嘅扶手電梯會喺非繁忙時間期間暫停使用。站內嘅出入閘機亦增至超過50部。


根據地鐵公司原來嘅南港島綫計劃，南港島綫東段喺其中一個方案下將會喺灣仔站設站，灣仔站將會進行擴建，並喺莊士敦道地底興建新月台。假若工程完成，該站將會成為南港島綫東段同港島綫嘅轉車站，方便乘客轉港島綫往返柴灣方向嘅列車。


而家起緊嘅沙田至中環綫嘅過海段將會喺灣仔區設會展站，西邊連接金鐘站，東邊過海去到紅磡站同東鐵綫直通運行。到時東鐵綫嘅乘客可以唔使轉車直達會展站，往來灣仔北嘅辦公大樓、會展中心等地，預計可以幫灣仔站分擔一部份乘客。


上環站係港鐵港島綫嘅中途站，響香港島中西區上環德輔道中地底，響1983年3月開始起，1986年5月23號起好。呢個站係地底車站，有兩個側式月台，全部月台都有月台幕門。上環站喺計劃之時，叫上環街市站站同林士站。


林士街大堂原本係計劃緊嘅東九龍綫林士站車站大堂。為免起林士站嘅時候影響上環站運作，前地鐵起上環站時已經響林士街地底預留該站車站大堂同埋月台。林士站本身都有車站控制室、完整嘅車站大堂、商店及客戶服務中心等，具備獨立運作嘅條件。


上環站港島綫嘅月台設計，有別於港島綫其他車站。1號同2號月台睇落好似兩個響唔同層數嘅單向式月台，但事實上係對向式月台設計，只係兩個月台之間畀牆壁完全阻隔，令乘客唔知道兩月台位於同一層，同南昌站、荃灣西站同坑口站嘅設計類似。


以前港島綫西延未通車嗰陣，當港鐵列車響南面嘅2號月台落客後，便會利用無人駕駛列車系統駛入車站西面嘅掉頭路軌，再掉頭進入北面嘅1號月台上客。而上環站掉頭路軌盡頭位於德輔道西同高陞街交界，預留做延伸港島綫之用，詳情請參考港島綫西延。


位於林士街地底嘅空置月台，呈南北走向，同港島綫月台成一直角。該島式月台原本預留做東九龍綫林士站之用，自上環站啟用至今一直空置，月台邊緣設有欄杆以防止乘客誤闖隧道，未裝任何路軌或架空電纜。港鐵公司將月台嘅兩面用磚牆封咗，只留低約60米嘅月台位置，設置通道連接林士街車站大堂同港島綫月台。


而喺月台北面有兩條上咗鎖嘅臨時樓梯，方便清潔工人入去隧道做清潔。月台上嘅舊式吊板、柱同埋牆上都無印站名同埋任何資料。以上各點，再加上同上環站一樣以淺棕色為車站主色，同一般車站嘅柔和燈光對照下，成個被荒廢咗嘅月台更加令人覺得陰深恐怖。


由於林士站同上環站本身嘅結構唔同，另外港島西環一帶附近有前身為隔離精神病院嘅高街鬼屋，加上上環多咗一個荒廢月台，因此傳說林士站「猛鬼」，但隨住多方人士考究證據，呢個傳聞亦不攻自破，但就令上環站多咗份神秘感。


該月台而家係兩條單方向通道，一條由上環站2號月台連接林士街大堂，另一條由林士街大堂連接上環站1號月台，2條通道各設有2組共4條扶手電梯，並以圍欄分隔，互不相通。如果乘客錯誤走到連接林士街大堂的通道，則可以用林士街售票大堂嘅升降機到達上環站1號月台，再行去德輔道中大堂。


上環站同中環站一樣，位於中西區嘅商業區內，繁忙時間車站都有返放工乘客搭港鐵。加上近住港澳碼頭、巴士總站等交通樞紐，所以每日使用本站轉乘其他交通工具嘅乘客非常之多。使用人士來自帝后華庭、達隆名居、文咸街同埋永樂街往來中環、銅鑼灣及太古城嘅住戶同埋返工人士。


1980年12月，香港政府正式批准起港島綫，終點站由堅尼地城站縮短至上環站。同1970年方案唔同嘅係，成個車站都向地底下移幾十米，並由島式月台改做側式月台，以便保護四周建築物發展。為避免起東九龍綫終點站嗰時會影響上環站嘅運作，響林士街地底預留咗該站車站大堂及月台。


另一方面，由於東九龍區人口增長放緩同埋落實搬遷啟德機場，東九龍綫嘅落實一直遙遙無期，而林士街嘅東九龍綫預留月台亦一直空置。1990年，政府更喺《香港運輸政策白皮書》提及東九龍綫原有過海路段由機場快綫取代，並重新規劃東九龍綫，意味住林士街月台將會冇用武之地。


為配合港島綫西延通車、上環站由終點站變成中途站所引致嘅人流方向改變，港鐵公司喺2010年8月28號開始改建上環站，包括改建東大堂、增建洗手間、收窄E3出口以容納新設嘅站外升降機、更換LED光管、信號系統升級、填平林士街月台，以及增建2號月台往東大堂嘅升降機。


1967年設計，西營盤站係港島綫一站，喺皇后大道西地底，東及桂香街，西及忠正街。香港政府為減輕地鐵負債，1982年到1983年3月間，港島綫地鐵公司先起一段，即上環到柴灣，以解決中西區交通嚴重擠塞，引致干諾道及皇后大道西部份居民前往中區、太古及銅鑼灣。


2003年12月，規劃署分區計劃大綱核准圖編號，寫咗港島綫德輔道西西延嘅車站位置，改喺德輔道西94號到170號電車路地底。喺德輔道西110號地面，會見到電力支站，貼有地鐵告示。鄰近嘅醫療中心，有個向德輔道西嘅密封房間，可能係未來車站出口。


之不過，2004年3月，港鐵公司港島綫西延嘅初步設計，西營盤站又移向東南，喺第三街同香港佐治五世紀念公園交界地底。港鐵公司向《明報》透露，咁係避免主要街道工程，以免滋擾，亦可順勢收納半山區居民。但係，香港佐治五世紀念公園附近，有好多特色嘅石牆樹，居民擔心港鐵會斬老樹，當地區議員發起「地鐵到我家，老樹不搬家」運動，要求地鐵公司施工，要保護該處石牆樹。


由於鄰近多個西營盤或者西半山住宅區，以及多間中小學，因此車站服務對象都係學生同居住喺西營盤同西半山嘅居民。同時靠近「海味街」以及近年有多間高級餐廳同酒吧進駐而被稱為「小蘇豪」嘅高街，附近亦有多間酒店，所以人流不絕。


香港大學站係香港一個鐵路車站，喺香港島石塘咀，屬港鐵港島綫同南港島綫西段。喺早期設計，位置唔同，初名卑路乍站、後名屈地站，都係用附近馬路來起名。如今座落香港大學以北山腳。個站可步行往來石塘咀同香港大學一帶。


1967年最初設計，個站係港島綫一部份，想起喺卑路乍街，即係山市街同荷蘭街一段，所以叫卑路乍站。站喺正卑路乍街南面樓底，所以山市街同李寶龍路之間嘅樓，都打算拆咗重建。而站早就預咗搭客無咁多。1971年設計，決定東移去屈地街一帶，所以改名做屈地站。


站位於嘉安街、屈地街同山道之間，一段德輔道西嘅地底，而附近商住大廈創業中心同埋商業大廈太平洋廣場，均預留位出入口同大堂。1986年通車港島綫，屈地站有預留位置，但一直都無起個站，皆因人口少，技術繁，唔合經濟。


直到21世紀初，先至重提舊事，但路綫經已不同，偏向山邊。大型私人屋苑寶翠園重建，車站西南移至寶翠園一帶。到咗設計2006年方案，地鐵公司打算遷就香港大學同半山區，將車站移到山道同薄扶林道之間，山坡底。


站由金門西松聯營負責興建，合約要埋其他兩西港島線車站，工程項目編號為WIL704。2005年6月建議，站係港島綫延伸段，即港島綫西延同南港島綫轉車站，而非早前建議，係南區鐵路支綫一站。當時支綫亦稱西港島綫，即現時暫稱「南港島綫西段」嘅前身。


不過有當地居民反對，認為站係服務社區，而唔係大學，更加唔滿意地鐵方面，喺未咨詢居民情況下就擅做決定，建議改爲石塘咀站，石塘咀即站在地，合符貫名準則。另一方面，呢三名，就係三區議會選區名，代表區議員，亦僵持不下。


兩鐵合併，如果唔改名，港鐵就會有兩大學站。因此，有傳東鐵綫大學站，復名馬料水站，噉樣令香港中文大學學生不滿，喺網上論壇同香港大學嘅學生激辯。但港鐵指，港島綫西延大學站唔屬正式名，重話重新改名先至會反映出呢個區嘅特色。


南港島綫、港島綫西延，兩綫分期興建，所以月台都分階段起。地鐵公司二零零六年八月，發表修訂建議方案，香港大學站喺港島綫西延啟用時，會設一層島式月台，供港島綫列車用。至於南港島綫西段嘅設計，則未有相關資料。


至於來往堅尼地城站嘅乘客想喺呢個站轉車，就要坐電動扶梯，往來上下兩層，到啱月台。然而，由於南港島綫西段，興建時間尚未明朗，因此地鐵公司二零零六年八月，發表修訂建議方案，無留位畀南港島綫西段，以務求降低成本。


車站鄰近香港大學，因此有唔少香港大學師生，甚至校外市民亦會選擇使用呢個站往返大學。返學嘅繁忙時段，好容易因為大量乘客需要喺A出口搭𨋢上去大學而排長龍，有時會由A出口通道排到車站大堂附近，甚至排到去其他出口嘅通道，而放學時段就會由A2出口港大嗰邊開始排長龍。


一九六七年初步起集體運輸系統，堅尼地城站係港島綫總站。原設計喺域多利道，堅尼地城屠房同鐘聲泳棚側邊。鐘聲泳棚一帶嘅臨時巴士站，會變成永久，即係家下堅尼地城巴士總站。原站設計想將西部海面交通，由此站接駁。


二零零五年六月，地鐵建議堅尼地城站，爲港島綫延伸段，即係西港島綫嘅車站，而非早前建議，南區地鐵支綫車站，該支綫原本叫西港島綫，即南港島綫前身。個站亦東移科士街臨時遊樂場地底，即爹核士街同士美菲路一帶。


地鐵公司2006年8月發表西港島綫修訂建議方案，堅尼地城站位於科士街臨時遊樂場地底，即爹核士街及士美菲路一帶。車站分為兩層，地底一樓係車站大堂，地底二樓係兩個側式月台，月台設計近似上環站。而車站地面出口，即舊堅尼地城游泳池個位，設有公共運輸交匯處，方便鐵路乘客轉乘其他公共交通工具。


車站鄰近只有住宅、辦公室同社區綜合大樓，鄰近並無大型購物商場同百貨公司。因此，服務對象主要係居住於鄰近嘅堅尼地城居民同上班人士。所以，除咗上下班嘅繁忙時間外，整體嘅出入閘人流較少。因此呢個站係港鐵港島綫17個車站當中其中一個人流較少嘅車站。


青衣站係個架空站，總共有6層，有4個側式月台，全部月台都裝上月台幕門。地面係私家車上客區、U1層係東涌綫票務大堂、U2層係去香港站方向月台、U3層係閣樓、U4層係去東涌同機場／博覽館方向月台、U6層係停車場。


青衣站設有4個大堂，包括喺U1層嘅東涌綫票務大堂、U4層連接青衣城F出口嘅東涌綫大堂、U2層機場快綫抵港月台大堂、以及U4層機場快綫離港月台大堂。由於機場快綫同東涌綫設有兩套獨立收費系統，所以兩條路綫嘅月台同大堂唔可以互通，需要重新出入閘同埋經過車站大堂先可以往返兩個月台。


此外，青衣站有唔少自助服務設施，包括中國銀行及恒生銀行嘅自動櫃員機、自動售賣機、自動照相機等。車站更設有香港郵政郵箱，方便乘客喺車站內寄信。另一方面，由於機場快綫大堂為旅客而設，因此機場快綫大堂嘅非收費區設有公眾洗手間。


青衣站位於青衣島，主要服務服務島上近20萬居民，但實際得大約4萬名居民可以喺15分鐘內行過去車站，其餘島上居民都要轉駁其他交通公具往返青衣站。區內住宅樓宇林立，加上青衣城商場嘅人流，出入閘人次方面更係東涌綫之冠。


通車初期，青衣站只有A、B及C出口。及後為方便乘客直接前往青衣城，前地鐵公司於U4層嘅東涌綫3號月台加設F出口連接青衣城。F出口啟用初期只設出閘機，及後至增設入閘機。其後，港鐵公司再於U2層東涌綫4號月台增設G出口連接青衣城，並將東涌綫出入閘設施由U1層大堂遷移至U2層嘅東涌綫4號月台旁。


由於呢個站嘅位置偏離原有已發展地帶，而鄰近嘅大多係住宅區，所以自開幕以來都倚靠接駁交通前往各區。雖然呢個站以前設有免費接駁巴士K16號前往尖沙咀，但西鐵綫車費好乸利，好少乘客使用南昌站轉車，搞到初期人流好少。


之後九廣鐵路推出西鐵節日通同埋西鐵全月通等平過巴士嘅車飛，吸引乘客搭西鐵。喺2004年8月22號開始，新巴路線701同埋702同西鐵提供免費轉乘優惠，由於701及702線巴士分別直達旺角同深水埗市中心，因此能夠吸引乘客改用西鐵經本站出入市區，使本站人流大幅上升。


由於車站係首個九廣鐵路同地鐵共用嘅鐵路車站，為咗方便乘客由九廣西鐵轉東涌綫前往香港島同大嶼山，因此車站售票同轉乘設施都同其他兩鐵轉車站唔同。南昌站中間有幾部轉車閘機同埋牆，用嚟分隔兩鐵嘅管理範圍。而持有八達通乘客可以於轉車閘機直接往返兩間公司嘅收費區，唔使自其中一個收費區出閘然後再入閘。


隨住兩鐵合併，港鐵喺2008年9月28號簡化咗西鐵綫同東涌綫之間嘅轉乘設施，包括拆除南昌站大堂嘅轉車閘機，同埋鑿開1號及4號月台間之間嘅牆，加設轉車通道畀東涌綫乘客橫過對面月台轉西鐵綫，但實際上好少人噉樣轉車。


早喺兩鐵合併之前，當時嘅地鐵公司曾經研究將西鐵綫上下行行車方向對調。如果成事，來自新界嘅西鐵綫乘客就可以行過對面月台轉搭東涌綫過海，相反東涌綫乘客又可以行過對面搭西鐵綫去廣東道、尖東同紅磡一帶。但將上下行月台方向對調唔係話調就調，更涉及到改動成條西鐵綫嘅信號系統，結果呢個構想最終冇實行到，來自新界嘅西鐵綫乘客搭東涌綫過海，始終都係要兜路落大堂再上返東涌綫往香港方向嘅月台，未能享受跨月台轉乘之便。


奧運站係機場鐵路第一個落成嘅車站，原本諗住叫佢做「大角咀站」。1996年7月頭，有傳媒報道地鐵公司考慮改用附近嘅櫻桃街叫佢做「櫻桃站」，反映個站響大角咀舊區外面嘅新發展區。同年7月底，風帆選手李麗珊喺亞特蘭大奧運會為香港攞到奧運金牌，之後舉行嘅傷殘人士奧運會，兩個運動員張耀祥同趙仲粦亦都為香港攞到金牌，地鐵就同港協暨奧委會達成協議，喺嗰年12月16號將個站改做「奧運站」，用嚟表揚香港運動員咁犀利嘅成就，月台嘅牆都有運動員比賽緊嘅畫像。


港鐵為奧運站起新嘅車站出口，新嘅C5出口響車站大堂通往C出口嘅行人天橋近滙豐中心一座位置，加建嘅出口由原本嘅行人天橋向東延長，連接大角咀櫻桃街重建項目海桃灣，工程已經喺2009年7月完成，並喺同年8月開放使用。


九龍站係機場快綫及東涌綫嘅車站，一共有9層，其中有6層屬於車站範圍公共開放部份，U5層有連接Union Square車站出口同埋空中花園，U3層有連接圓方嘅出口，而G層有機場快綫市區預辦登機大堂及東涌綫大堂，L2層有機場快綫大堂及月台，L4層有東涌綫月台。


機場快綫市區預辦登機服務大堂－主要為乘客預先辦領登機証同付運行李，旅客只須喺登機前一日至飛機起飛前90分鐘內先喺九龍站預先辦理登機手續，然後搭機場快綫去香港國際機場直接上機，乘客唔需要再喺機場登機櫃檯等候，不過乘客必須預繳車資先至可以用呢個服務。


九龍站設有6個出口，其中C及D出口位於圓方同Union Square嘅建築群內，而圓方商場更連接行人通道及佐敦道行人天橋，方便乘客前往公共運輸交匯處或渡船角一帶。而A及B出口就位於車站東涌綫大堂嘅地面，分別去車站停車場或機場快綫穿梭巴士站，同層嘅市區預辦登機大堂上落客區亦可通去西區海底隧道巴士站或西九龍海濱長廊。


九龍站喺起嗰陣已經規劃做一個綜合嘅車站建築群，喺Union Square地面設有公共運輸交匯處，當中設有多條巴士及小巴路線往返港九各區。喺圓方商場旁邊，更設有跨境巴士路線去深圳嘅管制站同深圳寶安國際機場。


而車站地面亦設有上落客區及穿梭巴士站，喺機場快綫月台旁設有的士站，方便往返香港國際機場嘅旅客使用。當中持有承認乘搭機場快綫有效憑證下可免費享用機場快綫穿梭巴士往返九龍各間酒店，或者用八達通卡免費轉港鐵去其他車站。


喺1991年進行嘅「機場鐵路可行性研究報告」中，有關方面打算將東九龍綫嘅總站由上環改喺九龍，方便乘客轉坐東涌綫。喺設計九龍站時，就響該站最底嗰層嘅東涌綫月台下預留咗一個大約 1.3 米高嘅空置樓層，以便喺興建東九龍綫月台嗰陣時，能夠利用呢個空間進行同東涌綫月台嘅連接工程，避免影響列車運作同埋車站結構。


屬於九龍南綫工程項目同埋近住九龍站嘅柯士甸站響2009年8月16號通車。由於兩站之間暫時冇直接嘅行人通道連接，兩站乘客轉綫必須途徑圓方、匯翔道或佐敦道行人天橋往返兩站，情況同而家旺角站同埋旺角東站嘅連繫相似，由柯士甸站經無障礙通道同埋佐敦道天橋行去機場快綫或東涌綫月台需時約10分鐘。


廣深港高速鐵路嘅香港西九龍站喺2018年9月23號啟用之後，乘客可以由九龍站去西九龍總站轉高速鐵路，前往中國大陸，亦將設有行人隧道連接九龍站同柯士甸站，但仍唔會提供東涌綫同西鐵綫之間嘅八達通一程車程轉乘。


博覽館站係港鐵一個機場快綫車站，地鐵公司為配合亞洲國際博覽館而特別起嘅新車站，隨住亞洲國際博覽館喺2005年12月20號揭幕而正式啟用，並取代機場站成為港鐵機場快綫嘅新終點站。車站只有一個月台，隔籬嘅月台係機場快綫嘅整備月台。


為咗方便往來亞洲國際博覽館參觀展覽或者欣賞演唱會等活動嘅乘客，港鐵提供特別優惠畀往來該站嘅乘客，乘客只需用八達通卡搭機場快綫前往該站落車，並至少逗留1小時30分鐘，同一日內以同一張八達通卡搭機場快綫回程，即可享有折扣，往返青衣站同博覽館站嘅成人即日來回車費係港幣42蚊，九龍站係64蚊，香港站係72蚊。


博覽館站設有兩個獨立出入口，兩個出入口設有一條收費區嘅行人通道連接。基於乘客量同埋開放時間需要，博覽館站客務中心設於車站大堂東面嘅A出口，而西大堂嘅B出口只有幾部售票機同埋八達通增值機同查閱機畀乘客用。


由於博覽館站主要服務亞洲國際博覽館嘅乘客，因此博覽館站客量視乎博覽館展覽而定。當博覽館冇大型展覽嘅時間，車站就顯得非常冷清，大部分乘客係喺博覽館返工嘅職員。平日係用機場快綫列車，當有展覽或演唱會等大型活動舉行，部分班次就會改用東涌綫列車。


博覽館站原本係機場快綫嘅整備月台，主要係畀機場快綫列車停泊、列車清潔同埋提供空間畀車長休息。直至亞洲國際博覽館動工，就將整備月台位置改做博覽館站工地，以服務亞洲國際博覽館嘅乘客。車站於2005年12月20號同亞洲國際博覽館同步啟用。


由於機場站採用側式月台設計，因此車站大堂嘅主要設施位於月台旁邊。港鐵公司為咗方便旅客，機場站係機場快綫中唯一一個冇閘機嘅車站，乘客可以直接將機場入面嘅行李手推車推入車站月台。亦因為咁，乘客可能會由機場站搭車遊覽一轉後喺機場站落車，從而搭「霸王車」，因此港鐵職員會隨機喺列車到機場站之前喺車廂查票，或喺博覽館站及香港站強制乘客落車畀車費。


機場站所有月台都喺起嗰時加裝月台幕門，但由於3號月台屬於後期加建月台，所以3號月台同博覽館站以及其他港鐵市區綫後期加裝幕門嘅車站一樣，用上由 Kaba Gilgen AG 製月台幕門，而並非用上東涌綫及機場快綫啟用時 Faiveley Transport 所製造嘅月台幕門。


機場站響香港赤鱲角香港國際機場嘅核心範圍地區，大部分使用本站嘅人流都係去機場辦理離港登機手續嘅旅客或者由機場抵港嘅旅客，而當中亦有部份於機場出入境、離港、抵港大堂、翔天廊、國泰城、國泰港龍大廈及中航大廈返工班嘅職員，都會利用本站出入。


在加建東面翔天廊新月台嗰時，已經喺現有往香港方向路軌東面預留月台結構，以便當二號客運大樓嘅抵港設施開放後，加建新側式月台連接翔天廊及二號客運大樓，方便乘客由機場前往市區，但有關月台暫時未有落實開放日期。


雖然康城站係屬於地面車站，但係為避免對日出康城居民造成滋擾，成個車站用混凝土圍封。列車入站前會經過幾十米嘅一小段露天軌道，係全個西貢區唯一一段露天路軌，明顯本站係喺地面水平，呢段路可以由附近嘅馬路見到。


康城站的車站大堂位於月台上層，大堂設有客務中心，車站商店等設施。由於車站只係為日出康城發展項目而設，車站大堂設有4部單程售票機以及兩部八達通增值機，並平均分佈喺大堂兩面，而車站嘅客務中心位於大堂中間，方便乘客查詢及處理票務問題。


康城站設有2個月台，並以島式月台排列，月台設有月台幕門，位於將軍澳車廠地面旁。月台冇落客專用月台及調頭隧道，列車到站後會喺該月台同一時間進行上落客及調頭，乘客可以按指示喺1號月台或2號月台搭將軍澳綫往北角或調景嶺方向嘅列車。


康城站近A出口嘅地面設有一個臨時公共運輸交匯處，雖然交匯處入面設有巴士、小巴同埋的士站，但車站啟用初期，只有穿梭巴士往返日出康城，以及市區的士站，並冇其他巴士以及小巴路線往返康城站。佢已經喺2020年10月31號俾新落成嘅康城站公共運輸交匯處取代，並發展成日出康城第13期，同時開啟B出口The LOHAS 康城商場。


另外，因為呢個站接近將軍澳車廠，每當返工放工繁忙時間之後，部份將軍澳綫嘅港鐵列車響呢個站清客之後，就會暫停服務，返將軍澳車廠。嗰時，月台會響列車到站前會廣播。通知等車乘客列車響到達呢個站後會返去車廠，唔會載客。


康城站喺將軍澳綫規劃嗰時，由於車站只係喺將軍澳百勝角對出嘅第86規劃區填海用地上面，所以車站喺方案入面只係用「86區」作車站命名。直至後期嘅地鐵中期報告、年報及相關文件中，以「將軍澳南」為車站名。而喺車站工地外圍板上嘅模擬圖片，中文就叫做「澳南站」，而英文就叫做「Tseung Kwan O South Station」。


由於康城站主要服務日出康城嘅居民，根據港鐵公司喺2007年12月嘅業務概覽入面，車站係用「日出康城」作為標示，而喺2008年2月向傳媒展示嘅內容，內容並無提及車站嘅名稱，只係以「日出康城新車站」為標題向傳媒簡介，並唔係用將軍澳南命名。


為配合康城站喺2009年7月26號啟用，將軍澳綫實施新行車模式。繁忙時間往北角方向，列車以四班做一組，每隔2分30秒一班，頭三班列車將由寶琳站開出，第四班就由呢個站開出。喺通車初期，康城站列車班次比較疏落，繁忙時間每10分鐘一班。


寶琳站係一個地面車站，月台層裝咗冷氣，月台採用側式月台開放式設計，並設有月台幕門，而售票大堂層同出口都喺地面月台嘅同一層，喺將軍澳區鐵路車站中，係較少見嘅設計。兩鐵合併前寶琳站係三個可以直接由月台走出車站嘅地面車站之一，另外兩個係荃灣站同埋欣澳站。


寶琳站雖然好近寶林邨，但佢嘅「琳」字同「林」字不同，但係根據寶琳路嘅歷史，前地鐵公司因此將車站名稱改返做「寶琳」嘅正寫，而唔用「寶林」嘅官方標準。因此唔少市民誤將「寶琳」同埋「寶林」混淆，實際上係有分別。


喺貿業路附近嘅街道可以睇到列車入站嘅情況，而本站駛去坑口站大概一公里嘅地面路段用石塊圍封，據講係避免列車噪音影響隔離景林邨嘅居民，同埋避免列車喺接近民居嘅開放路段減速。由於路綫喺坑口站以北穿過寶順路後，地面再冇渉及行車道路，所以路綫喺寶順路以北伸延到地面，再經密封路段到達寶琳站。


為配合康城站喺2009年7月26號啟用，將軍澳綫喺7月19號開始實施新行車模式。繁忙時間往北角方向，列車以四班做一組，每隔2分30秒一班，頭三班列車將由呢個站開出，第四班就由康城站開出。因此，再下一組由呢個站開出嘅列車，將會同上一組開出嘅列車相隔5分鐘，每個鐘由呢個站開出嘅列車減少4班，等車嘅時間亦會長咗。


為配合康城站喺2009年7月26號啟用，將軍澳綫喺7月19號開始實施新行車模式。繁忙時間列車以四班做一組，每隔2分30秒一班，頭三班列車將來往寶琳站，第四班就來往康城站。因此，再下一組經呢個站嘅列車，將會同上一組嘅列車相隔5分鐘，每個鐘經呢個站嘅列車減少4班，等車嘅時間亦會長咗。


由於將軍澳站南部用地起嘅樓宇較少，加上鄰近該站嘅大型屋苑喺車站落成後至開始起，使用該站嘅乘客主要係住喺將軍澳站以北嘅居民，以及前往車站附近學校返學嘅師生。繁忙時間尚德邨通往將軍澳站A1出口嘅唐俊街都人頭湧湧。


為配合康城站喺2009年7月26號啟用，將軍澳綫喺7月19號開始實施新行車模式。繁忙時間列車以四班做一組，每隔2分30秒一班，頭三班列車將來往寶琳站，第四班就來往康城站。四班列車聯合服務呢個站至北角站一段路線，實際上係加密咗班次，但係去寶琳站同坑口站嘅列車就減少，等車時間亦會長咗。


而星期一至六非繁忙時段、星期日同埋公眾假期，前往康城站嘅列車，都唔會由北角站開出，改為每12分鐘由調景嶺站開出經呢個站，叫做「康城站穿梭列車」。由北角站出發去康城站嘅乘客要先搭去調景嶺站或將軍澳站，再轉穿梭列車。


早喺2000年，呢個站已經被香港納入《鐵路發展策略2000》嘅檢討報告入面。到咗2013年，路政署就開展我們未來的鐵路項目諮詢公眾，喺2014年9月《鐵路發展策略2014》公佈咗呢個站會係將來會起嘅屯門南延綫入面嘅一個站。


呢個站由屯門站向南延伸到蝴蝶灣東面開設嘅屯門南站，到嗰陣屯門站將由屯馬綫新界西嘅終點站變咗中途站，呢個計劃最初建議喺2019年開工、2022年啟用。2020年5月29號，行政長官會同行政會議正式批准政府邀請港鐵公司開展屯門南延線項目嘅詳細規劃同設計，喺工程時間上就改做2023年開工、2030年啟用。


屯門站起喺屯門河上，設有1個島式月台，每個月台可以容納一列9卡嘅列車。2號月台西面設有一個預留月台，而屯門站北面，往紅磡方向路軌旁邊亦設有預留位置，以便客量增長時可以擴建多一條路軌同加多一個島式月台。


屯門站而家有8個出口，近住屯門公園、新墟同屯門工業區，亦喺C2出口設有公共運輸交匯處，畀市民轉其他交通工具。2010年3月14日，原位於F2出口嘅公共運輸交匯處停用，搬去屯門站C2出口上蓋物業地下嘅新址。


2009年4月2號，新嘅C出口啟用，外牆及天橋仿照屯門站上蓋項目商場設計。而舊有嘅C出口隨即封閉，成為屯門站上蓋項目瓏門地盤。而連接V city商場嘅D及E出口及一條位於現時F1出口外嘅行車天橋已於2012年12月完工，C3、D及E出口於2013年8月1號隨商場開幕而啟用。


兆康站喺九廣西鐵起之前，九廣鐵路公司一早已經設立輕鐵兆康站，因此九廣西鐵設計初期，早已計劃將兆康站發展成西鐵同埋輕鐵嘅綜合轉乘車站，所以車站設有大量行人通道連接輕鐵月台，方便乘客由西鐵綫轉輕鐵路綫往返屯門各區。


此外，兆康站南北兩端設有2個公共運輸交匯處，交匯處分別係兆康站公共運輸交匯處，同埋兆康站公共運輸交匯處，設有巴士、小巴同埋的士站，並設有港鐵巴士路綫K51同K58畀乘客轉巴士去富泰邨、大欖或青山灣等地。


天水圍站嘅主要接駁交通工具係輕鐵，乘客可以直接經車站大堂出口去輕鐵天水圍站各個月台、或經C出口嘅行人天橋同埋有蓋通道去輕鐵天耀站。車站A出口設有公共運輸交匯處，可以轉去洪水橋同埋流浮山一帶嘅接駁巴士同小巴。


天水圍站係天水圍新市鎮內唯一重鐵車站，星期一至五嘅繁忙時間都有唔少學生喺度搭港鐵往返元朗同屯門區，同埋上班一族喺度搭港鐵往港九市區。而星期六同假日亦有唔少乘客經本站轉車往返深圳灣口岸、流浮山、香港濕地公園、福田口岸等。


車站屬架空設計，有天橋接駁去朗屏邨。車站嘅底部下原本係幾條明渠嘅交匯點，大部分明渠現時已經被覆蓋，成為車站底部嘅宏達路、媽橫路、朗業街同元朗安樂路。車站原本南面同北面都有一個公共運輸交匯處，分別係的士/小巴站同巴士站，南面嗰個重建成朗城滙，北面嗰個重建成朗屏8號，巴士總站搬咗科業街隔籬，兼且起咗個安老院喺旁邊。


車站南面同埋北面各有一個公共運輸交匯處，分別有的士／小巴站同巴士站。另外，朗屏站係西鐵綫沿綫新市鎮範圍入面唯一一個車站唔可以直達輕鐵站嘅車站，乘客可以經B2出口嘅行人天橋行去位於青山公路嘅輕鐵豐年路站。


錦上路站全長280米，外牆係磚紅色，好有中國傳統特色，另外喺四週圍嘅空地種滿晒樹，呼應四週圍嘅鄉村環境。地面層設計配合當地比較空曠嘅鄉村環境，由於錦上路站呈東南－西北走向，因此地面層向東多數以透明玻璃組件做牆身，而向西嘅係啡紅色磚牆，有助爭取東邊嘅陽光進入室內，令東邊有廣闊鄉村視野之餘，亦防止下晝西斜過猛嘅陽光令到室內氣溫急升。


呢個站喺西鐵綫動工嗰時叫錦田站，當接近完成並諮詢居民站名嘅意見時，八鄉居民認為車站位於錦田同八鄉中間，應叫做「錦田八鄉站」，並引發錦田同八鄉兩地居民爭拗，最後九廣鐵路公司只好將站名改做「錦上路站」。因為錦上路係車站起嗰時最接近呢個站而又分隔錦田同八鄉兩地嘅道路。


其後，九鐵公司推出月票計劃，平過巴士車費嚟吸引乘客使用，令更多乘客改用九廣西鐵，例如專線小巴路線87K及95K同九廣西鐵提供適用於八達通及九廣西鐵月票嘅免費轉乘優惠，由於87K及95K線小巴分別直達葵芳及荃灣市中心，因此吸引更多乘客喺嗰個站轉兩條小巴線，令該站使用量稍有改善。


荃灣綫係1970年研究起地鐵時最早計劃嘅4條路線之一，落成後設計同初期規劃好大分別，主要係車站名同位於新界嘅車站建設。計劃嘅總站荃灣西站係起喺荃灣站西面荃景圍山谷，以便未來延伸至屯門，但喺《屯門新市鎮計劃》當時指出造價太高，加上乘客量同埋荃灣西站收地問題，所以擱置有關計劃。


西鐵綫荃灣西站所在地唔係原先地鐵荃灣綫計劃嘅荃灣西站選址，而係荃灣新填海地區。除此之外，荃灣站至荔景站一段最初設計係起喺地底，唔係現家咁起喺高架橋之上，更改設計嘅原因係要遷就荔景站，避免車站離地面太深，影響效率。


柯士甸站位於香港九龍油尖旺區西九龍尖沙咀匯民道，附近只設有大型購物商場圓方、高級豪宅、W Hotel酒店、港鐵九龍站及港鐵佐敦站。因此，大部份使用本站嘅人流都係轉車嘅乘客、住喺鄰近屋苑嘅居民或鄰近酒店住客。


所以，除咗返放繁忙時間之外，出入閘人流只屬一般。港鐵話，截至首日啟用下晝5點前，柯士甸站有6,500人次使用。隨著接駁巴士線K16永久停駛，同埋匯翔道巴士總站搬遷後，由中港城一帶去新界西，柯士甸站變成獨市位，所以人流已經有所上升。


根據港鐵網站，喺2008年9月嘅工程簡介，呢個站已經改咗名做「柯士甸站」，英文就係「Austin Station」。雖然有人認為，柯士甸道都幾長，用柯士甸呢個名唔及得用「佐敦西站」、「官涌站」及「渡船角站」好，但港鐵話唔考慮再改名。


2021年2月16日，屯馬綫一期列車由當日起來回烏溪沙同紅磡站進行營運測試，列車會繼續喺烏溪沙同啟德站之間載客。往啟德列車將於到達啟德站1號月台後清客，然後不載客繼續駛去紅磡站方向， 中途途經本站，最後在紅磡站新建月台折返往烏溪沙站方向，並於啟德站2號月台起載。


此站原計劃名為「馬頭圍站」，2010年11月，政府憲報刊登嘅沙田至中環線鐵路方案中，則繼續顯示其原稱馬頭圍站。以其所在的馬頭圍道而得名，唯車站實際上遠離馬頭圍邨，加上鄰接嘅宋皇臺站更接近馬頭圍邨，以馬頭圍作為車站名稱並唔能達至指向作用，更被區內人士指出將會誤導乘客同公眾，引起爭議。


2017年11月，政府宣布此站定名為土瓜灣站，令車站名稱更符合其所在位置同地理環境。運輸及房屋局常任秘書長黎以德指出，為了回應地區同議會嘅訴求，決定將本站定名為土瓜灣站，期間又留意不少地區人士表示希望車站能夠反映有關宋朝古蹟嘅特色，因此政府決定將原稱「土瓜灣站」嘅車站更名為宋皇臺站，並希望這兩個車站名稱更能反映地區嘅特色，同讓沙中綫鐵路更能融入社區。


位於地下一層，原本設計有客務中心，但係投入服務之後改為智能客務中心，唔再經常有職員駐守，其中一面設有特大天氣顯示屏。乘客需要以視像對話機向位於金鐘嘅港鐵職員詢問。同時因應反修例運動引發連串針對港鐵嘅抗議同破壞，站內加設特別保護措施，其中八達通拍卡機以防火厚膠板覆蓋，智能客務中心嘅牆身改以聚碳酸酯製作。


港鐵提供屯馬綫通車八達通車資優惠，由一期通車日直至2022年1月1日為止，啟德站入閘或出閘，享有成人減$1及小童減$0.5優惠，啟德站亦提供綠色小巴25B轉乘優惠，乘客用成人或小童、長者等其他八達通，分別可獲扣減車費港幣1蚊同5毫。


2020年2月13號夜晚11點，已經有10幾人冒雨喺啟德站外等候通車。港鐵於2月14號早上5點20分開放其中D出口畀乘客入車站，等咗好耐嘅鐵路迷一齊衝入車站大堂，有人喺入閘機外開香檳慶祝。九龍城區議員李軒朗舉牌展示「太子站交片」標語，要求港鐵就831太子站事件交出片段釐清真相。


另一方面，因應香港當時有幾宗不滿港鐵而引發車站抗議事件，警方喺2月13號夜晚派出10架警車，有近100名警員喺站外內戒備，包括防暴警察同鐵路應變部隊。到朝早7點，仍然有幾個防暴警員喺唔同出入口駐守。而日間站內亦有警員巡邏同出入。


顯徑站係港鐵屯馬綫一個車站，2020年2月14號隨住屯馬綫一期開通而啟用。車站耗資12億港元興建，由五洋建設負責承建，2015年4月30號舉行平頂儀式，於2018年11月30號完工交付。不過由於沙中綫偷工減料醜聞，通車日期多次延遲，車站到2020年2月14號先至啟用，車站或會有助分流大圍站目前擠迫情況。


樓高2層，樓面面積為9,200平方米，係沙中綫項目當中唯一新架空車站。車站大堂位於地面，月台設喺大堂之上，而同車站相連嘅獅子山鐵路隧道沙田一端嘅通風設施就設喺車站南端。車站設有兩個月台，採用側式月台方式排列。


特別之處，顯徑站月台雖然採用自然通風，但係裝設月台幕門，同深圳地鐵1號線、5號線、6號線、11號線同韓國首都圈電鐵嘅架空車站相似。而港鐵其餘採用自然通風車站月台都只係安裝月台閘門或者不設月台幕/閘門。


位於地面，原設計有客務中心，但係投入服務之後改為智能客服中心，唔再有職員駐守，其中一面設有特大天氣顯示屏。乘客需要以視像對話機向位於金鐘嘅港鐵職員詢問。同時因應反修例運動，站內加設特別保護措施，其中八達通拍卡機以防火厚膠板覆蓋，智能客務中心嘅牆身改以採用聚碳酸酯。


顯徑站只有一個出入口，位於車公廟路西面，而住宅區位於車公廟路以東，所以乘客進出車站需要橫過車公廟路。居民同區議員早喺2013年顯徑站起之前已一直爭取興建行人天橋連接車站同埋對面設施。到2015年7月7號，沙田區議會亦通過興建連接顯徑商場接駁顯徑站行人天橋嘅動議。


車公廟站係港鐵屯馬綫一個架空車站，喺沙田頭，秦石邨對面，「沙田頭臨時房屋區」舊址，所以落成之前曾經計劃叫「沙田頭站」。車公廟站靠近車公廟路，係以車公廟而名，不過呢個唔等於最近廟嘅站，因為車公廟站喺正呢個站同大圍站中間，反而大圍站更近車公廟。